text:
སློབ་དེབ་ནི་མི་རིགས་ཀྱི་རྗེས་རབས་པ་ཞིག་སྐྱོང་བའི་རྟེན་དང་ཁྲིད་པའི་མིག་ལྟ་བུ་ཡིན་པས་འདི་ལ་མཐོང་ཆེན་དང་ཞིབ་འཇུག་བྱེད་པ་ནི་དོན་གྱིས་མི་རིགས་ཤིག་དང་མི་རབས་ཤིག་ལ་ཞིབ་འཇུག་དང་མཐོང་ཆེན་བྱེད་པ་ནང་བཞིན་རེད། དེ་བས་སློབ་དེབ་རྩོམ་སྒྲིག་འདི་སློབ་མ་འགའ་དང་དགེ་རྒན་འགའ་ལ་ཐུག་པའི་གནད་དོན་ཞིག་མིན་པར་མི་རིགས་ཤིག་དང་འབྲེལ་བའི་གནད་དོན་ཆེན་པོ་ཞིག་ཡིན། མི་རིགས་ཀྱི་ལས་དོན་ལས་ཆེས་གལ་ཆེ་བ་ནི་སྐད་ཡིག་གི་ལས་དོན་ཡིན་པས་སློབ་དེབ་རྩོམ་སྒྲིག་གི་བྱ་བ་ནི་དེའི་ནང་གི་ཡང་གལ་ཆེན་ཞིག་ཡིན་ལ། སློབ་ཆུང་སློབ་མའི་སློབ་དེབ་ནི་སློབ་དེབ་ཀུན་ལས་ཀྱང་ཆེས་གཞི་མར་གྱུར་པས་སློབ་དེབ་རྩོམ་སྒྲིག་ཁང་ཁོ་ནར་བལྟས་ནས་སྡོད་འོས་པའི་བྱ་བ་ཞིག་མིན་པ་ཡང་ཀུན་གྱིས་ཤེས་དགོས་པ་ཞིག་ཡིན།
དཔྱད་གཞིའི་དབང་གིས་བདག་གིས་སྔོན་ནས་ད་ལྟའི་བར་གྱི་སློབ་ཆུང་གི་བོད་ཡིག་གི་སློབ་དེབ་ཚང་མ་མ་མཐོང་ཡང་ད་ལྟ་སྤྱོད་བཞིན་པའི་སློབ་དེབ་འདིར་བལྟས་ན་བདག་སློབ་ཆུང་དུ་འགྲིམ་དུས་ཀྱི་སློབ་དེབ་ལ་བསྡུར་ན་ཡར་བསྐྱེད་ཆེན་པོ་བྱུང་འདུག དེ་ནི་རྩོམ་སྒྲིག་པ་དག་གིས་འབད་པའི་འབྲས་བུ་ཡིན་པས་རྗེས་སུ་ཡི་རང་དང་ཁས་ལེན་བྱ་དགོས། འོན་ཀྱང་རྩོམ་སྒྲིག་པ་དག་གིས་མུ་མཐུད་དུ་འབད་དེ་འབྲས་བུ་གཡུར་དུ་ཟ་བ་ཞིག་ལོན་པའི་ཆེད་དུ། བདག་གིས་ད་ལྟ་སྤྱོད་བཞིན་པའི་ཞིང་ལྗོངས་ལྔའི་སློབ་ཆུང་གི་སློབ་དེབ་དང་མཚོ་ལྷོ་ཁུལ་གྱིས་བསྒྲིགས་པའི་སློབ་ཆུང་གི་སློབ་དེབ་དག་ལ་ཞིབ་ཏུ་བལྟས་ཤིང་། སློབ་ཆུང་གི་དགེ་རྒན་དང་སློབ་མ་སྐོར་ཞིག་གི་དགའ་ཕྱོགས་ལ་སློབ་དེབ་ དང་དགེ་སློབ་ཚོའི་བར་གནད་དོན་གང་ཞིག་བྱུང་བར་ཞིབ་འཇུག་བྱས།
ད་ལྟའི་སློབ་དེབ་དག་ནི་སློབ་ཚན་གང་མང་ཞིག་གཞན་ལས་བསྒྱུར་བས་བརྗོད་བྱ་རྗོད་བྱེད་གང་གི་ཆ་ནས་ཀྱང་བོད་རིགས་སློབ་མའི་གོ་དཀའ་ཞིང་། སེམས་པའི་འཁྱེར་སོ་དང་མི་མཐུན་པ། འགྲེལ་དཀའ་བ། བོད་ཀྱི་རིག་གནས་མེད་པ་བཅས་ཀྱིས་སློབ་མ་ལ་ཕན་དེ་འདྲ་ཐོགས་ཀྱིན་མི་འདུག་པས་བསླབ་གཞི་བཅོས་བསྒྱུར་དང་ལེགས་སྒྲིག་བྱེད་པ་ཤིན་ཏུ་གལ་ཆེ། དེ་བས་སློབ་དེབ་ལེགས་པོ་ཞིག་བསྒྲིག་པ་ལ་བརྗོད་བྱའི་དོན་དང་། རྗོད་བྱེད་ཚིག སློབ་མར་འཚམ་མིན། སྦྱངས་པའི་ཕན་འབྲས་ཀྱི་ཆ་བཅས་ལས་ཞིབ་འཇུག་གནད་དུ་འབབ་པ་ཞིག་བྱ་དགོས་པས་བདག་གིས་རང་གི་བསམ་ཚུལ་འགའ་ཁྱེད་ཅག་གི་དཔྱད་གཞིར་ཨེ་ཕན་སྙམ་ནས་སྦ་གསང་མེད་པར་བརྗོད་པར་བྱ།
དང་བོ། ད་ལྟའི་བོད་ཀྱི་སློབ་དེབ་ཏུ་ཡོད་པའི་གནད་དོན་ལ་དཔྱད་པ།
ད་ལྟའི་སློབ་དེབ་ནི་ཆེད་ལས་རྩོམ་སྒྲིག་པ་དག་གིས་ལོ་མང་བོའི་ཉམས་མྱོང་གི་སྟེང་རིམ་པ་སོ་སོའི་དགེ་རྒན་མང་བོའི་ཉམས་མྱོང་བླངས་ནས་བསྒྲིགས་པ་ཞིག་ཡིན་པས་བདག་ལྟ་བུས་ཟུར་བལྟས་ལེབ་མཐོང་གིས་སྐྱོན་ཆ་ཞིག་འཚོལ་བ་ཤིན་ཏུ་དཀའ། འོན་ཀྱང་སློབ་ཆུང་དུ་རང་གི་སྐད་ཀྱི་གཞི་ཆགས་ཤིང་རིག་གནས་ཀྱི་ས་བོན་གདབ་དགོས། ལྷག་པར་དེང་གི་སློབ་དེབ་ཀྱི་སྐྱོན་ངེས་ཟིན་ན་མ་འོངས་པའི་སློབ་དེབ་ལ་དགེ་མཚན་འབྱུང་བས་སྐབས་འདིར་བཟང་ཆ་བཤད་པ་ལས་སྐྱོན་བཤད་ན་དགེ་མཚན་ཆེ། སློབ་དེབ་ཀྱི་སྐྱོན་ཆ་ནི་རང་ངོས་ཀྱི་སྐྱོན་ཆ་དང་སློབ་མ་དང་འཚམ་མིན་གྱི་སྐྱོན་ཆ་གཉིས་སུ་འདུས་པ་ལས་ད་ལྟའི་ཞིང་ལྗོངས་ལྔའི་སློབ་དེབ་འདིར་སྐྱོན་ཆ་འདི་གཉིས་ཀ་ཡོད།
1 འགྱུར་རྩོམ་མང་དྲགས་པ། གཞན་གྱིས་བསྡོམས་རྩིས་བྱས་པ་ལྟར་ན་སློབ་ཆུང་གི་སློབ་དེབ་ཏུ་རྩོམ་ཡིག274ཡོད་པ་ལས91འགྱུར་མ་སྟེ་སློབ་དེབ་ཡོངས་ཀྱི་རྩོམ་ཡོངས་ཀྱི33.22%ཟིན་ཡོད་སྐད། བདག་གིས་ཞིང་ལྗོངས་ལྔའི་མཉམ་འབྲེལ་སློབ་དེབ་དེབ་དང་བོ་ནས་དེབ་བཅུ་གཉིས་པའི་བར་གྱི་སློབ་ཚན་ལ་བསྒྱུར་རྩོམ་གྱི་གྲངས་ཀ་སུམ་ཆའི་གཅིག་ཙམ་ཟིན་ཡོད་པ་མཐོང་བྱུང་དེ་ལས་མང་ཆེ་བ་ཞིག་རྒྱ་ཡིག་གི་སློབ་དེབ་ན་ཡང་ཡོད་འདུག་པས་སློབ་ཚན་འདེམས་སྟངས་ལ་སྐྱོན་ཆ་མི་ཉུང་བ་ཞིག་ཡོད་པ་ཤེས། (1)ཚིག་སྦྱོར་གྱི་ཐད་ནས་སྐྱོན་ཞུགས་པ། འགྱུར་རྩོམ་མང་དྲགས་པས་བོད་ཀྱི་ན་གཞོན་ཀུན་ལ་བག་ཆགས་ངན་པ་ཞིག་བྱུང་སྟེ་ར་མ་ལུག་གི་སྐད་ཆ་ཞིག་བྱུང་ཡོད། ད་ལྟའི་ང་ཚོའི་དུས་དེབ་ཀུན་ཏུ་ར་མ་ལུག་གི་སྐད་ཆ་མང་བ་འདི་སློབ་དེབ་ལ་འབྲེལ་བ་མེད་ཅེས་སུ་ཞིག་གིས་བཤད་ཐུབ། དཔེར་ན་རྒྱལ་སྤྱིའི་བོད་སྐད་ཡིག་ཚོགས་འདུ་ཐེངས་གསུམ་པ་དེ་ཡང་ཐེངས་གསུམ་པའི་སྐད་ཡིག་འཚོགས་འདུ་ཟེར་དགོས་ཞེས་རྩོད་པ་བྱས་ཀྱང་མཐའ་མཇུག་ཐག་མ་ཆོད་པར་ཕྱི་གླིང་བ་བོད་ཡིག་སྦྱངས་པ་ཞིག་ལ་དྲིས་པས་ཁོས་སྒོར་ལྔ་ཟེར་བ་ལས་ལྔ་སྒོར་མི་ཟེར་ཞེས་གནད་དོན་དེ་ཐག་ཆོད་པ་ལྟ་བུ་རེད། (2)དུས་ཚོད་ཆུད་ཟོས་སུ་གཏོང་བ། འགྱུར་ཡིག་གི་སློབ་ཚན་མང་ཆེ་བ་རྒྱ་ཡིག་གི་སློབ་ཚན་དུ་ཡང་ཡོད་པར་བཤད་པས་བོད་རིགས་སློབ་མས་ཐེངས་གཉིས་ལ་སྦྱང་དགོས་པས་དུས་ཚོད་ཆུད་ཟོས་སུ་གཏོང་བ་ལས་མ་འདས། (3)སློབ་མ་ལ་སྦྱངས་འདོད་མེད་པ། སློབ་ཚན་གཅིག་རྒྱ་ཡིག་ལས་སྦྱངས་ནས་སླར་ཡང་བོད་ཡིག་ལས་སྦྱངས་ན་སློབ་མ་ཚོར་སྦྱོང་འདོད་མི་འབྱུང་སྟེ་བོད་འགྱུར་མ་ནི་མ་རྩོམ་རྒྱ་ཡིག་ལྟ་བུའི་ཉམས་གཏན་ནས་མེད་པ་མ་ཟད། སློབ་མ་མང་ཆེ་བས་རྒྱ་ཡིག་ལས་སྦྱངས་པས་སློབ་ཚན་འདི་རིགས་ཀྱི་བརྗོད་བྱ་རྗོད་བྱེད་གང་ལ་ཡང་སྤྲོ་བ་ཅི་ཡང་མི་འདུག་ཟེར། (4)ཁོ་བོས་བལྟས་ན་སློབ་ཆུང་ནི་མི་རིགས་ཀྱི་སྐད་དང་ཡི་གེ་སྦྱོང་བ་གཙོ་བས་ན་འདིའི་སྐབས་སུ་འགྱུར་རྩོམ་གཅིག་ཀྱང་མེད་ན་ལེགས་སྙམ། ད་ལྟ་བོད་རིགས་བྱིས་པས་སྐད་ཆ་དང་ཡི་གེ་སྦྱོང་བར་དཀའ་ངལ་འཕྲད་བཞིན་པས་ན་ཆུང་དུས་ནས་འགྱུར་རྩོམ་སྦྱོང་བ་འདིར་ཕན་པ་ལས་གནོད་པ་ཆེ་སྟེ་སློབ་ཆུང་སྐབས་རིག་གནས་གསར་བ་ནང་འདྲེན་ཟེར་བ་ནི་འབུལ་བ་ར་རིན་མེད་པར་རྡོ་རྗེ་རྟ་རིན་ཤོར་བའི་དཔེ་ལས་མི་འདུག
2 རང་གི་རིག་གནས་སྲོག་གིས་དབུལ་བ། ད་ལྟའི་སློབ་དེབ་འདི་དག་ནི་འགྱུར་རྩོམ་མང་ཆེ་ཞིང་ནང་དོན་སྒྲིག་སྟངས་ཀྱི་ཆ་ནས་སྒྲ་རིག་པའི་ཆ་ལ་གཞོལ་ཆེ་བ་ལས་མི་རིགས་རང་གི་དགེ་མཚན་ཆེ་བའི་བསམ་བློའི་རིགས་ཕལ་ཆེར་དཀོན་པོ་འདུག་པས་གསལ་བོར་བཤད་ན་ད་ལྟའི་སློབ་དེབ་འདི་རིགས་ནི་མི་རིགས་རང་གི་སྐད་ཀྱིས་མི་རིགས་གཞན་པའི་རིག་གནས་སྦྱོང་བ་ལྟ་བུར་གྱུར་འདུག འདི་ནི་སློབ་ཆུང་ནས་སློབ་འབྲིང་གི་བར་དུ་ཁྱབ་ཡོད་པའི་གནད་དོན་ཆེན་པོ་ཞིག་རེད། གནད་དོན་འདི་ལས་བལྟས་ན་བོད་རིགས་སློབ་མ་དང་ལྷག་པར་སློབ་ཆུང་སློབ་མས་སྦྱང་དཀའ་བ་དང་། བོད་རིགས་སློབ་མས་རང་གི་རིག་གནས་ལ་དགའ་བ་མི་བསྐྱེད་པའི་རྐྱེན་དུ་འགྱུར་འགྲོ་བ་མ་ཟད་མི་རིགས་ཀྱི་རིག་གནས་དར་སྤེལ་གཏོང་བའི་གེགས་སུ་འགྱུར་ངེས།
3 སློབ་པའི་གོ་རིམ་དང་མི་མཐུན་པ། སློབ་ཆུང་གི་སློབ་དེབ་ནི་གཞན་པའི་སློབ་དེབ་དང་མི་འདྲ་བར་བྱིས་པ་དག་དང་འཚམ་དགོས། བྱིས་པ་དང་འཚམ་མིན་ཡང་བརྗོད་བྱའི་ཐད་ནས་བྱིས་པ་དང་མཐུན་མིན་ལ་བལྟ་དགོས་ལ་རྗོད་བྱེད་ཀྱི་ཆ་ནས་བྱིས་པ་དང་འཚམ་མིན་ལ་ལྟ་དགོས། དཔེར་ན་ལོ་རིམ་གཉིས་པའི་སྟོད་ཆ་ལས། ཀྲུང་གོའི་མི། །བརྩོན་འགྲུས་ཆེ། །ཡོན་ཏན་ལྡན། །གསར་བརྗེར་དགའ། །①②③ཞེས་པ་འདིའི་གསར་བརྗེ་ཞེས་པའི་ཐ་སྙད་འདི་ནི་ལོ་རིམ་གཉིས་པའི་སློབ་མར་མཚོན་ན་གཏན་ནས་མི་འཚམ་ཞིང་འགྲེལ་དཀའ་བའི་ཐ་སྙད་ཅིག་རེད།
4 བོད་ཀྱི་ཁྱད་ཆོས་ཇི་བཞིན་ཤད་སྤྱད་མེད་པ། ཞིང་ལྗོངས་ལྔས་བསྒྲིགས་པའི་སློབ་ ཆུང་གི་སློབ་དེབ་འདིར་མིང་དང་ཚིག་ཐུང་དག་ལ་ཤད་ཅི་ཡང་སྤྱད་མེད་ཅིང་། དཔེར་ན་མདུན་ཤོག་གི་སྟེང་དུའང་ཆིག་ཤད་ཡོད་ཚད་རྩ་མེད་དུ་བཏང་འདུག་པ་འདིས་སློབ་དེབ་འདི་རིགས་བསྒྲིགས་པའི་རྩ་དོན་ནི་ཤད་འཇོག་མི་དགོས་པ་དེ་རེད། དེ་བས་ང་ཚོས་སློབ་དེབ་ཀྱི་ནང་དུ་ཤད་བཞག་པ་ཚད་ལྡན་ཡིན་མིན་གསལ་བོར་མཐོང་ཐུབ་པ་རེད། སློབ་དེབ་དག་ཁ་ཕྱེས་དུས་མིང་ཡོད་ཚད་ལ་ཤད་བཞག་མེད་ལ་ཚིག་ཐུང་དག་ལའང་ཤད་བཞག་མེད་པ་དེས་སློབ་མ་རྣམས་ཤད་འབྲི་བར་སྐྱོན་ཆེན་པོ་ཞིག་འབྱུང་ངེས། འདི་ལ་བལྟས་ན་རྩོམ་སྒྲིག་པའི་རྩ་དོན་ཞིག་ཏུ་མཐོང་མོད། རྩ་དོན་འདི་ནི་རྩ་བ་ནས་མགོ་རྟིང་ལོག་པ་ཞིག་ཡིན་པས་ངོ་རྒོལ་བྱ་འོས་པ་ཞིག་རེད།
5 གཅིག་གྱུར་མེད་པ་དང་ཞུ་དག་མི་འདང་བའི་སྐྱོན། ད་ལྟའི་ཞིང་ལྗོངས་ལྔའི་སློབ་དེབ་ཏུ་ཤད་ཀྱི་སྤྱོད་སྟངས་གཅིག་གྱུར་མིན་ཞིང་། ཐ་སྙད་ཀྱི་གཅིག་གྱུར་ཡོང་མེད་པ་མཐོང་བའི་ཁར་ཡིག་ནོར་ཡང་རེ་གཉིས་མཐོང་། སྤྱིར་ན་དེབ་གཞན་ལ་ཡིག་ནོར་རེ་གཉིས་ཡོད་ཀྱང་སྐྱོན་དེ་འདྲ་མེད་མོད། སློབ་དེབ་ཅིག་ན་ཡིག་ནོར་བྱུང་བ་ན་སློབ་མ་རྣམས་ཀྱིས་སློབ་དེབ་ལ་ཡིད་ཆེས་ཉམས་འགྲོ་བ་མཐོང་། དེ་བས་སློབ་དེབ་ཅིག་ཡིན་ན་ཡིག་ནོར་གཅིག་ཀྱང་ཡོད་མི་འོས།
གཉིས་པ། མ་འོངས་པར་བོད་ཀྱི་སློབ་དེབ་བསྒྲིག་པ་ལ་དཔྱད་པ།
སློབ་ཆུང་གི་སློབ་དེབ་ཚད་ལྡན་ཞིག་བསྒྲིག་པ་ལ་ཚན་རིག་དང་མཐུན་པའི་སྒྲིག་སྟངས་ཤིག་དགོས་ཤིང་ཚན་རིག་དང་མཐུན་པའི་སྒྲིག་སྟངས་ཤིག་མེད་ན་བརྗོད་བྱ་ལེགས་ཀྱང་ས་ཆོད་མེད་པར་འགྱུར་ངེས། དེ་ལས་ཐུགས་མཉམ་འཇོག་དགོས་པ་ནི་དང་བོ་གོ་རིམ་སློབ་པའི་རིམ་པ་དང་མཐུན་དགོས་ལ། བརྗོད་བྱ་རྗོད་ཚུལ་གོ་སླ་བ། ཉམས་མཚར་བ། མི་རིགས་ཀྱི་སེམས་ཁམས་དང་མཐུན་པ། བརྡ་སྤྲོད་ཀྱི་ཆོས་ཉིད་དང་མཐུན་པ་བཅས་གནད་དུ་གཟུང་འོས།
དང་བོ། བསླབ་པའི་རིམ་པ་དང་མཐུན་པའི་སློབ་དེབ་བསྒྲིག་དགོས།
(1) བྱིས་གཉོར་ཁང་གི་བྱིས་པའི་སློབ་དེབ་ཅིག་བསྒྲིག་དགོས།
ད་ལྟ་བོད་ཀྱི་སྡེ་བ་སོ་སོ་ན་ཡང་བྱིས་གཉོར་ཁང་འཛུགས་བཞིན་ཡོད་པས་སློབ་དེབ་སྒྲིག་ཕྱོགས་ཐད་ནས་དེ་ལ་བསམ་གཞིག་གནང་དགོས། བདག་གིས་བརྟག་དཔྱད་ཀྱིས་ཤེས་པ་ལྟར་ན་བོད་རིགས་སློབ་མ་བོད་ཡིག་ལ་དགའ་མི་དགའ་ནི་བྱིས་གཉོར་ཁང་ལ་འབྲེལ་བ་ཆེན་པོ་ཡོད་དེ། བྱིས་གཉོར་ཁང་ནས་རྒྱ་སྐད་དང་རྒྱ་ཡིག་ཁོ་ན་ལས་མ་སྦྱངས་ན་བྱིས་པར་བོད་ཡིག་གི་བག་ཆགས་དེ་རྒྱ་ཡིག་གི་བག་ཆགས་ལས་ཞན་པར་གྱུར་ནས་བོད་ཡིག་ལས་རྒྱ་ཡིག་ལ་དགའ་བ་ཤས་ཆེ་བ་རེད།
སྔོན་ཆད་བོད་རིགས་བྱིས་པ་ཕ་མས་གཉོར་ཞིང་རང་དང་འདྲ་བའི་བྱིས་པའི་ཁྲོད་ནས་བོད་སྐད་སྦྱོང་བཞིན་འཚར་ལོངས་བྱུང་བ་ཡིན་རུང་ད་ལྟ་ཆུང་དུས་ནས་བྱིས་གཉོར་ཁང་དུ་འཚར་ལོངས་བྱུང་བས་འདིས་གནས་ཚུལ་དེ་རྩ་བ་ནས་འགྱུར་ལྡོག་འབྱུང་བཞིན་ཡོད་པས། ང་ཚོས་ངེས་པར་བྱིས་གཉོར་ཁང་ནས་བོད་ཡིག་དང་བོད་སྐད་སྦྱོང་བའི་ལས་ལ་འཇུག་དགོས་པ་མ་ཟད། ཆུང་ངུ་ནས་ཀ་ཁ་ངོས་ཟིན་པ་དང་། བོད་སྐད་ངོས་ཟིན་པ། རང་ཉིད་བོད་ཡིན་པ་ངོས་ཟིན་པར་བྱ་བ་གལ་ཆེ་བས་བྱིས་གཉོར་ཁང་གི་སློབ་དེབ་ཅིག་བསྒྲིག་པ་ནི་དུས་རབས་ཀྱིས་སྐྱེལ་ཡོང་བའི་འགན་ཁུར་ཞིག་རེད།
(2) བརྗོད་བྱ་བསླབ་པའི་རིམ་པ་དང་མཐུན་དགོས་པ།
སློབ་དཔོན་ཐོན་མིས་བསླབ་པའི་རིམ་པ་འདི་ཡིས་ནི། །གང་ཞིག་འབད་པ་ཆུང་ངུས་ཀྱང་། །ཤེས་རབ་མྱུར་ཏུ་གྲོལ་བར་འགྱུར། །ཞེས་གསུངས་པ་ལྟར་བསླབ་པའི་རིམ་པ་ཞིག་དགོས་པ་རེད། སྤྱིའི་ཆ་ནས་བཤད་ན་དེང་གི་སློབ་དེབ་དག་གིས་སློབ་པའི་རིམ་པ་འདི་གནད་དུ་བཟུང་བ་ལེགས་ཀྱང་ད་དུང་མི་འདང་ས་ཤིན་ཏུ་མང་། འདི་ནི་ང་ཚོས་བསྒྲུབ་དཀའ་བ་ཞིག་ཡིན་ཏེ་སློབ་དེབ་སྒྲིག་མཁན་དག་དང་སློབ་མའི་བར་རྒྱུས་ལོན་གསལ་བོ་ཞིག་འབྱུང་དཀའ་ཞིང་། ད་ལྟའི་དགེ་རྒན་དག་ཀྱང་ལོ་རིམ་གྱི་དགེ་རྒན་ལས་ལོ་རིམ་དང་བོ་ཁྲིད་ནས་རིམ་བཞིན་ལོ་རིམ་དྲུག་པའི་བར་དུ་ཁྲིད་པ་ཞིག་ཤིན་ཏུ་ཉུང་བ་རེད། དེ་བས་བསླབ་པའི་གོ་ རིམ་འདི་ལ་ཞིབ་འཇུག་བྱེད་པ་ཤིན་ཏུ་དཀའ་ན་ཡང་། སྤྱིའི་ཆ་ནས་འདི་ལྟར་བཤད་ཆོག་སྙམ། 1 བྱིས་གཉོར་ཁང་ནས་ཀ་ཁ་ནས་སྔོན་འཇུག་དང་རྗེས་འཇུག་བར། ད་དུང་སློབ་ ཚན་རེ་རེའི་རྗེས་སུ་དགེ་རྒན་གྱིས་བཤད་རྒྱུའི་གཏམ་རྒྱུད་ལེགས་པོ་རེ། 2ལོ་རིམ་དང་བོ་སྟོད་ཆ་ནས་འཕྲལ་ཀློག སྨད་ཆ་ནས་སྦྱོར་ཀློག ལོ་རིམ་གཉིས་པ་ནས་འབྲི་བ་དང་ཀློག་པ་ཟུང་འབྲེལ། 3 ལོ་རིམ་གསུམ་པ་ནས་དག་ཆ་ལ་སྦྱོང་བ་བཅས་སློབ་མའི་བསླབ་པའི་གོ་རིམ་ཞིག་དགོས།
(3)ཐ་སྙད་སྦྱོང་བ་ལ་བསྐྱར་བཟློས་མེད་པ་ཞིག་དགོས།
ད་ལྟའི་སློབ་དེབ་དག་ཏུ་སློབ་ཆུང་ནས་དག་ཡིག་ཡོད་ལ་སློབ་འབྲིང་ནས་ཀྱང་དག་ཡིག་ཡོད། འོན་ཀྱང་མང་ཆེ་བ་བསྐྱར་ཟློས་སུ་སོང་བས་སློབ་ཆུང་གི་དག་ཡིག་དང་སློབ་འབྲིང་གི་དག་ཡིག་གི་ཚད་གཉིས་མི་འདྲ་བ་དགོས་ལ། མཐོ་འབྲིང་གི་དག་ཡིག་དང་དམའ་འབྲིང་གི་དག་ཡིག་གི་ཚད་ཀྱང་མི་འདྲ་བ་དགོས། སློབ་ཚན་འདེམས་སྟངས་ཀྱང་དེ་བཞིན་བསམ་གཞིག་བཏང་ན་ལེགས།
(4)སློབ་མས་ལོ་རིམ་དང་བསྟུན་ནས་ཤེས་དགོས་པའི་ཚད་གཞི་ཞིག་དགོས། སློབ་ཆུང་གི་སྐབས་སུ་ལོ་རིམ་དང་བོས་ཐ་སྙད་གང་ཞིག་སྦྱོང་དགོས་པ་དང་གཉིས་པས་གང་ཞིག་སྦྱོང་བ་སོགས་སློབ་ཆུང་ནས་ཇི་འདྲ་ཞིག་སྦྱོང་དགོས་པ་ཚད་ཅིག་ཡོད་ན་སློབ་དེབ་སྒྲིག་པའི་སྤྱི་ཁོག་ངེས་ཐུབ་པ་ཡིན། དེ་མིན་དཀྱུ་ས་བོར་ནས་རྟ་རྒྱུགས་པ་བཞིན་དུ་སྒྲིག་མཁན་ལ་ངེས་གཏད་མེད་འགྲོ་ལ་དགེ་རྒན་གྱིས་སློབ་ཁྲིད་བྱེད་པའི་དམིགས་གཏད་བོར་ངེས།
(5) སློབ་ཆུང་དགེ་རྒན་གྱི་ཟུར་ལྟའི་དཔྱད་གཞི་བསྒྲིག་དགོས་པ།
བདག་གིས་སློབ་ཆུང་གི་དགེ་རྒན་དག་ལ་བརྟག་དཔྱད་བྱས་ཚེ་ཁོང་རྣམ་པར་དཀའ་ངལ་ཆེས་ཆེ་བ་ནི་སློབ་ཁྲིད་དཔྱད་གཞི་ཚད་ལྡན་ཞིག་མེད་པ་དེ་རེད། དེ་བས་སློབ་དེབ་ཀྱི་དཀའ་ངལ་དག་ཐག་གཅོད་ཐུབ་ཀྱིན་མེད་པས་མི་བསྐྱུར་ག་མེད་བྱུང་འདུག ད་ལྟ་ཟུར་བལྟའི་དཔྱད་གཞི་རེ་འགའ་ཡོད་པ་ཡང་དར་ཤུད་སྟེགས་པ་ལྟ་བུ་རེད་ཟེར།
དེ་བས་དགེ་རྒན་གྱི་ཟུར་བལྟའི་དཔྱད་གཞི་ནི་ནང་དོན་གྱི་ཆ་ནས་སློབ་དེབ་ལས་རྒྱ་ཆེ་ཞིང་ཞིབ་ལ་དགེ་རྒན་གྱིས་སློབ་མར་ཁྲིད་པར་ཁ་ཕྱོགས་དགོས་པ་མ་ཟད་དགེ་རྒན་གྱི་སློབ་ཚན་དེའི་སྐོར་ཞིབ་ཏུ་སྦྱང་ས་ཞིག་ཡིན་དགོས། ལྷག་པར་ད་ལྟའི་དགེ་རྒན་སྐོར་ཞིག་གི་སློབ་དེབ་ཁྲིད་ཐུབ་ཀྱིན་མེད་པས་རབ་ཡིན་ན་དགེ་རྒན་གྱི་ཟུར་བལྟའི་དཔྱད་གཞི་དང་མཉམ་དུ་དེ་ཁྲིད་པའི་འོད་སྡེར་རེ་ཡང་ངེས་པར་མཁོ། བདག་གིས་དཔྱད་ནས་ཤེས་པ་ལྟར་ན་མཚོ་ལྷོའི་སློབ་དེབ་ལ་དེ་ལྟ་བུའི་ཟུར་བལྟའི་དཔྱད་གཞི་མེད་པས་དགེ་རྒན་ཚོར་དཀའ་ལས་ཆེས་ཆེ་བ་ཞིག་འབྱུང་བཞིན་ཡོད་པས་སློབ་མ་ཚོར་སློབ་དེབ་ཀྱི་ཤེས་བྱ་ལོབས་པ་ལ་ཡང་བར་ཆད་ཆེན་པོ་བྱུང་ཡོད་པ་མཐོང་།


c: text/html

text:
བོན་རིང་ལུགས་ཀྱི་ཡིག་ཆ་ཁག་ལྟར་ན་ལུང་རིགས་སྨྲ་བའི་སེང་ཆེན་༧སྨན་རིའི་མཁན་ཆེན་ཀུན་མཁྱེན་ཉི་མ་བསྟན་འཛིན་དབང་གི་རྒྱལ་པོས་མདོ་རྒྱུད་མཐའ་དག་གི་དགོངས་དོན་ལས་འོ་མའི་སྙིང་པོ་མར་བླངས་པ་བཞིན་གསུངས་པ་“ལོ་ཡི་རྒྱལ་པོ་ཤིང་ཕོ་བྱི་བ་དང་། ཟླ་བའི་དང་པོ་དཔྱིད་ཟླ་ར་བ་མེ་སྟག་གི་ཟླ་བ། ཞག་གི་སྙིང་པོ་ཚེས་བཅོ་ལྔ། དུས་ཚོད་ཀྱི་དང་པོ་ནམ་ལངས་པ། སྐར་མའི་དམ་པ་རྒྱལ་གྱི་རུ་གོང་ལ་སྐུ་བལྟམས་པ་ཡན་ཆད།མདོ་རྒྱུད་མཐའ་དག་གི་དགོངས་པ་གཅིག་ཏུ་འདུས་པ་ཡིན་པས་སོམ་ཉི་དང་བྲལ་བ་ཡིན་ནོ། སྐབས་འདིར་ཁ་ཅིག་གིས་དཔྱིད་ཟླ་ར་བ་ཞེས་པ་ཧོར་ཟླ་བཅུ་གཉིས་པར་ངོས་འཛིན་བྱེད་པ་ཡོད་མོད། ལུང་དོན་ལྟར་ན་བླ་ཆེན་དྲན་པའི་དྲང་དོན་མུན་སེལ་སྒྲོན་མའི་དགེ་སྤེལ་ཚོགས་འགྱུར་གྱི་གཟེར་བུ་ལས།སྟོན་པ་བྱོན་པའི་དུས་ནི། ལོ་བྱི་བ་དང་། ཟླ་བ་རྟ་པ་སྐར་མ་རྒྱལ་གྱི་ཁོངས་སུ་བྱོན་པའི་དུས་སུ་ཚོགས་ཆེ།ཞེས་གསུངས་པའི་ཕྱིར། དེས་ན་ཧོར་ཟླ་དང་པོར་འཁྲུལ་མེད་དུ་ངོས་འཛིན་དགོས་སོ།”ཞེས་ཞལ་གསལ་དུ་གསུངས་གནང་མཛད་ཡོད་པ་འདི་༧དཔལ་ལྡན་རྒྱལ་བ་སྨན་རི་བའི་རིང་ལུགས་དྲི་མ་མེད་པ་ཡིན་ཕྱིར་རང་ཅག་བོན་དབངས་ཡོངས་ཀྱིས་འཁྲུངས་དུས་འདི་ཐུགས་ལ་ངེས་དགོས་པ་ལྟར།
དེ་ཡང་བདག་ཅག་གི་སྟོན་པའི་འཁྲུངས་མཆོད་མདོ་རྒྱུད་མཐའ་དག་གི་དགོངས་པ་གཅིག་ཏུ་འདུས་པ་ནི། ལོ་ཡི་རྒྱལ་པོ་ཤིང་ཕོ་བྱི་བ། ཟླ་བ་དང་པོ་དཔྱིད་ཟླ་ར་བ། མེ་སྟག་གི་ཟླ་བ། ཞག་གི་སྙིང་པོ་ཚེས་བཅོ་ལྔ། དུས་ཚོད་ཀྱི་དང་པོ་ནམ་ལངས་པ་དང་། སྐར་མའི་དམ་པ་རྒྱལ་གྱི་རུ་གོང་ལ་སྐུ་བལྟམས་པར་གསུངས་པའི་ལུང་གི་དགོངས་དོན་དང་མཐུན་པར་ཚང་མས་མགྲིན་གཅིག་ཏུ་སྨྲ་མོད། དེ་ཡང་དཔྱིད་ར་ཞེས་པ་ཧོར་ཟླ་དང་པོར་ཁེལ་ཡོད་པ་ལུང་རིགས་གཉིས་ཀྱིས་གྲུབ་སྟེ།
དང་པོ་ལུང་ནི། བླ་ཆེན་དྲན་པས་མཛད་པའི་དྲང་དོན་མུན་སེལ་སྒྲོན་མའི་དགེ་སྤེལ་ཚོགས་འགྱུར་གྱི་གཟེར་བུ་ལས། སྟོན་པ་བྱོན་པའི་དུས་ནི། ལོ་བྱི་བ། ཟླ་བ་རྟ་པ། སྐར་མ་རྒྱལ་གྱི་ཁོངས་སུ་བྱོན་པའི་དུས་སུ་ཚོགས་ཆེ་ཞེས་གསུངས། མཁན་ཆེན་ཉི་མ་བསྟན་འཛིན་གྱིས་མཛད་པའི་དྭོགས་བསལ་པན་ཙ་ལི་ཀའི་ཆུན་པོ་ལས། ཁ་ཅིག་གིས་དཔྱིད་ཟླ་ར་བ་ཞེས་པ། ཧོར་ཟླ་བཅུ་གཉིས་པར་ངོས་འཛིན་བྱེད་པ་མི་འཐད་དེ། དྲང་དོན་མུན་སེལ་སྒྲོན་མའི་དགེ་སྤེལ་ཚོགས་འགྱུར་གྱི་གཟེར་བུ་ལས། སྟོན་པ་བྱོན་པའི་དུས་ནི། ལོ་བྱི་བ། ཟླ་བ་རྟ་པ། སྐར་མ་རྒྱལ་གྱི་ཁོངས་སུ་བྱོན་པའི་དུས་སུ་ཚོགས་ཆེ། ཞེས་གསུངས་པའི་ཕྱིར། དེས་ན་ཧོར་ཟླ་དང་པོ་འཁྲུལ་མེད་དུ་ངོས་འཛིན་དགོས་སོ། །ཞེས་གསུངས།
མཁས་གྲུབ་ལུང་རྟོགས་རྒྱ་མཚོས་མཛད་པའི་ནག་རྩིས་སྣང་སྲིད་མེ་ལོང་ལས། ཟླ་འགོ་འཛིན་ཚུལ་ནི། རང་རང་འདོད་པ་མང་ཡོད་ཀྱང་། །འགའ་ཞིག་རྒྱ་རྩིས་དང་མི་མཐུན། །འགའ་ཞིག་མཐུན་སྣང་ཚད་མས་གནོད། །འགའ་ཞིག་དུས་ཀྱི་གཟེར་དང་འགལ། །འགའ་ཞིག་དབྱར་དགུན་གོ་ལོག་སྐྱོན། །དེས་ན་ངོ་མཚར་དུས་གཟེར་དང་། །མཐུན་པའི་རྒྱ་རྩིས་གསར་འགྱུར་གྱི། །དགོངས་དོན་འཁྲུལ་མེད་འདི་ལྟ་ཡིན། །དཔྱིད་ར་ཧོར་ཟླ་དང་པོ་འདི། །སྟག་གི་ཟླ་བ་རྩོད་བྲལ་ལོ། །ཞེས་གསུངས།
ཁྱུང་སྤྲུལ་འཇིགས་མེད་ནམ་མཁའི་རྡོ་རྗེས་མཛད་པའི་དཔྱད་གསུམ་དག་རྩིས་བསྐལ་སྲིད་དུས་འཁོར་ལས། འབྱུང་རྩིས་ཟླ་འགོ་ཟླ་རི་ཏིག་ཞི་ཞེས། །ཧོར་ཟླ་དང་པོ་དཔྱིད་ཟླ་ར་བ་རུ། །ས་ཚིག་སྐབས་འདིར་དངོས་སུ་གྲུབ་པས་ན། །འདི་ཉིད་མི་འདོད་རྒྱུ་མཚན་གཞན་དུ་ཟད། །ཞེས་སོ། །ཟླ་བ་དང་པོའི་མིང་གི་རྣམ་གྲངས་ལ། དེ་ཉིད་ལས། དབྱི་ཡོལ་བུམ་ཁྱིམ་མཆུ་ཟླ་ལོ་གསར་ཟླ། །སྟོན་མཆོག་འཁྲུངས་ཟླ་དཀའ་ཐུབ་ཆོ་འཕྲུལ་དང་། །འདུ་བྱེད་དཔྱིད་ར་སྟག་ཟླ་དང་པོའི་མིང་། །ཞེས་དང་། ཡང་དེ་ཉིད་ཀྱིས་མཛད་པའི་ཉེར་མཁོ་དཔག་བསམ་ལྗོན་ཤིང་ལས། ཟླ་བའི་ངོས་འཛིན་ས་གནམ་བར་གྱི་རྟགས། །རིམ་པར་བརྗོད་ལ་དཔྱིད་ཟླ་གསུམ་གྱི་དུས། །ས་ལ་ཤིང་རྩི་ཁ་འབུས་གནམ་རྟགས་སུ། །རྟ་པ་དབོ་དང་ནག་པས་ནམ་ཚོད་འཛིན། །ཞེས་གསུངས་སོ། །
གཉིས་པ་རིགས་པ་ལ། རྗེ་མཉམ་མེད་ཆེན་པོས་མཛད་པའི་མཛོད་འགྲེལ་འཕྲུལ་གྱི་སྒྲོན་མེ་ལས། དཔྱིད་ཟླ་ར་བའི་ཚེས་བརྒྱད་ལ། ཉིན་མོར་ཡུད་བཅུ་གཉིས། མཚན་མོར་ཡུད་བཅོ་བརྒྱད་དོ། །ཚེས་དགུ་ལ་ཉིན་མོར་ཐང་གཅིག་གིས་ལྷག མཚན་མོར་ཐང་གཅིག་གིས་མ་ཚང་ངོ་། །ཞེས་པས་དཔྱིད་ར་བའི་ཚེས་དགུ་ནས་མཚན་ཐུང་དུ་འགྲོ་བ་དང་། བོད་ཀྱི་སྨན་རྩིས་ཁང་ནས་བཏོན་པའི་ལོ་ཐོ་ནང་དུའང་ཧོར་ཟླ་དང་པོའི་ཟླ་བཤད་ལས། སྟག་གི་ལྔ་ཆ་གཉིས་པར་དཔྱིད་ཉིན་མཚན་མཉམ། ཉིན་ཚད། ༣༠།༠མཚན་ཚད་༣༠།༠ཚེས་༢༩ཡོས་ཀྱི་ལྔ་བཞི་པར་རྟ་བདུན་དབང་པོ་གསེར་མིག་ཁབ་ཏུ་རོལ། ཅེས་སོ། །ཡོངས་གྲགས་ཁུ་ནུའི་ལོ་ཐོ་ཞེས་པའི་ཧོར་ཟླ་དང་པོའི་ཟླ་བཤད་དུའང་། དཔྱིད་ཉིན་མཚན་མཉམ་༣༠།༣༠འདི་ནས་ཉིན་ཆེ་མཚན་ཆུང་དུ་འགྲོ། ཞེས་དང་། དེང་སང་གནམ་རིག་པས་ཚན་རིག་གི་ལམ་ནས་དྲ་ཐོག་ཏུ་ཕྱི་ལོ་༢༠༡༤ཕྱི་ཟླ་གསུམ་པའི་ཚེས་དྲུག་ཉིན་ཉིན་མཚན་ཡུན་མཉམ་པར་བཤད་ཡོད། དེས་ན་ཉིན་སྔ་ཕྱི་ཙམ་ལས། རྗེ་ཡི་མཛོད་འགྲེལ་དང་། མཛོད་སྒྲ་འགྲེལ། ལྔ་བསྡུས་སོགས་དང་མཐུན་པར་ཚན་རིག་པས་མཛུབ་བཙུག་གནང་བ་སོགས་གང་ཐད་ནས་ཚང་མ་ཧོར་ཟླ་དང་པོར་ཁེལ་བར་མ་ཟད་དཔྱིད་ཟུག་པ་དང་། ངང་པ་འདམ་ནས་འདོན་པ། ས་ལ་དྲོད་འོང་། ཁ་བ་ཆར་དུ་ཅུང་ཟད་འགྲོ་བ། དྲོད་རླུང་ལྡང་བ་སོགས། གང་ས་ནས་བཏོན་པའི་ལོ་ཐོ་ནས་ཀྱང་ཧོར་ཟླ་དང་པོར་ཁེལ་བ་ལས་ཧོར་ཟླ་བཅུ་གཉིས་པར་ཁེལ་བའི་ལྔ་བསྡུས་རིག་པ་ཞིག་མ་མཐོང་།
ཡང་དྲང་དོན་མུན་སེལ་སྒྲོན་མའི་དགེ་སྤེལ་ཚོགས་འགྱུར་གྱི་གཟེར་བུ་ལས། སྟོན་པ་བྱོན་པའི་དུས་ནི། ལོ་བྱི་བ། ཟླ་བ་རྟ་པ་ཞེས་པ་དང་། ཡང་དཔྱིད་ཟླ་ར་འབྲིང་ཐ་གསུམ་ལ་ཆོ་འཕྲུལ་ཆེན་པོ་དང་འབྲིང་ཐ་མ་གསུམ་དུ་ཕྱེས་ནས་དགེ་སྤེལ་ཚོགས་འགྱུར་འཆད་སྐབས། དེ་ཉིད་ལས། ཆོ་འཕྲུལ་ཆེན་པོ་རྟ་པའི་ཟླ་བ་ལ་བྱ། བྱ་རྦོ་ཆུའི་ཟླ་བ་ལ་བྱ། དཔྱིད་ཟླ་ཐ་ཆུང་འབྲུག་གི་ཟླ་བ་ལ་བྱ། དེ་ཅིའི་ཕྱིར་ཞེ་ན། རྟ་པ་ལ་ཞང་ཞུང་སྟོང་རྒྱུང་མཐུ་ཆེན་གྲོངས་པའི་དུས་སུ་མུ་སྟེགས་ཀྱི་སྟོན་པ་དང་ནང་པ་གཉིས། དང་པོ་རྩོད་པ་བྱས། དེ་ནས་སྒྱུ་རྩལ་འགྲན། དེ་ཆོ་འཕྲུལ་སྤྲུལ་པ་འགྲན། དེའི་སྡོང་བཏབ་པའི་དགེ་བ་འདི་བྱེ་བ་ཁྲི་འགྱུར་དུ་གསུངས། ཞེས་དང་། ཉེར་མཁོ་དཔག་བསམ་ལྗོན་ཤིང་ལས། དཔྱིད་ཟླ་གསུམ་གྱི་དུས། རྟ་པ་དབོ་དང་ནག་པས་ནམ་ཚོད་འཛིན། ཞེས་པའི་ལུང་དེ་དག་གི་རྟ་པ་ནི་སྐར་མ་མཆུ་ཡིན་པ་སྨྲོས་མེད་ལ་མཆུ་ཟླ་དང་རྒྱལ་ཟླ་གཉིས་གཅིག་ཏུ་མི་སྲིད། དེས་ན་རྒྱལ་གྱི་རུ་གོང་ཞེས་པ་རྒྱལ་གྱི་ཁོངས་སུ་བྱོན། གསུངས་པའི་ལུང་དོན་དང་དུས་གཟེར་ལྔ་བསྡུས་རིག་པ་སོགས་ཀྱིས་སྟོན་པའི་འཁྲུངས་མཆོད་ནི་དཔྱིད་ར་ཧོར་ཟླ་དང་པོར་ཁེལ་བ་གནད་ཀྱིས་གྲུབ་པ་ཡིན་ནོ། །ཞེས་ལུང་དོན་དང་འགྲེལ་བའི་དཔྱད་ཁུལ་ཙམ་འདི་ལ་ཆགས་སྡང་གིས་ངན་སྨོད་ཇི་ལྟར་བྱ་ཡང་། རྗེ་མཉམ་མེད་ཆེན་པོའི་ཞལ་གདམས་ལས། རང་གི་ཤེས་པ་དེ་དང་མཐུན་པར་བྱུང་ན་བསྟོད་པར་བྱེད་པ་དང་། མ་བྱུང་ན་སྨད་ར་བྱེད་པ་འདུག་སྟེ། བླུན་པོའི་གྲལ་ལ་བཞུགས་པར་མཛོད་ཅིག ཅེས་པ་ལྟར་གནས་སྐབས་བཟོད་སྒོམ་ལས་གཞན་བྱ་ཐབས་ཟད། འོན་ཀྱང་ལུང་རིག་གིས་བདར་ཤ་མཛད་པ་རྣམས་ནི་བསྟོད་དང་བཀུར་བའི་གནས་སུ་འགྱུར་བར་སེམས་སོ། །
1,299 total views, 1 views today

robotstxt: allowed

filter: keep


text:
སྤྱི་ལོ2006ཡས་མས་ཤིག་ཡིན་ནམ་སྙམ། དེ་དུས་ང་ལྷ་ས་ན་ཡོད། མཚན་ཞིག་ལ་རྒན་བསོད་དབང་དང་ངེད་གཉིས་ངལ་གསོའི་གསེང་དུ་ནང་མ་ཞིག་གི་ནང་དུ་སོང་བ་ཡིན། ནང་མ་དེའི་མིང་ག་རེ་ཡིན་པ་ད་ལྟ་ངས་བརྗེད་འདུག ནང་མ་ཆེ་ཞིག་རེད། དེ་ནས་ཅུང་ཙམ་ནས་ཕོ་གསར་གཉིས་བསླེབས་སོང་། རྒན་བསོད་དབང་དང་ངེད་གཉིས་ལ་འཚམས་འདྲི་དང་བཅས་སྦི་རག་ཤེལ་དམ་བཅུ་གཉིས་རིན་མེད་ལ་བྱིན་སོང་། དེ་ནས་ཕོ་གསར་གཅིག་ཞབས་ཞུ་མ་ཞིག་གིས་བོས་ནས་ཕྱིར་བུད་སོང་། གསར་ཡག་དེ་བསྡད་ནས་རྒན་བསོད་དབང་དང་ངེད་གཉིས་ལ་ཁ་བརྡ་བྱེད་ཞོར་ཨ་རག་ཉུང་ཙམ་རེ་འཐུང་གིན་འདུག དེ་ནས་རྒན་བསོད་དབང་གིས། ཁོ་རྡོ་རྗེ་དོན་གྲུབ་རེད། ནང་མ་འདིའི་སྦྱིན་བདག་རེད། ལྷ་བཟོ་མཁས་པའང་རེད་ཅེས་ངེད་གཉིས་ཕན་ཚུན་ལ་ངོ་སྤྲོད་བྱས་སོང་། དེ་དུས་ངས་སྐུ་ཞབས་རྡོ་རྗེ་དོན་གྲུབ་ལགས་ཐེངས་དང་པོ་ངོ་ཤེས་པ་ཡིན།
དེ་ནས་མཚམས་ཤིག་ལ་གྲོགས་པོ་ཚེ་རིང་བཀྲ་ཤིས་དང་བོད་ཕྲུག་སོགས་ཀྱི་ཁ་ནས་ཁོ་བཟུང་ནས་བཙོན་འཇུག་གི་ཁྲིམས་ཆད་བཟོས་སོང་བ་རེད་ཅེས་ཤོད་ཀྱིན་ཡོད་པ་ཐོས་སོང་། རྒྱུ་མཚན་ག་རེ་ཡིན་པ་གསལ་བོ་ཞིག་མ་ཤེས་ཀྱང་། བཤད་ཚུལ་ཡིན་ན། རྒྱུ་རྐྱེན་གཙོ་བོ་ནི་འགོ་ཁྲིད་ཅིག་ལ་ཕོག་ཐུག་བཟོས་སོང་བའི་རྐྱེན་གྱིས་ཡིན་འདུག་སྐད། ཨ་ཧོ་བསམ་ནས་ཁོང་ཁྲོ་དང་བཅས་ཁོ་ལ་གདུང་སེམས་འཆང་བའི་ཚོར་སྣང་ཞིག་ངང་གིས་སྐྱེས།
ཧ་ལམ་སྤྱི་ལོ2012ཡས་མས་ཤིག་གི་དཔྱིད་ཀ་ཡིན་ནམ་བསམ། ང་དང་གྲོགས་པོ་ཚུལ་ཁྲིམས་གཉིས་ཁྲིན་ཏུའུའི་འཇའ་ཚོན་ཟམ་པའི་彩虹桥ཉེ་འགྲམ་དུ་སྤྲོ་བསང་གཏོང་སའི་གླིང་ག་ཆུང་ཆུང་ཞིག་ཡོད་པ་དེར་ཇ་འཐུང་བཞིན་བསྡད་ཡོད་དུས། རྡོ་རྗེ་དོན་གྲུབ་དང་ཡེ་ཤེས་བཟང་པོ་སོགས་ཀྱང་དེར་ཇ་འཐུང་གིན་འདུག དེ་ནས་རྡོ་རྗེ་དོན་གྲུབ་ཚུར་ངེད་གཉིས་སར་ཡོང་ནས་ང་ཚོས་ཁ་བརྡ་འདྲ་མིན་བྱས་པ་ཡིན། དེ་དུས་ཁོས་ང་ལ་ད་ལྟ་ལས་ཀ་ག་རེ་ལས་ཀིན་ཡོད། ཁོམ་ན་འུ་གཉིས་མཉམ་དུ་ལས་ཀ་ལས་རྒྱུ་ཞིག་འདུག གཞན་ཁོས་ད་སྐབས་ལྷ་སའི་མལ་གྲོ་རྫོང་ན་ས་མང་པོ་ཉོས་ནས་ལས་གཞི་ཆེ་ཞིག་ལས་ཀིན་ཡོད་ཟེར། དེ་ནས་ངས་ཀྱང་ད་ལྟ་ལས་ཀ་གཞན་ཞིག་གི་འགོ་བརྩམས་ཡོད་པའི་གནས་ཚུལ་སོགས་བཤད་པ་ན། ཁོས་ཀྱང་གནའ་རྫས་བརྟག་དཔྱད་རིག་པ་འདི་གལ་ཆེ་ཚུལ་དང་། བོད་ལ་འདིའི་སྐོར་གྱི་ལས་ཀ་ལས་མཁན་ཉུང་ཉུང་ཡིན་པའི་གནས་ཚུལ་སོགས་གླེང་མོལ་བྱས་ནས་དུས་ཚོད་ཡུན་རིང་འགོར།
དེའི་རྗེས་སུ། ཉིན་ཞིག་ལ་ཁོས་ང་ལ་མཉམ་དུ་ཇ་འཐུང་ཞེས་འབོད་ཀིན་འདུག ཇ་འཐུང་སའི་ས་གནས་ནི་ཁྲིན་ཏུའུའི་གོ་ལའི་ལྟེ་གནས(环球中心)བྱ་བ་དེའི་ལྷོ་ཕྱོགས་སུ་ཇ་ཁང་ཞིག་ཡོད་པ་དེ་ཡིན་ཟེར། དེ་ནས་སོང་བ་ན་གྲོགས་པོ་ངོ་ཤེས་གཅིག་གཉིས་ཤིག་ཀྱང་ཡོད་པས་ང་ཚོས་ཇ་འཐུང་ཞོར་ཁ་བརྡ་བྱས་པ་ཡིན། ཉིན་དེར་རྡོ་རྗེ་དོན་གྲུབ་ལགས་ཀྱིས་ཧོར་ཡིག་ཅིག་འབྲི་གིན་འདུག ཧ་ལམ་ཀྲུང་གོའི་བོད་རིག་པ་ཚང་ལ་འབྲི་གིན་ཡོད་ཟེར་བ་འདྲ་ཞིག་བཤད་སོང་། དེ་གའི་ཕྱག་ལས་གནང་མཁན་རྩོམ་སྒྲིག་པ་སྐུ་ཞབས་ཚངས་པོ་ལགས་ལ་དགོས་ཟེར་བ་གང་ཡིན་ད་ལྟ་གསལ་བོ་ཞིག་དྲན་མ་སོང་། ཉིན་དེར་ངས་ཀྱང་ཁོ་ལ། ང་ལའང་ཧོར་ཡིག་གི་ཐམ་ཀ་ཞིག་མཁོ་སོང་། ནང་དོན་ཡི་གེ་ནི”གཟི་ལམ”བྱ་བ་ཡིན། དེ་འདྲ་ཞིག་བྲི་དགོས་སོང་བས་ཉིད་ཀྱིས་རོགས་ཤིག་བྱེད་དགོས་ཞེས་བཤད་པ་ན། ལོས་ཡིན་ལོས་ཟེར།
དེ་ནས་ལོ་གསུམ་གྱི་སྔོན་ཞིག་རེད། ཟི་ལིང་གི་སྨན་པ་གྲགས་ཅན་ཨ་ཁུ་འཇིགས་མེད་ཕུན་ཚོགས་ལགས་ཀྱིས་ང་ལ་ཁ་པར་བཏང་ནས་ཐོན་སོང་། ནང་དོན་ནི་ང་དེ་རིང་ཁྲིན་ཏུའུ་ལ་ཡོང་གིན་ཡོད། དགོང་མོ་མཉམ་དུ་གསོལ་སྟོན་བྱ་ཟེར། དེ་ནས་ཁོང་གི་རོགས་སུ་ཨ་ཁུ་པདྨ་ཚུལ་ཁྲིམས་ལགས་འདུག ཡིན་པ་ནི་པདྨ་ཚུལ་ཁྲིམས་ལགས་ཀྱིས་ཨ་ཁུ་འཇིགས་མེད་ཕུན་ཚོགས་གདན་ཞུ་གནང་ནས་རྡོ་རྗེ་དོན་གྲུབ་ཀྱི་ནད་བརྟག་དང་སྨན་བཅོས་བྱེད་དུ་ཕེབས་པ་ཡིན་འདུག ཨ་ཁུ་འཇིགས་མེད་ཕུན་ཚོགས་ཀྱིས་ང་ལ་རྡོ་རྗེ་དོན་གྲུབ་ངོ་ཨེ་ཤེས་ཟེར། ངས་ཤེས་ཚུལ་གྱི་རྒྱུ་མཚན་བཤད་པ་ན། འོ་ན་འུ་གཉིས་མཉམ་དུ་རྡོ་རྗེ་དོན་གྲུབ་ལ་བལྟ་རུ་སྨན་ཁང་དུ་འགྲོ་ཟེར་བ་ལྟར་ངེད་གཉིས་ལྷན་དུ་སོང་བ་ཡིན། རྡོ་རྗེ་དོན་གྲུབ་ལགས་ཧཱ་ཞིས华西སྨན་ཁང་དུ་སྨན་བཅོས་བྱེད་ཀིན་འདུག ཨ་ཁུ་འཇིགས་མེད་དང་ངེད་གཉིས་ནང་དུ་སོང་བ་ན། རྡོ་རྗེ་དོན་གྲུབ་ལ་ཆེད་དུ་ལྟ་མཁན་སྨན་པ་གཙོ་བོ་ཡིན་ཟེར་བ་དེས་ཨ་ཁུ་འཇིགས་མེད་དང་ངེད་གཉིས་ཟུར་དུ་བོས་ནས་ང་ཚོས་བརྟག་དཔྱད་བྱས་པ་ཡིན་ན། ཁོའི་གསོན་ཚད་ནི་ཟླ་བ་གསུམ་ཙམ་ལས་མི་འདུག ཁྱེད་ཚོ་བོད་སྨན་ལ་བཅོས་ཐབས་ག་རེ་ཡོད་པ་རང་ཅག་གིས་ལྟོས་ཟེར།
དེ་ནས་ཨ་ཁུ་འཇིགས་མེད་ཕུན་ཚོགས་ལགས་ཀྱིས་ངས་ཆེད་དུ་ནད་འདིའི་རིགས་ལ་བསྡེབས་པའི་སྨན་ཡིན་ཟེར་ནས་སྨན་གཅིག་བྱིན་སོང་། དེ་ནས་ཨ་ཁུ་འཇིགས་མེད་ལགས་ཀྱིས་ང་ལ་སྨན་འདིའི་རིན་པ་ཁྲི་བཞི་ལྔ་ཞིག་རེད། ཁོ་ལ་རིན་མེད་དུ་བྱིན་པ་ཡིན། རྡོ་རྗེ་དོན་གྲུབ་ནི་ཁེ་ལས་པ་ཞིག་རེད། ལྷ་བཟོ་ཡང་རེད། བསམ་བློ་ཡང་ཡག་པོ་རེད། གལ་ཏེ་ཁོའི་ཚེ་ཐག་རིང་ན་བོད་ལ་ཕན་པའི་བྱ་བ་ཡག་པོ་ལས་ཀི་རེད་བསམས་ནས་རིན་མེད་དུ་བྱིན་པ་ཡིན་ཟེར།
དེའི་རྗེས་སུ་ཉིན་ཞིག་ལ། ཁྲིན་ཏུའུའི་ཨ་རིག་ཟ་ཁང་དུ་རྡོ་རྗེ་དོན་གྲུབ་ལ་ཐུག་སོང་། ངས་སྙུན་གཞི་ག་རེ་ཡིན་པ་དྲིས་པ་ན། ད་ཡག་པོ་རེད། ཆང་ཡང་འཐུང་གིན་ཡོད་ཟེར། ཨེ། ཆང་འཐུང་ཨེ་ཉན། ཨ་ཁུ་འཇིགས་མེད་ཕུན་ཚོགས་ཀྱིས་བཤད་ན། ནད་འདིའི་རིགས་ལ་བོད་སྨན་འདི་ཕན་པ་ཧ་ཅང་ཆེན་པོ་རེད་ཀྱང་ཟས་སྤྱོད་ལམ་ལ་མ་འཛེམས་ན་ཉེན་ཁ་ནི་ཏག་ཏག་ཡོད་ཤག་ཤག་ཡིན་ཟེར་བྱུང་བས། ཅུང་ཟད་སེམས་ཆུང་བྱས་ན་མི་བཟང་ངམ་ཞེས་བཤད་པ་ཡིན། དེ་ནས་ཁོས་ང་ལ་ཀུ་རེའི་ཚུལ་དུ་ཨ་རོགས་ཁྱེད་ཀྱིས་ད་སྐབས་ང་ཚོའི་རྡོར་ལུགས་ལ་སྐྱོན་བརྗོད་བྱེད་ཀིན་འདུག་ཟེར། དེ་རིང་འུ་གཉིས་དེའི་སྐོར་ནས་རྩོད་པ་བྱེད་དགོས་རྒྱུ་རེད་ཅེས་བཤད་སོང་། ངས་ཁོ་ལ་རྡོར་ལུགས་རི་མོའི་སྐོར་ལ་སྐྱོན་བརྗོད་གང་ཡང་བྱས་མེད། དེ་འདྲ་ཞིག་གང་ན་འདུག ཡིན་ནའང་འབྲི་ལུགས་བྱ་བའི”ལུགས”དེའི་སྐོར་ལ་ངས་སྐད་ཆ་རེ་གཉིས་བཤད་པ་ཡིན། དེ་ངའི་ལྟ་ཚུལ་རེད། བོད་ཀྱི་བཟོ་རིག་སྒྱུ་རྩལ་ཐད་ནས་བཤད་པའི་ལྟ་ཚུལ་རེད། དམིགས་བསལ་གྱིས་མི་ག་གེ་མོའི་མིང་བཟུང་ནས་བཤད་པ་མ་རེད་ཅེས་པ་ན། འོ་ན་ཁྱེད་དང་གསེར་བྲག་གཉིས་རྩོད་པ་ཐུག་སོང་བ་མིན་ནམ་ཟེར། གསེར་བྲག་དང་ངེད་གཉིས་དེའི་སྐོར་ནས་སྐད་ཆ་འགའ་རེ་བཤད་ཡོད་པ་རེད། ཡིན་ནའང་རང་རང་གི་ལྟ་ཚུལ་བཤད་པ་ཙམ་རེད། ངའི་ལྟ་ཚུལ་དེ་དག་ཡི་གེའི་ལམ་ནས་བྲིས་ཏེ་དྲ་ལམ་དུ་སྤེལ་ཡོད་པ་དེ་དག་རེད། འགྲིག་མིན་གང་ཡིན་ཡང་སོ་སོའི་ལྟ་ཚུལ་རེད། ང་ཚོ་སོ་སོའི་ས་ནས་སོ་སོས་ལྟ་ཚུལ་ག་རེ་ཡིན་ནའང་བཤད་ཆོག་གི་རེད། དེ་བཞིན་དུ་གྲོགས་པོའི་བར་ལའང་བཤད་ཆོག་གི་རེད་ཅེས་པ་ན། ཁོང་གིས་ང་ལ་ཨ་ལ་ཀུ་རེ་ཡིན། བདེན་པ་རེད། ང་ཚོ་སུ་ཡིན་ཡང་སྒྱུ་རྩལ་གྱི་ལྟ་ཚུལ་ཐད་ནས་སོ་སོའི་ལྟ་བ་གླེང་རྒྱུ་དེ་གལ་ཆེན་པོ་རེད། ངས་ཀྱང་ལྟ་ཚུལ་སྨྲ་བ་ལ་ཧ་ཅང་དགའ་བོ་ཡོད། དཔེ་མེད་ཡག་པོ་རེད་བསམ་ཡོད་ཟེར།
དེ་ནས་ད་ལོ་རེད། ཟླ་གཉིས་ཡས་མས་ཀྱི་སྔོན་གྱི་ཉིན་ཞིག་ལ་ང་ལྟག་རིན་པོ་ཆེ་ཨོ་རྒྱན་ཆོས་འཕེལ་ལགས་ཀྱི་པད་དཀར་གླིང་དུ་སོང་བ་ན། བཤད་ཕྱོགས་ཤིག་གིས་ཁ་སང་སྤྲུལ་སྐུ་གུར་དགའ་རིན་པོ་ཆེ་ཕེབས་སོང་། ཁོང་གིས། ད་སྐབས་རྡོ་རྗེ་དོན་གྲུབ་ལགས་ཀྱི་ན་ཚ་ཅུང་ཟད་ལྗིད་མོ་རེད་གསུངས་བྱུང་ཟེར། དེ་ནས་སེམས་ཁྲལ་ཅུང་ཟད་བྱས་པ་ཡིན་ཡང་། གཞན་མ་དྲན།
ཉིན་འགའི་སྔོན་ལ་རྒན་དབྱངས་ཐར་ལྷ་མོས་ཨ་རིག་གསོལ་སྟོན་ཁང་དུ་གྲོགས་པོ་ཚོར་གསོལ་སྟོན་ཞིག་གནང་བས། ཉིན་དེར་རྒན་རྡོར་དྲིལ་ཡང་ཐོན་འདུག ང་ཚོས་ཁ་བརྡ་བྱེད་ཕྱོགས་ཤིག་ལ་རྡོ་རྗེ་དོན་གྲུབ་གླེང་སོང་། རྒན་རྡོར་དྲིལ་ལགས་ཀྱིས་ང་དང་རྡོ་རྗེ་དོན་གྲུབ་གཉིས་ཀྱི་ནད་གཅིག་རེད། ང་ནི་ཟས་སྤྱོད་ལམ་སོགས་ལ་འཛེམས། སེམས་ཆུང་བྱས་ནས་སྨན་བསྟེན་པས་ནད་ལོ་རེ་ནས་ལོ་རེར་ཇེ་བཟང་རེད། རྡོ་རྗེ་དོན་གྲུབ་ལགས་ཟས་སྤྱོད་ལ་འཛེམ་མི་འདུག དེང་སང་ན་ཚ་ཅུང་ཟད་ལྗིད་མོ་ཡིན་འདུག་སྐད་ཅེས་བཤད་སོང་བས། གང་འདྲ་ཡིན་ནམ་དྲན།
ཁ་སང་སྐད་འཕྲིན་གྱི་སྒང་ནས་རྡོ་རྗེ་དོན་གྲུབ་ལགས་གྲོངས་སོང་བའི་གནས་ཚུལ་ཐོན་འདུག་པས་བློ་ཕམ་ཆེན་པོ་སྐྱེས་ཀྱང་། ཕན་པ་ནི་ཅི། ཁོང་ནི་རི་མོ་པ་དང་ཡིག་གཟུགས་མཁས་པ་ཡིན་པ་མ་ཟད། བསམ་བློ་ཡག་པོ་ཡོད་པའི་ཁེ་ལས་པའང་ཡིན་པས། ཚེ་ཐག་རིང་ན་བྱ་བ་ཡག་པོ་འཁྱོངས་འགྲོ་གི་རེད་བསམས་ནས་རེ་བ་ཡོད་ཀྱང་། འཆི་བ་ལ་ནི་གོ་རིམ་གང་ཡང་མེད་པས་སུས་ཀྱང་ཚོད་དཔོག་བྱེད་དཀའ་བ་ཞིག་རེད། ཨོཾ་མ་ཎི་པདྨེ་ཧཱུྃ། ཕྱག་ན་པདྨོའི་ཞབས་དྲུང་དུ་སྐྱེ་བར་ཤོག།
2017/12/7/ལ་ཚངས་དབང་གིས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25477.html


text:
རྭ་རྒྱ་དགའ་ལྡན་བཀྲ་ཤིས་འབྱུང་གནས།
རྭ་རྒྱ་དགའ་ལྡན་བཀྲ་ཤིས་འབྱུང་གནས་བཤད་སྒྲུབ་དར་རྒྱས་གླིང་ནི། ཨ་རིག་དགེ་བཤེས་ཆེན་མོ་བྱམས་པ་དགེ་ལེགས་རྒྱལ་མཚན་ནམ་རྒྱལ་མཚན་འོད་ཟེར (1726-1803)མཆོག་གིས་ཕྱག་བཏབ་པ་ཡིན། དགོན་འདི་ཕྱག་འདེབས་པ་བོ་དང་འདེབས་པའི་གནས་སོགས་བཀའ་གདམས་ཕ་ཆོས་བུ་ཆོས་གཉིས་ལས་ལུང་གིས་གསལ་བོར་ཟིན་པ་མ་ཟད། པཎ་ཆེན་བློ་བཟང་བསྟན་པའི་ཉི་མ་མཆོག་གིས་ཀྱང་རྒྱལ་བའི་གདན་ས་རྭ་སྒྲེང་དང་མཚུངས་པའི་བསྟོད་བསྔགས་ཀྱི་མེ་ཏོག་གཏོར། དགོན་འདི་ནི་མདོ་སྨད་སྲིད་པའི་ལྷ་ཆེན་རྨ་རྒྱལ་སྦོམ་རའི་ཤར་ཕྱོགས་དང་། རྨ་ཀླུང་དལ་འབབ་རིང་མོ་གཡས་སུ་འཁྱིལ་བའི་བྱང་ཕྱོགས། རྨ་གཉན་ཁྱུང་མགོན་ཡར་སེང་དུ་གྲགས་པའི་འདབས་རོལ། སའི་དགེ་བཅུ་ཚང་ཞིང་འཕགས་པའི་གནས་བརྟན་ཆེན་པོ་བ་ཀུ་ལ་དང་། དཔལ་འཁོར་ལོ་སྡོམ་པའི་ཕོ་བྲང་རྭ་རྒྱ་བཀྲ་ཤིས་ལྗོངས་ཞེས་པར་རབ་བྱུང་བཅུ་གསུམ་པའི་ས་མོ་གླང་(སྤྱི་ལོ1769)ལོར་ཕྱག་བཏབ་ཅིང་། སེར་བྱེས་མཁས་སྙན་གྲྭ་ཚང་གི་ཕྱག་ལེན་ལྟར་ཆོས་འཆད་ཉན་གྱི་གཞི་བཙུགས་ཏེ་བཤད་སྒྲུབ་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་གནང་།
དེ་ནས་ཨ་རིག་དགེ་བཤེས་ཆེན་མོས་དགོན་པ་པཎ་ཆེན་རིན་པོ་ཆེར་ཕུལ་བར་ཁོང་གིས་ཞལ་བཞེས་མཛད་ཅིང་བཀའ་ཤོག་ཞིབ་རྒྱས་དང་ཨེརྟི་ནི་མེ་རྒན་མཁན་པོའི་མཚན་གྱི་ཆོ་ལོ་གནང་ཞིང་དགོན་པ་བདག་སྐྱོང་གནང་བར་ཞལ་བཀོད་ལེགས་པོར་བསྩལ། དགོན་འདིའི་ཐོས་བསམ་གྱི་གཞིར་གྱུར་བའི་ཡིག་ཆ་ནི། བསྡུས་གཞུང་དང་། བློ་རྟགས་རྣམ་འགྲེལ། དབུ་ཕར་འདུལ་མཛོད། གསེར་ཕྲེང་། འཇུག་ཊཱིཀ་དགོངས་པ་རབ་གསལ། འདུལ་ཊཱིཀ་རིན་ཆེན་ཕྲེང་བ། མཛོད་ཊཱིཀ་ཐར་ལམ་གསལ་བྱེད། ཐལ་ཕྲེང་སྤྱི་དོན་གང་ཡིན་སེར་བྱེས་མཁས་སྙན་གྲྭ་ཚང་གི་ཡིག་ཆ་སོར་གནས་དང་། རྒྱལ་བ་ཡབ་སྲས་ཀྱི་བཀའ་རྩོམ་སྔ་ཕྱིའི་ཞལ་བཞེས་ཀྱི་རྒྱུན་ལྟར་བྱེད། ལོ་རེའི་ནང་དུ་གླིང་བསྲེའི་དཀའ་བཅུ་དང་། རྡོ་གཅལ་དང་། སྨོན་ལམ་རམས་འབྱམས་པའི་མིང་བཏགས་གང་ཡིན་གྱི་བཤད་པ་དམ་བཅའ་སོགས་ཐམས་ཅད་སེར་བྱེས་ནང་ལྟར་གྱི་དེབ་ཡིག་སོར་གནས་བྱེད། དེ་མིན་ལམ་རིམ་འཛིན་གྲྭ་དང་སྔགས་རིམ་འཛིན་གྲྭ་སོགས་ཀྱང་གསར་འཛུགས་དང་ ལམ་སྔགས་གཉིས་སྒྲུབ་པ་མཉམ་ལེན་བྱེད་པའི་བཀའ་རམས་འབྱམས་དགེ་བའི་བཤེས་གཉེན་ཡང་མང་དུ་བྱོན། གཞན་ཡང་བདུན་པའི་རིག་གྲྭ་དང་དགུན་ཆོས་ཆེན་མོའི་རྩོད་རྒྱུགས་སོགས་ཀྱི་སྐབས་སུ་གཞུང་ལུགས་རྒྱ་མཚོའི་དགོངས་དོན་དངོས་སྟོབས་རིགས་པས་འབྱེད་པ་ལ་རྣམ་དཔྱོད་ཀྱི་ཁོ་ལག་མཆོག་ཏུ་ཡངས་པ་དག་གིས། ཕས་རྒོལ་ཟིལ་གྱིས་གནོན་པའི་སྔོན་མེད་ལུང་རིགས་ཀྱི་རུ་མཚོན་མཁའ་ལ་བསྒྲེངས་ཏེ། ལོག་པར་སྨྲ་བ་མཐའ་དག་སྤ་བཀོང་བར་བྱེད་པ་དང་། མཚན་ཉིད་རྩོད་གྲྭའི་མེ་ཏོག་གི་འདབ་སྟོང་ཅིག་གྱུར་དུ་བཞད་པར་མཛད་པ་སོགས་མཁས་པའི་བྱ་བ་རྣམ་གསུམ་གྱི་འོད་སྟོང་ཕྱོགས་དང་ཕྱོགས་མཚམས་ཀུན་ཏུ་འཕྲོ་བར་བྱེད་དོ།།
རབ་བྱུང་བཅུ་གསུམ་པའི་ཆུ་ཕོ་བྱི (སྤྱི་ལོ1793 ) ལོར་ཨ་རིག་དགེ་བཤེས་ཆེན་མོས་སྐྱབས་རྗེ་ཤིང་བཟའ་པཎྜི་ཏ་མཆོག་ལ་དགོན་པའི་གདན་ས་གཏད་དེ་ཁོང་ཉིད་བྱ་བཏང་གི་ཚུལ་གྱིས་མདོ་སྨད་ཀྱི་དགོན་སྡེ་ཕལ་ཆེ་བ་དང་། དབེན་པའི་རི་ཁྲོད། གནས་བྱིན་ཅན་རྣམས་ལ་ཕེབས་ཏེ་སྐལ་ལྡན་གྱི་སློབ་བུ་བགྲང་ལས་འདས་པར་གང་ལ་གང་འདོད་ཀྱི་ཆོས་ཀྱི་སྦྱིན་པ་ལེགས་པར་བསྩལ་ཞིང་སྒྲུབ་པ་མཉམ་ལེན་རྩེ་གཅིག་ཏུ་གནང་སྟེ་མཐར་རབ་བྱུང་བཅུ་གསུམ་པའི་ཆུ་ཕག (སྤྱི་ལོ1803 )་ལོར་གཟུགས་སྐུའི་བཀོད་པ་ཆོས་དབྱིངས་སུ་བསྡུས་ཤིང་། སྐུ་ཞི་བར་གཤེགས་ཁར་ཤིང་བཟའ་པཎྜི་ཏ་ལ་ངའི་ཕུང་བོ་འདི་ཙོག་ཙོག་བྱས་ནས་མ་འཇོག་གསོན་པའི་ཚེ་གང་བོ་ལ་འཇིག་རྟེན་ཆོས་བརྒྱད་བྱས་པའི་མི་ཆོག་ན། ཤི་ཚེ་རོ་ལ་ཡང་འཇིག་རྟེན་ཆོས་བརྒྱད་བྱེད་དུ་བཅུག་ནས་ཅི་བྱེད་ཅེས་གསུངས་པ་དང་། ཡང་ང་ལ་སྤྲུལ་སྐུ་མི་ཡོང་། ཡོང་ན་ལྷག་པར་དུས་སྐབས་འདི་ལ་མི་ཡོང་། འཐབ་རྩོད་འཁྲུགས་ལོིང་འདིའི་ནང་དུ་མི་ཡོང་། ཞེས་གསུངས་པར་སྤྲུལ་སྐུ་འཁྲུལ་མེད་ཅིག་འབྱོན་པར་ནན་ཞུ་ཡང་ཡང་ཞུས་པར། འོ་ངའི་སྤྲུལ་སྐུ་ཡིན་པའི་རྟགས་ཡང་དག་ཅིག་དགོས་ན་དེ་ལ་བཤད་རྒྱུ་ཡོད། ངེད་རང་གི་བློ་ན་རྗེའི་ལམ་རིམ་ཆེན་མོ་དང་སྔགས་རིམ་ཆེན་མོ་གཉིས་བྱང་བོར་སྐྱོར་རྒྱུ་ཡོད། དེ་བསླབ་མ་དགོས་པར་ཤེས་མཁན་གྱི་བྱིས་པ་ཞིག་བྱུང་ན་ངའི་སྤྲུལ་སྐུ་བྱས་ཆོག དེར་མ་ཟད། རྒྱན་གྱི་དར་ཊཱིཀ་དང་། རྣམ་བཤད་སྙིང་བོའི་རྒྱན། མཛོད་ཀྱི་དགེ་ཊཱིཀ ཐར་ལམ་གསལ་བྱེད། རྗེའི་རྩ་འཇུག་གི་ཊཱིཀ་ཆེན་གཉིས་སོགས་ཀྱང་བློ་ན་ཡོད། དེ་མ་བསླབ་པར་འདོན་རྒྱུ་ཡོད་ན་ངའི་སྤྲུལ་སྐུ་ཡིན་པའི་རྟགས་ཡིན་ཞེས་སོགས་སྲིད་ན་རྙེད་པར་དཀའ་བའི་བཀའ་སློབ་རིན་ཐང་བྲལ་བ་མང་དུ་གནང་ །ཨ་རིག་དགེ་བཤེས་ཆེན་མོས་གདན་ས་ཤིང་བཟའ་པཎྜི་ཏ་ལ་གནང་བ་ནས་ཤིང་བཟའ་སྐུ་ཕྲེང་རིམ་བྱོན་གྱིས་དགོན་པ་བདག་སྐྱོང་གནང་བ་ཡིན། དེ་ཡང་འཇམ་མགོན་ཤིང་བཟའ་པཎྜི་ཏ་བློ་བཟང་དར་རྒྱས་རྒྱ་མཚོ་ནི་ཨ་རིག་མགོན་ཤུལ་དུ་སྐུ་འཁྲུངས། ཨ་རིག་དགེ་བཤེས་ཆེན་མོས་རྭ་རྒྱ་དགོན་པ་གསར་འཛུགས་གནང་སྐབས་ཕྱག་རོགས་སུ་ཁྲིད་དེ་རྗེས་སུ་དགོན་པ་གཏོད་པར་རྟེན་འབྲེལ་འགྲིགས། དགེ་བཤེས་ཆེན་མོས་བདག་སྐྱོང་ལ་བརྟེན་སེར་བྱེས་མཁས་སྙན་གྲྭ་ཚང་དུ་གཞུང་བཀའ་པོད་ལྔ་ལ་སྦྱང་བརྩོན་ལྷོད་མེད་གནང་སྟེ་དགེ་བཤེས་ལྷ་རམས་ཨང་དང་བོའི་མཚན་གནས་ཐོབ་པར་གཞུང་ས་མཆོག་ནས་དངོས་པོའི་བདག་རྐྱེན་དང་གཟེངས་བསྟོད་དངོས་པོ་རྣམས་སྔར་རྒྱུན་བཞིན་གནང་བར་མཛད། དེ་ནས་དཔལ་ལྡན་སྨད་རྒྱུད་གྲྭ་ཚང་དུ་ཕེབས་ཏེ་གསང་སྔགས་རྒྱུད་སྡེ་བཞི་སོགས་ལ་སྦྱང་བ་གཤིས་ཕྱིན་པ་མཛད་པར་མ་ཟད་དབང་ལུང་མན་ངག་ཐམས་ཅད་ཀྱི་བདུད་རྩིས་ཐུགས་རྒྱུད་ལེགས་པར་གཏམས་པར་མཛད་དེ་ཕྱིར་རང་དགོན་དུ་ཆིབས་བསྒྱུར་སྐྱོང་བར་མཛད་པ་ན། ཨ་རིག་དགེ་བཤེས་ཆེན་མོས་མདོ་ཕྱོགས་ཀྱི་རྩོད་པ་སློབ་གཉེར་བྱེད་ཚུལ་སེར་བྱེས་གྲྭ་ཚང་ལྟར་བཙུགས་ཡོད་ཀྱང་། སྔགས་ཀྱི་བཤད་སྒྲུབ་བྱེད་པའི་སྡེ་ཞིག་སྔར་མ་བཙུགས་པ་ནི་ཁོ་བོའི་བགོ་སྐལ་དུ་བཞག་པར་དགོངས་ཏེ་གཟའ་སྐར་ཚེས་གྲངས་ཕུན་སུམ་ཚོགས་པའི་ཉིན་དཔལ་ལྡན་སྨད་རྒྱུད་གྲྭ་ཚང་ནས་དཔལ་གསང་བ་འདུས་པའི་ལྷ་གྲངས་དང་མཉམ་པའི་རྒྱུད་པ་རྣམས་ཇོ་བོ་ཤྰཀྱ་མུ་ནེའི་མདུན་དཔལ་གསང་བ་འདུས་པའི་ཆོ་ག་བདག་མདུན་བུམ་གསུམ་བདག་འཇུག་དང་བཅས། རྩ་རྒྱུད་ཀྱི་ལེའུ་གང་འགྲོ་ཞིག་བཅས་རྒྱུད་སྨད་རང་གི་ཕྱག་ལེན་གནང་སྟེ། རྒྱུད་སྨད་པ་ལས་མར་མེ་གཅིག་ལས་གཉིས་ཆད་ཀྱི་ཚུལ་དུ་རྒྱུད་གྲྭ་ཞིག་རང་དགོན་དུ་གསར་འཛུགས་གནང་། དེ་ནས་བདེ་གསང་འཇིགས་གསུམ་རེས་མོས་ཀྱིས་གསུང་གྱིན་དགོན་པར་བསླེབས་ཉིན་བདེ་མཆོག་འདོན་པའི་རེས་མོ་དང་ཁེལ་སོང་བས་རྟེན་འབྲེལ་འགྲིགས་སོང་གསུངས་ནས་ཐུགས་མཉེས་མཛད། ཁོང་གིས་དགོན་པ་འདིར་དཔལ་ལྡན་སྨད་རྒྱུད་གྲྭ་ཚང་གསར་འཛུགས་དང་རྒྱུད་སྡེ་བཞིའི་འཆད་ཉན་ཡང་རིམ་གྱིས་སྤེལ་བ་སོགས་སྐུ་དྲིན་གཞལ་མཐའ་བྲལ། མདོར་ན་ཁོང་གིས་དགོན་འདིའི་བསླབ་པ་སློབ་གཉེར་དང་། སྒྲིག་ཀུན་སྤྱོད་སོགས་ལ་ཕྱག་རྗེས་མང་དུ་གནང་མོད་ཁོང་གི་རྣམ་ཐར་རྒྱས་པ་ཟུར་ན་གསལ་བས་དེ་ཙམ་མོ།།
འཇམ་མགོན་ཤིང་བཟའ་པཎྜི་ཏའི་སྐུ་ཕྲེང་རིམ་བྱོན་ནི་ཤིང་བཟའ་རྡོ་རྗེ་འཆང་བློ་བཟང་བསྟན་པའི་དབང་ཕྱུག་ཚུལ་ཁྲིམས་ཕུན་ཚོགས། ཤིང་བཟའ་འཇམ་པའི་དབྱངས་བློ་བཟང་མཁས་བཙུན་བཤད་སྒྲུབ་དམ་ཆོས་རྒྱ་མཚོ། ཤིང་བཟའ་བློ་བཟང་ལུང་རྟོགས་བསྟན་པའི་རྒྱལ་མཚན། ཤིང་བཟའ་བློ་བཟང་བསྟན་འཛིན་ཆོས་ཀྱི་རྒྱལ་མཚན་(སེར་བྱེས་དགེ་བཤེས)སོགས་ཤིང་བཟའ་རིན་པོ་ཆེའི་སྐུ་ཡི་ཕྲེང་བ་རིམ་བྱོན་གྱིས་དགོན་འདིའི་ཆོས་སྲིད་ལུགས་གཉིས་ལེགས་པར་བསྐྱངས་ཏེ་རྫོགས་ལྡན་གསར་བའི་དུས་ལ་ཅོ་འདྲི་བ་ལྟར་གནང་།གཞན་ཡང་སྒྲུབ་རྒྱུད་བསྟན་པའི་མངའ་བདག་རྗེ་གསེར་ཁང་བ་བློ་བཟང་བསྟན་འཛིན་རྒྱ་མཚོ། རྭ་རྒྱའི་བཀའ་བཅུའི་དགེ་འདུན་ཤེས་རབ། ཕྱག་མཛོད་བྱམས་པ་གསུང་རབ་སོགས་རིགས་སྨྲ་ཡོངས་ཀྱི་གཙུག་རྒྱན་དུ་གྱུར་བའི་བླ་སྤྲུལ་དགེ་བའི་བཤེས་གཉེན་བརྒྱ་ཕྲག་མང་བོའི་ཐུགས་བཅུད་སྨོན་ལམ་ལ་བརྟེན་ནས་དགོན་འདི་དར་རྒྱས་ཕུན་སུམ་ཚོགས་པ་བྱུང་ཞིང་། ཁྱད་པར་དུ་ཕྱག་མཛོད་བྱམས་པ་གསུང་རབ་གཙོས་གནས་ལྔ་རིག་པའི་གཞུང་ལ་མངའ་བརྙེས་པའི་སྐྱེས་བུ་འགྲན་ཟླ་དང་བྲལ་བ་མང་བོ་བྱུང་། ཕྱག་མཛོད་བྱམས་པ་གསུང་རབ་མཆོག་གི་བརྩམས་གནང་མཛད་པའི་རྩིས་གཞུང་རིགས་ལྡན་སྙིང་གི་ཐིག་ལེ་སོགས་ཐུན་མོང་དང་ཐུན་མོང་མ་ཡིན་པའི་གཞུང་ལུགས་འཛམ་བུ་གླིང་དུ་མིང་གྲགས་ཆེ་ཞིང་གཞན་ལ་ངོམ་དུ་རུང་བ་མང་བོ་བཞུགས་པ་སོགས་མདོ་སྨད་སའི་ལྟེ་བར་བཤད་སྒྲུབ་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་གནང་བར་གཞན་དྲང་མི་འཇོག་པའི་ཕྱག་རྗེས་རྨད་དུ་བྱུང་བ་བཞག་ཡོད།
དགོན་སྡེ་འདིར་རིག་གསར་ཡར་སྔོན་དུ་དགེ་འདུན་པ་སུམ་སྟོང་ལྷག་བཞུགས་ཡོད་ཅིང་དེང་གི་དུས་སུའང་དགེ་འདུན་པ་བརྒྱད་བརྒྱ་ཡས་མས་བཞུགས། དགོན་ལག་ཀྱང་ཤར་འོད་དགོན་དང་། སྙན་མོ་དགོན། གསེར་ལག་དགོན། བེ་ཧུ་བེ་ཅང་སོགས་ཆོས་སྡེ་ཆེ་ཆུང་བཞི་བཅུ་ལྷག་ཡོད། མཆོད་གཞིས་སུ་གཏོགས་པའི་ལྷ་སྡེར་སྔོན་ཨ་རིག་ཚོ་དགུ་སྟེ་རྨ་ཆེན་གངས་རིའི་གཡས་གཡོན་དང་། མདུན་རྒྱབ་ཏུ་གནས་པ་དག་གཙོ་བྱས་བོད་སོག་གི་སྡེ་ཧ་ཅང་ཆེ། དེང་གི་དུས་སུའང་རྨ་ཉིན་གྱི་མགར་རྩེ་ཚོ་བ་བཅོ་བརྒྱད། སེ་བད་ཇང་གསུམ། རྨ་སྲིབ་ཀྱི་མཐའ་འདུག་ཚོ་བ་བཞི། རྟ་བོ་དམེ་ཚང་། གངས་རི་ཡུལ་ཚོ། གཡོན་གཞིས། སོགས་རུ་སྡེ་ཁྲི་ཕྲག་བརྒལ་བ་ཡོད། 8 རབ་བྱུང་བཅུ་གསུམ་པའི་ས་གླང (སྤྱི་ལོ1769 ) ལོའི་ཟླ་དགུ་བའི་ལྷ་བབས་དུས་ཆེན་དང་བསྟུན་ནས་ཐོག་མར་ཆོས་ཐོག་ཚུགས་པ་ཡིན་ལ། ཟླ་དགུ་བའི་ཚེས་བཅུ་བཞི་ནས་ཟླ་བཅུ་བའི་ཚེས་བཅུ་བཞིའི་བར་སྟོན་ཆོས་ཆེན་མོ། བཅུ་གཅིག་པའི་ཚེས་བཅུ་དྲུག་ནས་བཅུ་གཉིས་པའི་ཚེས་བཅུ་དྲུག་གི་བར་དགུན་ཆོས་ཆེན་མོ། ཟླ་དང་བོའི་ཚེས་བཅུ་དྲུག་ནས་གཉིས་པའི་ཚེས་བཅུ་དྲུག་གི་བར་དཔྱིད་ཆོས་དང་བོ། གསུམ་པའི་ཚེས་བརྒྱད་ནས་བཞི་བའི་ཚེས་བརྒྱད་ཀྱི་བར་དཔྱིད་ཆོས་གཉིས་པ། བཞི་བའི་ཚེས་བཅུ་བདུན་ནས་ལྔ་བའི་ཚེས་གཅིག་གི་བར་དཔྱིད་ཆོས་གསུམ་པ། ལྔ་བའི་བཅུ་བཞི་ནས་དྲུག་པའི་བཅུ་བཞིའི་བར་དབྱར་ཆོས་ཆེན་མོ། བདུན་པའི་ཚེས་བཅུ་བདུན་ནས་བརྒྱད་པའི་ཚེས་གཅིག་གི་བར་སྟོན་ཆོས་དང་བོ། བརྒྱད་པའི་ཚེས་བརྒྱད་ནས་དགུ་བའི་ཚེས་བརྒྱད་ཀྱི་བར་སྟོན་ཆོས་གཉིས་པ། ཟླ་ཤོལ་ཡོད་ཚེ་ཡར་ངོ་མར་ངོའི་བཅོ་ལྔའི་ཆོས་ཐོག་རེ་ངེས་པར་འཛིན་བཞིན་ཡོད།རབ་བྱུང་བཅུ་གསུམ་པའི་མེ་སྟག (སྤྱི་ལོ1806 ) ལོ་ནས་བརྩམས་ཏེ་ལོ་རེ་བཞིན་ནག་པ་ཟླ་བའི་ཚེས་མགོ་ནས་ས་ཐིག་ཆོག་ག་རང་རང་གི་གཞུང་ལྟར་བསྒྲུབས་ཏེ། དུས་འཁོར། བདེ་གསང་འཇིགས་གསུམ། འཁོར་ཆེན། ཀྱེེ་རྡོར། བཀའ་གདམས་ཐིག་ལེ་བཅུ་དྲུག གདུགས་དཀར། རྡོར་དབྱངས། ཀུན་རིག རྣམ་སྣང་མངོན་བྱང་། ཐུགས་རྗེ་ཆེན་པོ་རྒྱལ་བ་རྒྱ་མཚོ། མི་འཁྲུགས་པ། ཚེ་ཆོག འཇིགས་བྱེད་དཔའ་གཅིག སྨན་ཆོག རྟ་མགྲིན་ཡང་གསང་བཅས་ཀྱི་དཀྱིལ་འཁོར་ཆེན་པོ་བཅུ་དྲུག་གི་སྒྲུབ་མཆོད་རྡུལ་མཚོན་ལ་བརྟེན་པ་ཚེས་བརྒྱད་ནས་བཅུ་བཞིའི་བར་བསྒྲུབས་ནས་བཅོ་ལྔའི་ཉིན་རང་རང་གི་ཁ་སྐོང་སྦྱིན་སྲེག་མཛད་ཅིང་། ཡང་གསང་ལ་སྒྲུབ་མཆོད་དང་འབྲེལ་བའི་བསྐང་བསྐུལ་གཏོར་བཟློག་དབང་གིས་སྦྱིན་སྲེག་དང་བཅས་བསྒྲུབས་ལ། དགུ་བའི་ནང་དུའང་རས་བྲིས་ལ་བསྟེན་པའི་སྒྲུབ་མཆོད་བདག་འཇུག་གཏོར་བཟློག་དང་བཅས་སྦྱིན་སྲེག་མེད་པ་མ་གཏོགས་སྔར་བཞིན་བསྒྲུབས། རྡུལ་མཚོན་ལ་བརྟེན་པའི་དཀྱིལ་འཁོར་བཅུ་དྲུག་གི་ཆོག་ག་དང་ཆོ་གའི་ཕྱག་ལེན་ཕྲ་མོ་ཙམ་ཡང་མ་ཉམས་པར་དུས་ད་ལྟའི་བར་དུ་རྒྱུན་བསྐྱངས་དང་སྐྱོངས་བཞིན་པ་ནི་དགོན་སྡེ་འདི་ཉིད་ཀྱི་ཁྱད་ཆོས་ཉག་གཅིག་ཀྱང་ཡིན་ནོ༎
དགོན་སྡེ་འདིར་མཚན་ཉིད་གྲྭ་ཚང་དང་། རྒྱུད་གྲྭ་གསང་སྔགས་དཔལ་ལྡན་སྨད་རྒྱུད་གྲྭ་ཚང་། དུས་གྲྭ་རིག་ལྡན་ནོར་བུའི་གླིང་། སྨན་གྲྭ་གཞན་ཕན་ནོར་བུའི་གླིང་། རྟ་མགྲིན་ཁང་བཅས་ཡོད་ཅིང་། རྒྱུད་གྲྭ་གསང་སྔགས་དཔལ་ལྡན་སྨད་རྒྱུད་གྲྭ་ཚང་གིས་སྔགས་རྒྱུད་སྡེ་བཞིར་འཆད་ཉན་གཙོ་བོ་གནང་བཞིན་ཡོད་པ་མ་ཟད། ད་ལྟ་ཡང་དགོན་སྡེ་མང་བོ་དང་མཉམ་དུ་སྔགས་ཀྱི་བགྲོ་གླེང་ལ་ཕེབས་བཞིན་ཡོད། དུས་གྲྭ་རིག་ལྡན་ནོར་བུའི་གླིང་གིས་གྲྭ་ཚང་རང་གི་འདོན་ཆོག་གཙོ་བོར་གནང་བའི་ཞོར་དུ་སངས་རྒྱས་བཅོམ་ལྡན་འདས་ཀྱིས་ཆོས་རྒྱལ་ཟླ་བཟང་ལ་དངོས་སུ་གསུངས་པའི་ཟབ་ཆོས་བླ་ན་མེད་པ་ཕྱི་དུས་ཀྱི་འཁོར་ལོའི་རི་མོའི་ལམ་ནས་སྦྱངས་ཏེ་ནང་དུས་ཀྱི་འཁོར་ལོ་དབུགས་ཀྱི་རྒྱུ་ཚུལ་སོགས་གཏན་ལ་ཕབ། གཞན་དུས་ཀྱི་འཁོར་ལོ་བསྐྱེད་རྫོགས་ཀྱི་རྣམ་གཞག་གཏན་ལ་འབེབ་བྱེད་ངོ་མཚར་བ་རྒྱུད་སྡེ་གཞན་ལ་མེད་པའི་ཐུན་མིན་གྱི་ཁྱད་ཆོས་མངའ་བ་སྐར་རྩིས་རིག་པ་སྔོན་ལྟར་སྦྱང་བརྩོན་བྱས་ཏེ་གྲུབ་འབྲས་རྨད་དུ་བྱུང་བ་འབྱུང་དང་འབྱུང་བཞིན་མཆིས་སོ།། སྨན་གྲྭ་གཞན་ཕན་ནོར་བུའི་གླིང་གིས་གྲྭ་ཚང་རང་གི་འདོན་ཆོག་གཙོ་བོར་གནང་བའི་ཞོར་དུ་གསོ་རིག་རྒྱུད་བཞིའི་འཆད་ཉན་ཤིན་ཏུ་དར་ཡོད། དུས་རབས་འདིར་ཡང་གསོ་དཔྱད་མན་ངག་གི་སྒོ་ནས་སྐྱེ་འགྲོ་ནད་ཀྱི་སྡུག་བསྔལ་གྱིས་མནར་བའི་ཟུག་རྔུ་དྲུངས་ནས་འབྱིན་སླད་ཆེད་གཉེར་སྨན་ཁང་གསར་འཛུགས་དང་གསོ་བྱེད་སྨན་གྱི་ཆེད་མཁས་མང་བོ་གདན་འདྲེན་བྱས་ཏེ་གསོ་དཔྱད་སྨན་གྱི་མན་ངག་དར་སྤེལ་དང་ནད་ཀྱིས་མནར་བའི་འགྲོ་བ་དག་གི་སྡུག་བསྔལ་སེལ་བཞིན་མཆིས།རྟེན་དང་བརྟེན་པའི་སྐོར་ལ་དུས་གསུམ་སངས་རྒྱས་གཙོས་རྒྱལ་སྲས་བྱང་ཆུབ་སེམས་དཔའ་བགྲང་ལས་འདས་པ་དང་། རྒྱ་བོད་མཁས་གྲུབ་དམ་པ་དག་གི་སྐུ་བརྙན་རྒྱུ་གསེར་ཟངས་དང་སྨན་འདམ། ཙན་དན་དང་ཨ་ག་རུ་ལ་སོགས་པའི་བཞེངས་པའི་སྲིད་ན་རྙེད་པར་དཀའ་བའི་རྟེན་མཆོག་གྲངས་ཀྱིས་མི་ལང་བ་བཞུགས་ཤིང་། རྗེ་ཡབ་སྲས་གསུམ་དང་། རྗེ་བཙུན་པའི་གསུང་འབུམ། རྒྱལ་བའི་བཀའ་འགྱུར་རིན་པོ་ཆེ། གཞན་ཡང་འདོན་ཆའི་སྐོར་སོགས་ཀྱི་དཔར་ཤིང་རིན་ཐང་གཞལ་དཀའ་བ་ཅི་མང་བཞུགས། ལྷག་པར་དུ་རྒྱལ་བའི་བཀའ་འགྱུར་རིན་པོ་ཆེའི་དཔར་ཤིང་ནི་རྒྱལ་ཁབ་ཕྱི་ནང་ཀུན་ན་ཤིན་ཏུ་ཐོབ་པར་དཀའ་བའི་རྭ་རྒྱའི་བཀའ་འགྱུར་ཞེས་སྔགས་བརྗོད་ཀྱི་མེ་ཏོག་གཏོར་བཞིན་པ་འདི་ལེགས་སོ༎
ཐམ་ག་དང་བཀའ་ཤོག་སྐོར་ལ། རབ་བྱུང་བཅུ་གསུམ་པའི་ཆུ་འབྲུག་ (སྤྱི་ལོ1772) ལོར་པཎ་ཆེན་རིན་པོ་ཆེ་ནས་ཨ་རིག་དགེ་བཤེས་ཆེན་མོར་གནང་བའི་ཨེརྟི་ནི་མེ་རྒན་མཁན་པོའི་བཀའ་ཤོག རབ་བྱུང་བཅུ་གསུམ་པའི་ཤིང་ལུག་ (སྤྱི་ལོ1775 ) ལོར་གོང་མ་ཆེན་ལུང་གིས་གནང་བའི་མཚན་ལེགས་གླིང་ཞེས་པའི་རྒྱ་བོད་སོག་གསུམ་གྱི་ཡི་གེ་ཤན་སྦྱར་བྱས་པའི་གསེར་བྲིས་སྒོ་བྱང་། རབ་བྱུང་བཅུ་གསུམ་པའི་ཆུ་སྦྲུལ་ (སྤྱི་ལོ1773 ) ལོར་ལྕང་སྐྱ་རོལ་བའི་རྡོ་རྗེས་གནང་བའི་ཨེརྟི་ནི་མེ་རྒན་མཁན་པོའི་བཀའ་ཤོག རབ་བྱུང་བཅུ་གསུམ་པའི་མེ་མོ་ལུག་གི་ལོར་ཤིང་(སྤྱི་ལོ1787 ) ལོར་ཤིང་བཟའ་པཎྜི་ཏར་བོད་གཞུང་ས་མཆོག་ནས་གནང་བའི་པཎྜི་ཏའི་བཀའ་ཤོག རབ་བྱུང་བཅུ་དྲུག་པའི་ས་ཁྱི ་(སྤྱི་ལོ1958 ) ལོར་ཨ་ཀ་མཆོག་སྤྲུལ་རིན་པོ་ཆེར་བོད་གཞུང་ས་མཆོག་ནས་གནང་བའི་བླ་མ་འབྲིང་ཤོས་ཀྱི་ཐམ་ག་དང་བཀའ་ཤོག ཇེ་ཚང་དགེ་བཤེས་ལ་བོད་གཞུང་ས་མཆོག་ནས་གནང་བའི་གདུགས་རྟ་དར་བཅུ་གསུམ་གྱི་ཐོབ་ཡོད་པའི་བཀའ་ཤོག་དང་། གཞན་ཡང་དགེ་བཤེས་དང་བླ་དཔོན་གྱི་ཐོབ་ཡོད་པའི་བཀའ་ཤོག་དང་ཐམ་ག་གྲངས་མང་བྱུང་།འོན་ཀྱང་དུས་སྙིགས་མའི་རང་མཚང་ཕྱིར་མངོན་ཏེ་གནམ་ས་བླ་འོག་བརྗེས་འདྲའི་དུས་འགྱུར་དྲག་པོའི་ཁྲོད་དགོན་སྡེ་འདིའི་རྟེན་དང་བརྟེན་པ་དང་བཅས་པ་འབྱུང་བཞིའི་ལྟོ་བར་འཐིམ་ཞིང་། བླ་མ་དང་དགེ་བའི་བཤེས་གཉེན་དྲག་རིམ་ཡོད་ཚད་དང་། དགེ་འདུན་པ་སྟོང་ཕྲག་ལྷག་འཛིན་བཟུང་གིས་བཙོན་དུ་ཁྱེར་བ་རེ་གཉིས་ལས་ཕྱིར་འོངས་མ་བྱུང་། སྤྱི་ལོ་1964 ལོར་ཆོས་ལུགས་སླར་གསོའི་ཁ་གཡང་གིས་བསླུས་ཏེ་སྦས་སྐོང་བྱས་ཡོད་པའི་རྟེན་གསུམ་དང་སྡོམ་ལྡན་དགེ་སློང་དག་སླར་ཡང་རྩ་གཏོར་དུ་བཏང་བས་དགོན་ཤུལ་གྱང་ཆག་སྐྱ་བོས་ཁེངས་པར་བྱས་ཤིང་རྟེན་རྩ་ཆེན་སྣ་གཅིག་ཀྱང་ལྷག་ལུས་མེད་པར་བྱས།རབ་བྱུང་བཅུ་དྲུག་པའི་ལྕགས་སྤྲེལ་(སྤྱི་ལོ1980)ཆོས་ལུགས་དད་མོས་སྲིད་ཇུས་འགྱུར་ལྡོག་གིས་ཡང་བསྐྱར་ཆོས་སྒོ་ཕྱེ་སྐབས་ཤུལ་ལྷག་བླ་གྲྭ་ཞེ་བདུན་ལས་མ་བྱུང་། དེ་དག་ནི་སྐུ་ཕྱོགས་རྒྱལ་བ་ཚང་དང་། སྐུ་ཕྱོགས་རྒྱལ་ལི་ཚང་། ཨ་ལག་ཙང་གི་ཚང་། ཨ་ལག་སྨན་ཤུལ་ཚང་། ཨ་ལག་གཙོ་རི་ཚང་གཙོས་སྙིགས་དུས་ཀྱི་དགེ་བའི་བཤེས་གཉེན་ཆེན་མོ་མཁན་འོད་ཟེར་བཟང་བོ། མཁན་བཟོད་པ་རྒྱ་མཚོ། དགེ་བའི་བཤེས་གཉེན་ཆེན་མོ་ཨ་ལེ་བློ་བཟང་ཆོས་འཛིན། དགེ་བའི་བཤེས་གཉེན་ཆེན་མོ་བློ་གྲོས་བཟང་བོ། སློབ་དཔོན་བསྟན་སྐྱོང་རྒྱ་མཚོ་སོགས་དགེ་བའི་བཤེས་གཉེན་དག་གི་སྐུ་དྲིན་བདག་རྐྱེན་ལ་བརྟེན་ནས་ཕྱི་ནང་གི་རྟེན་གསུམ་བརྟེན་པ་དང་བཅས་པ་གསར་བཞེངས་དང་། འདོན་ཕྱག་ལེན། སྒྲིག་ཀུན་སྤྱོད། གཞུང་བཀའ་པོད་ལྔའི་འཆད་ཉན་སོགས་བཤད་སྒྲུབ་ཀྱི་བསྟན་པ་རིན་པོ་ཆེ་སྔར་སྲོལ་ཉམས་མེད་གོང་འཕེལ་དུ་བཏང་བ་ནི་སྲིད་མཐར་ཡང་གཞལ་བར་དཀའ་བའི་་བཀའ་དྲིན་ཉག་གཅིག་ཏུ་འཁུམས་སོ༎
སྤྱི་ལོ 1995 ལོར་སྨྲ་བའི་དབང་ཕྱུག་དམ་པ་སེར་བྱེས་དགེ་བཤེས་༧རྗེ་ངག་དབང་ཟླ་གྲགས་རིན་པོ་ཆེ་གདན་དྲངས་ཏེ་རང་དགོན་དགའ་ལྡན་བཀྲ་ཤིས་འབྱུང་གནས་དང་། གཙང་དགོན་དོན་འགྲུབ་རབ་བརྟན་གླིང་། རོང་བོ་དགོན་བདེ་ཆེན་ཆོས་འཁོར་གླིང་བཅས་དགོན་པ་གསུམ་གྱི་བླ་མ་དགེ་བཤེས་གཙོ་གྲས་དག་མཉམ་དུ་འཛོམས་ཏེ་རྟ་མགྲིན་ཡང་གསང་མདུན་ནས་མཚན་དཀྲུགས་པས། མདོ་སྨད་འཇང་དགུན་ཆོས་ཆེན་མོ་འཚོགས་པའི་ཐོག་མ་ རྭ་རྒྱ་དགའ་ལྡན་བཀྲ་ཤིས་འབྱུང་གནས་སུ་ལེགས་པའི་བརྟགས་པ་བྱུང་བ་ལ་བརྟེན་ནས་དགོན་འདིར་མདོ་སྨད་འཇང་དགུན་ཆོས་ཆེན་མོ་འཚོགས་པའི་སྲོལ་ཐོག་མ་བཙུགས་ཏེ་བགྲང་བྱ་ཉི་ཤུ་ལྷག་གི་རིང་མདོ་སྨད་ལྷོ་བྱང་གི་ཆོས་སྡེ་ཆེ་ཆུང་མང་བོ་མཉམ་འདུས་ཀྱིས་རྒྱལ་བའི་གསུང་རབ་ལ་ཐོས་བརྩོན་གྱི་བརྡར་ཤ་གཅོད་པའི་སྲོལ་བཟང་ཆེས་ཆེར་དར་བ་མ་ཟད་མདོ་ཁམས་སྟོད་སྨད་བར་གསུམ་གྱི་ཆོས་སྡེ་ཆེ་ཕྲ་ཀུན་ལ་ཤུགས་རྐྱེན་མི་དམན་པ་ཐེབས་ཏེ་ད་སྐབས་ཡུལ་གྲུ་སོ་སོར་འཇང་དགུན་ཆོས་ཆེན་མོའི་སྲོལ་དར་ཁྱབ་དང་འཕེལ་རྒྱས་སུ་འགྲོ་བཞིན་པ་འདི་ལགས་སོ།། སྤྱི་ལོ་2012 ལོར་ཟབ་དོན་དབུ་མའི་བགྲོ་གླེང་ཐེངས་བཞི་བ་རང་དགོན་རྭ་རྒྱ་དགའ་ལྡན་བཀྲ་ཤིས་འབྱུང་གནས་སུ་བསྡུས་ཤིང་སེར་བྱེས་ལྷ་རམས་པ་ལྷོ་བ་བློ་བཟང་འབྲུག་གྲགས་དང་། སེར་བྱེས་ལྷ་རམས་པ་འཇམ་དཔལ་བློ་ཤེས་གཉིས་རྟེན་འབྲེལ་གྱིས་དམ་བཅར་བཞུགས་ཤིང་ཕྱོགས་མཐའ་ཀུན་ནས་ཕེབས་པའི་རིགས་སྨྲ་འགས་བགྲོ་གླེང་སྲིད་ན་འགྲན་ཟླ་དང་བྲལ་བ་གནང་བ་མ་ཟད། ཟབ་དོན་དབུ་མ་ཆེན་མོའི་ཚིག་དོན་ལ་བགྲོ་གླེང་དང་ཐུབ་བསྟན་རིན་པོ་ཆེ་འཛིན་སྐྱོང་སྤེལ་གསུམ་ཐད་ལེགས་བཤད་ཆོས་ཀྱི་ཆར་བ་ལྷུག་པོར་བསྩལ། ཉིས་སྟོང་བཅུ་གཉིས་ནས་གཞོན་སྐྱེས་སློབ་གཉེར་བ་རྣམས་ལ་དམིགས་ཏེ་གནའ་དེང་ཟུང་འབྲེལ་སྒོས་སློབ་གཉེར་བྱེད་ཚུལ་རྨད་དུ་བྱུང་བ་ལག་ལེན་ལ་བསྟར་ཏེ་གང་འཚམ་གྲུབ་འབྲས་མི་དམན་པ་བྱུང་ཡོད། ལྷག་པར་གཙུག་ལག་སློབ་གཉེར་ཁང་ཆེན་མོ་བཞེངས་གྲུབ་བྱུང་བ་དང་ལྷན་དུ་གཞུང་ལུགས་རམས་འབྱམས་སྨྲ་བའི་སེར་བྱེས་ལྷ་རམས་པ་ཆེན་མོ་ལྷོ་བ་བློ་བཟང་འབྲུག་གྲགས་མཆོག་ལོ་རེར་གདན་འདྲེན་བྱས་ནས་མདོ་སྔགས་ལེགས་བཤད་ཀྱི་ལྗགས་བཤད་མང་དུ་གནང་། དུས་རབས་ཉེར་གཅིག་པའི་ཤེས་རིག་གསར་དུ་དར་སྐབས་འདིར། རང་དགོན་གྱི་མཁན་ཟུར་དགེ་བཤེས་རྣམ་པས་དཀའ་ཚེགས་མང་བོ་བརྒྱུད་དེ་རྨ་ཉིན་སྲིབ་ཀྱི་ལྷ་སྡེ་སོ་སོར་ནང་ཆོས་ངོ་སྤྲོད་ཕྱོགས་ལ་འབད་བརྩོན་ལྷོད་མེད་བྱས་པ་དང་། དགོན་གཞུང་ནས་ཀྱང་ལོ་རེ་བཞིན་ལྷ་སྡེ་སོ་སོ་ནས་ནང་ཆོས་སློབ་གཉེར་ལ་གྲུབ་འབྲས་འབུར་དུ་ཐོན་པ་མང་བོ་འདམས་ཏེ་གཟེངས་བསྟོད་དང་བསྔགས་བརྗོད་བྱས་ཤིང་དད་ལྡན་མང་ཚོགས་མཐའ་ཡས་པར་ནང་ཆོས་ཀྱི་གོ་རྟོགས་སྔར་ལས་ཡར་རྒྱས་ཡོང་བར་བསྐུལ་འདེད་བྱས།གཞན་ཡང་རང་དགོན་གྱི་དགེ་བའི་བཤེས་གཉེན་ཆེན་མོ་བོད་ཀྱི་སློབ་གསོ་བ་རྭ་རྒྱ་འཇིགས་མེད་རྒྱལ་མཚན་མཆོག་གིས་སྤྱི་ལོ1994ལོར་གསར་འཛུགས་མཛད་ཅིང་བོད་མདོ་དབུས་ཁམས་གསུམ་ཀུན་ན་མཚན་སྙན་གྱི་བ་དན་དཀར་བོ་ཕྱོགས་བཅུར་གཡོ་བ་གངས་ལྗོངས་ཤེས་རིག་ནོར་བུའི་སློབ་གླིང་དུ་དབུ་མའི་བགྲོ་གླེང་དུ་ཕེབས་པའི་དགེ་བའི་བཤེས་གཉེན་ཐམས་ཅད་གདན་དྲངས་ཏེ་བགྲོ་གླེང་དང་གཟིགས་སྐོར་གནང་བར་མ་ཟད་མི་རིགས་སློབ་གསོའི་ཐད་བཀའ་སློབ་ཟབ་མོ་གནང་།
སྤྱི་ལོ་2014 ལོར་གངས་ལྗོངས་ཤེས་རིག་ནོར་བུའི་སློབ་གླིང་བཙུགས་ཏེ་ལོ་འཁོར་ཉི་ཤུ་ལོན་པའི་དགའ་སྟོན་རྟེན་འབྲེལ་གྱི་མཛད་སྒོ་བསྡུས་ཤིང་། མཛད་སྒོའི་སྟེང་མདོ་དབུས་ཁམས་གསུམ་གྱི་བླ་སྤྲུལ། དགེ་བཤེས། སློབ་ཆེན་དག་གི་སློབ་དཔོན་ཆེན་མོ། སྤྱི་ཚོགས་སྟེང་གི་མཁས་བའི་དབང་བོ་སོགས་མཉམ་དུ་འཛོམས་ཏེ་ཐོན་མིའི་སློབ་གསོའི་སྐོར་ལ་བགྲོ་གླེང་དང་གསུང་བཤད་གྱ་ནོམ་པ་གནང་། མདོར་ན་ཆོས་སྡེ་ཆེན་པོ་རྭ་རྒྱ་དགའ་ལྡན་བཀྲ་ཤིས་འབྱུང་གནས་བཤད་སྒྲུབ་དར་རྒྱས་གླིང་ཞེས་མཚན་སྙན་སྲིད་པ་གསུམ་ན་གཡོ་བ་འདིར། གཞུང་སྡེ་སྣོད་གསུམ་གྱི་འཆད་ཉན་དང་། ལམ་བསླབ་པ་གསུམ་གྱི་ཉམས་ལེན་བྱེད་པའི་དགེ་སློང་འདུལ་བ་འཛིན་པ་གསེར་རིའི་ཕྲེང་བ་ལྟར་བྱོན་ནས། སྐལ་ལྡན་གྱི་གདུལ་བྱ་ལ་གང་ལ་གང་འཚམས་ཀྱིས་དམ་ཆོས་བདུད་རྩིའི་སྒོ་མོ་ཡངས་པོར་ཕྱེས་ཏེ། རིས་སུ་མ་ཆད་པའི་འགྲོ་བ་ཡོངས་ལ་ཕན་བདེའི་ལམ་བཟང་གསལ་བོར་བསྟན་ནས་བཤད་སྒྲུབ་ཀྱི་བསྟན་པ་རིན་པོ་ཆེ་ཡར་ངོས་ཟླ་ལྟར་འཕེལ་བཞིན་པ་འདི་ལགས་སོ།།
འདི་ནི་མདོ་སྨད་ཀྱི་ཆོས་སྡེ་ཆེན་མོ་རྭ་རྒྱ་དགའ་ལྡན་བཀྲ་ཤིས་འབྱུང་གནས་བཤད་སྒྲུབ་དར་རྒྱས་གླིང་གི་སྔོན་གྱི་བྱུང་བ་རྒྱ་མཚོ་ལྟ་བུ་ལས་མཚམས་སྦྱོར་ཙམ་དུ་བཀོད་པའོ༎
ཡོང་ཁུངས་ཙོང་ཁ་དྲ་བ།


text:
སྲིད་སྐྱོང་གིས་བཙན་བྱོལ་བོད་མིའི་ནང་“ཆབ་སྲིད་ཚོགས་པ་ཁྲིམས་འགལ་རེད་”ཅེས་གསུངས་སོང་།
ཟླ་འདིའི་ཚེས་༣ ཉིན། འདི་ལོའི་ཕྱི་ཟླ་༩ ནང་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཐོག་འོས་བསྡུའི་སྒྲིག་གཞི་བསྐྱར་བཅོས་ཀྱི་ཁྲིམས་འཆར་གཏན་འབེབས་ལ་སྲིད་སྐྱོང་གིས་མཚན་རྟགས་བརྒྱབ་ཏེ། ཁྲིམས་ཡིག་ཏུ་གཏན་འབེབས་བྱས་ཡོད་པ་རེད།
སྲིད་སྐྱོང་བློ་བཟང་སེང་གེས་འོས་བསྡུའི་སྒྲིག་ཁྲིམས་ལ་མཚན་རྟགས་བརྒྱབ་པ་དང་འབྲེལ་གསར་འགོད་ལྷན་ཚོགས་ཤིག་བསྐོང་ཏེ། དེ་སྔ་ཡིན་ན་དངོས་གཞིའི་འོས་བསྡུའི་སྐབས་སུ་ཟླ་བ་དྲུག་དང་། ཉི་མ་རྩི་བ་ཡིན་ན་ཉིན་གྲངས་༡༨༠ འགོར་གྱི་ཡོད་པ་དང་། དེའི་ཐོག་སྔོན་འགྲོ་བརྩིས་ན་ཉིན་གྲངས་༢༠༠ ལྷག་འགོར་གྱི་ཡོད། སླད་ཕྱིན་ཉིན་གྲངས་ ༡༠༠ ལས་ཉུང་བའི་ནང་འོས་བསྡུ་ཚར་དགོས་ཀྱི་ཡོད་པ་དང་། དུས་ཚོད་ལྡབ་གཅིག་ཉུང་དུ་བཏང་ཡོད་རེད་ཅེས་འོས་བསྡུའི་སྒྲིག་གཞི་འགྱུར་བ་ཆེ་ཁག་ལ་གསལ་བཤད་གནང་ཡོད་པ་རེད།
འདི་གའི་གསར་འགོད་པས། ཚོགས་པ་ཁག་གིས་འོས་མི་ལ་རྒྱབ་སྐྱོར་བྱས་ཆོག་གི་མེད་པ་གཏན་འབེབས་བྱས་རེད། དེ་ན་འོས་བསྡུ་རིམ་པའི་སྐབས་སུ་ཚོགས་པ་མ་ཡིན་པར་མི་ཁ་ཤས་མཉམ་རུབ་ཀྱིས་རྒྱུན་མཐུད་ནས་འོས་མི་ལ་རྒྱབ་སྐྱོར་བྱེད་ཀྱི་ཡོད་པ་རེད། དེ་བཞིན་དམིགས་བསལ་སྲིད་སྐྱོང་ལ་ལངས་མཁན་ཡིན་ན། རྒྱབ་སྐྱོར་ཚོགས་པ་ཟུར་འཛུགས་ཡོང་གི་ཡོད་རེད་ལ། དེ་ཡང་རྒྱུན་མཐུད་ནས་འདུག་གི་ཡོད་པས། དེ་ཚོ་ག་འདྲ་ཆགས་ཀྱི་ཡིན་དང་། སྲིད་སྐྱོང་ལ་ལངས་མཁན་ཡིན་ན་རྒྱབ་སྐྱོར་ཚོགས་པ་མེད་ན། འོས་བསྡུའི་ལས་རིམ་ཆ་ཚང་ཏག་ཏག་འགྲོ་རྒྱུར་དཀའ་ངལ་ཡོང་གི་མ་རེད་དམ་ཞེས་དང་། ད་ཐེངས་གྲོས་ཚོགས་ནང་ཆོལ་ཁ་དང་ཆོས་བརྒྱུད་ཁག ཚོགས་པ་སྐྱིད་སྡུག་དང་གཞུང་འབྲེལ་མ་ཡིན་པའི་ཚོགས་པ་ཁག་གིས་འོས་མི་བཏོན་མི་ཆོག་པ་གསལ་པོ་བཟོས་རེད་ལ། ཆབ་སྲིད་ཚོགས་པ་མི་དགོས་པར་དགག་པ་བརྒྱབ་རེད། ༧གོང་ས་མཆོག་གིས་ཆབ་སྲིད་ཚོགས་པ་གལ་ཆེ་སྐོར་ལ་བཀའ་སློབ་གནང་ཡོད་པས། དེའི་ཐོག་དགོངས་ཚུལ་གང་ཡོད་དང་། ཆབ་སྲིད་ཚོགས་པ་བཙུགས་ན་ག་རེ་གནང་རྒྱུ་ཡིན་སྐོར་དྲིས་པར། སྲིད་སྐྱོང་གིས། “གྲོས་ཚོགས་ནས་གཏན་ཁེལ་བའི་སྲིད་ཇུས་ཆགས་པ་རེད་ལ། ཆབ་སྲིད་ཚོགས་པ་མེད་པའི་མང་གཙོའི་ལམ་ལུགས་ཡིན་ཟེར་བ་དེ་དངོས་ཡོད་གནས་སྟངས་ཆགས་པ་རེད། ཆབ་སྲིད་ཚོགས་པ་ཡོད་དུས་ཚོགས་པའི་དགོས་དོན་དང་རྩ་དོན་དང་བསྡུར་ཡོང་དུས། ཆབ་སྲིད་པའི་དགོས་དོན་ཐོག་འགྲོ་བའི་ཉེན་ཁ་ཡོད་པ་རེད། ཆབ་སྲིད་ཚོགས་པ་ཡོད་པའི་རྒྱལ་ཁབ་ཁག་ལ་གཟིགས་ན། རྒྱལ་ཁབ་ལ་ཕན་དང་མི་ཕན་མིན་པར་གཞུང་འཛིན་ཚོགས་པ་ཕྱོགས་འགལ་ཚོགས་པས་མར་འཐེན་ཨེ་ཐུབ་ལྟ་ཡི་རེད། ཡིན་ཡང་ཁ་ཡོད་ལག་ཡོད་རྒྱལ་ཁབ་ཁག་ནང་ཆབ་སྲིད་ཚོགས་པ་ཡོད་དགོས་དོན་མི་གཅིག་གིས་མི་མང་ནང་རྙོབ་མི་ཐུབ་པས། ཆབ་སྲིད་ཚོགས་པ་བརྒྱུད་ནས་མི་མང་ཡོངས་ལ་རྙོབ་ཐུབ་པའི་ཆེད་དུ་རེད་”ཅེས་དང་། ང་ཚོའི་སྤྱི་ཚོགས་ནང་མི་འབུམ་གཅིག་དང་ཕྱེད་ཀ་ལས་མེད་པས། སྲིད་སྐྱོང་ལངས་མཁན་གྱིས་ཁྱབ་བསྒྲགས་ཀྱིས་ཆུ་ཚོད་༤༨ ནང་འཕྲུལ་ཆའི་བརྒྱུད་ནས་རྙོབ་ཐུབ་ཀྱི་ཡིན་སྐོར་གསུངས་སོང་།
སྲིད་སྐྱོང་གིས་མུ་མཐུད་གསུང་དོན། “ཆབ་སྲིད་ཚོགས་པ་ཡོང་ཆོག་གི་མ་རེད། ཆབ་སྲིད་ཚོགས་པ་མེད་པའི་མང་གཙོའི་ལམ་ལུགས་རེད། ཆབ་སྲིད་ཚོགས་པ་ཁྲིམས་འགལ་རེད། ཆབ་སྲིད་ཚོགས་པས་འོས་མི་བཏོན་ན་གཉིས་ཀར་གནོད་ཀྱི་རེད། ཉེས་པ་མང་པོ་ཡོད་རེད་”ཅེས་གསུངས་སོང་། (གསར་འགོད་པའི་མཆན། ཁྲིམས་ཡིག་ཁག་ནང་ཆབ་སྲིད་ཚོགས་པ་མེད་པ་དང་མི་ཆོག་སྐོར་ཁ་གསལ་གང་མཐོང་མ་སོང་།) སྲིད་སྐྱོང་གིས་མུ་མཐུད་ལན་འདེབས་གནང་དོན། སྲིད་སྐྱོང་ལ་ལངས་མཁན་ཡིན་ན་སོ་སོས་ཁྱབ་བསྒྲགས་དང་ས་གནས་སོ་སོ་ནས་མི་སྒེར་པ་རང་གིས་རྒྱབ་སྐྱོར་དང་ཁྱབ་བསྒྲགས་དགོས་པ་ལས། འཕྲེད་དར་དེ་འདྲའི་ཐོག་ཚོགས་པའི་མིང་འགོད་མི་ཆོག་སྐོར་དང་། འོས་བསྡུ་ཚར་དུས་ཀྱང་སོ་སོ་སྒེར་ཆགས་ཀྱི་ཡོད་པས་ཡག་པོ་ཡོང་རྒྱུ་ཡིན་སྐོར། གཞུང་འབྲེལ་མ་ཡིན་པའི་ཚོགས་པ་ཁག་གིས་སོ་སོའི་དམིགས་ཡུལ་ལྟར་ལས་ཀ་བྱེད་པ་ལས། འོས་བསྡུའི་ནང་ཐེ་ཇུས་བྱེད་རྒྱུ་མེད་སྐོར་གསུངས་སོང་།
འོས་བསྡུའི་སྒྲིག་ཁྲིམས་འགྱུར་བ་ཆེན་པོ་གཉིས་ཕྱིན་པ་ནི། འོས་བསྡུའི་སྒྲིག་གཞིའི་དོན་ཉི་ཤུ་རྩ་བཞི་པའི་ནང་གསེས་༧ པ་བཟོ་བཅོས་ཁྲིམས་འཆར། “ཆོལ་ཁ་གསུམ་གྱི་སྒྲིག་འཛུགས་དང་ཆོས་བརྒྱུད་ཁག གཞུང་འབྲེལ་མ་ཡིན་པའི་ཚོགས་པ་སྐྱིད་སྡུག་ཁག་བཅས་ཀྱིས་སྲིད་སྐྱོང་སྤྱི་འཐུས་ཀྱི་འོས་གཞི་འདོན་པ་དང་རྒྱབ་གཉེར་གསལ་བསྒྲགས་རིགས་བྱེད་མི་ཆོག འོན་ཀྱང་འོས་བསྡུའི་ཁྲིམས་སྲོལ་དང་མཐུན་པའི་ཐོབ་ཐང་ཁག་འགལ་མེད་བེད་སྤྱོད་ཀྱིས་མི་ཚོགས་འདུ་འཛོམས་སར་འོས་གཞི་རང་ཉིད་ནས་ཆབ་སྲིད་ཀྱི་ལྟ་བ་འཁྱེར་སྟངས་དང་། མི་མང་ལ་ལས་དོན་ཁས་ལེན་གྱི་གསལ་བསྒྲགས། ཡིག་ཆ་འགྲེམས་སྤེལ་བྱེད་པ་བཅས་གོང་གསལ་དོན་ཚན་ཁག་གི་བརྗོད་དོན་དང་འབྲེལ་བའི་རིགས་ལ་ཁྲིམས་འགལ་དུ་ངོས་འཛིན་བྱ་རྒྱུ་མིན་རུང་། འོས་བསྡུའི་དུས་ཚེས་ཀྱི་ཉིན་གྲངས་གཉིས་གོང་ནས་འོས་བསྡུ་མ་ཟིན་བར་གསལ་བསྒྲགས་བྱེད་མཚམས་འཇོག་དགོས་”ཞེས་གཏན་འབེབས་བྱས་ཡོད་པ་རེད།
འོས་བསྡུའི་སྒྲིག་གཞི་དོན་ཚན་དྲུག་ཅུ་རེ་བདུན་པའི་ནང་གསེས་༤ བསྐྱར་བཅོས་ཀྱི་ཁྲིམས་འཆར། “སྲིད་སྐྱོང་གི་སྔོན་འགྲོ་དང་དངོས་གཞིའི་འོས་བསྡུ་བྱ་ཕྱོགས་ནི། དབུས་འོས་བསྡུ་ལས་ཁང་ནས་སྔོན་འགྲོའི་འོས་གཞིར་སྒྲིག་གསལ་འོས་ཆོས་ཚང་ཡོད་མེད་དང་། དཔྱ་དངུལ་འབུལ་ཆད་ཡོད་མེད་བརྟག་ཞིབ་རྩད་གཅོད། དགོངས་ཞུའི་རིགས་བཅས་གྲུབ་རྗེས། སྲིད་སྐྱོང་གོ་དངོས་གཞིའི་འོས་གཞིར་གཉིས་ལས་མ་ཉུང་བ་གསལ་བསྒྲགས་བྱེད་དགོས། གལ་སྲིད་འོས་གཞི་གཅིག་ལས་མེད་པ་དང་དེ་ལ་སྔོན་འགྲོའི་འོས་ཤོག་ཁྱོན་འབོར་གྱི་བརྒྱ་ཆ་༥༡ ལས་མི་ཉུང་བའི་རྒྱབ་སྐྱོར་ཐོབ་ཡོད་ཚེ་ཁ་གཏད་མེད་པའི་སྲིད་སྐྱོང་ལ་འདེམས་ཐོན་བྱུང་བའི་ངོས་འཛིན་གསལ་བསྒྲགས་བྱ་རྒྱུ། མེད་ཚེ་སྔོན་འགྲོའི་འོས་བསྡུའི་ལས་རིམ་བསྐྱར་དུ་བྱེད་དགོས། འོན་ཀྱང་སྔོན་འགྲོའི་སྐབས་འོས་མི་གཅིག་ལ་འོས་ཤོག་ཁྱོན་འབོར་གྱི་བརྒྱ་ཆ་༦༠ ཡན་ཐོབ་ཡོད་ཚེ་དངོས་གཞིའི་ལས་རིམ་འགྲོ་མི་དགོས་པར་སྲིད་སྐྱོང་ལ་འདེམས་བྱུང་བར་ངོས་འཛིན་གསལ་བསྒྲགས་བྱ་རྒྱུ་”གཏན་འབེབས་བྱས་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ལ་ཞུ་རྒྱུར། ༢༠༡༢ ལོའི་ཟླ་༡༢་པའི་ཚེས་༢༨་ཉིན། སི་ཁྲོན་ཞིང་ཆེན་རྔ་བ་བོད་རིགས་ཆའང་རིགས་རང་སྐྱོང་ཁུལ་གྱི་སྐབས་བཅུ་གཅིག་པའི་མི་དམངས་འཐུས་མི་ཚོགས་ཆེན་གྱིས་རྔ་བ་བོད་རིགས་ཆའང་རིགས་རང་སྐྱོང་ཁུལ་གྱི་སློབ་གསོ་སྲོལ་ཡིག་གཏན་འབེབས་བྱས་ཤིང་། ཁྲིམས་བཟོ་ཡི་བརྒྱུད་རིམ་ལྟར་༢༠༡༣་ལོའི་ཟླ་༤་པའི་ཚེས་༢་ཉིན་སི་ཁྲོན་ཞིང་ཆེན་དམངས་ཆེན་རྒྱུན་ལས་ལྷན་ཁང་གིས་སྲོལ་ཡིག་དེ་ལ་ཆོག་མཆན་བཀོད་ཅིང་། ༢༠༡༣་ལོའི་ཟླ་༦་པའི་ཚེས་༡་ནས་བཟུང་སྟེ་ལག་བསྟར་བྱས་ཡོད་མོད། ང་ཚོའི་བསམ་ཚུལ་ལྟར་ན་རྔ་བ་བོད་རིགས་ཆའང་རིགས་རང་སྐྱོང་ཁུལ་གྱི་སློབ་གསོའི་སྲོལ་ཡིག་གི་དོན་ཚན་༥་པའི་གཏན་འཁེལ་དེ་རྩ་ཁྲིམས་དང་འོས་འགན་སློབ་གསོའི་ཁྲིམས་སོགས་དང་འགལ་ཟླ་ཆགས་ཡོད་པར་འདོད། དེའི་རྒྱུ་མཚན་གྱིས་ང་ཚོས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཁྲིམས་བཟོའི་ཁྲིམས་ཀྱི་དོན་ཚན་༩༧་གྱི་ཚན་པ་༢་པའི་ནང་དུ། རྒྱལ་ཡོངས་དམངས་ཆེན་རྒྱུན་ལས་ལྷན་ཁང་ལ་རྩ་ཁྲིམས་དང་ཁྲིམས་ལུགས་ལ་རྒྱབ་འགལ་གྱི་བཅས་པ་ཡོད་པའི་ས་གནས་ཁྲིམས་སྲོལ་དང་རང་སྐྱོང་སྲོལ་ཡིག་དང་དམིགས་བསལ་སྲོག་ཡིག་སོགས་ཕྱིར་འཐེན་ནུས་མེད་དུ་གཏོང་བའི་དབང་ཐང་ཡོད་པ་དང་། ཞིང་ཆེན་དང་རང་སྐྱོང་ལྗོངས་དང་ཐད་གཏོགས་གྲོང་ཁྱེར་གྱི་
ལོ་འདི་དག་གི་རིང་ལ་འབྲོག་པ་རྣམས་ཀྱིས་ཁྲིམས་གླེང་ལ་དྲིས་པའི་དྲི་བ་མང་ཆེ་ཤོས་གྲས་ཀྱི་གཅིག་ནི་རྩྭ་སའི་གནད་དོན་རེད། ཉིན་ཤས་སྔོན་ལ་དྲ་གྲོགས་ཤིག་གིས་དྲི་བ་གནད་འགག་ཅན་ཞིག་དྲིས་བྱུང་། དེ་ནི་འདི་འདྲ་རེད། འབྲོག་པ་མང་ཚོགས་ཀྱིས་རང་གི་རྩྭ་ཐང་དང་འབྲེལ་བའི་ས་རྒོད་མུའུ་བརྒྱ་ལྷག་རེ་སློག་ནས་གྲོ་ནས་སྲན་གསུམ་གྱིས་མཚོན་པའི་འབྲུ་རིགས་བཏབས་པ་ཡིན་ན། དེ་ནག་ཉེས་སུ་བརྩིས་ནས་ཉེས་ཁྲིམས་ཀྱིས་སྤྱོས་ཤིང་བཙོན་ཏུ་འཇུག་པ་དེ་འདྲའི་གནས་ཚུལ་ཡོང་གི་ཡོད་པ་དང་། སྲིད་གཞུང་དང་འབྲེལ་བ་ཡོད་པའི་གཏེར་བསྔོག་ལས་གྲྭ་དག་གིས་རྩྭ་ས་མུའུ་སྟོང་ཕྲག་རེ་བསློགས་ཏེ་གཏེར་ཁ་བརྐོ་སྔོག་བྱེད་པ་དང་། ཡང་ན། འབྲོག་པའི་འཚོ་རྟེན་ཡིན་པའི་རྩྭ་ས་ལ་ཤིང་ནགས་འདེབས་འཛུགས་བྱེད་ཀྱིན་ཡོད་པ་རེད་དེ། མཐར་རྩྭ་སྐྱེས་ཀྱི་མེད་པ་དང་ཤིང་ནགས་ཀྱང་སྐྱེས་ཀྱི་མེད་པར་བརྟེན་རྩྭ་ཐང་འཕྲོ་བརླགས་སུ་སོང་བའི་གནས་ཚུལ་ཡང་མང་པོ་ཡོང་གིན་ཡོད། ཡིན་ནའང་། དེ་རིགས་ལ་ཉེས་ཁྲིམས་ཀྱིས་བདའ་འདེད་བྱེད་ཀྱིན་མི་འདུག དེ་ཅིའི་ཕྱིར་མ་བྱས་པ་རེད་ཅེས་དྲི་བ་ཞིག་དྲིས་བྱུང་། དྲི་བ་དེ་ནི་ཧ་ཅང་གནད་འགག་ཅན་དང་གནད་དོན་གང་ཞིག་ཐད་ཀར་་ཐེར་འདོན་དང་འབྲེལ་བའི་དྲི་བ་ཞིག་ཏུ་མཐོང་།
ས་ཞིང་འགན་གཙང་ལེན་གྱི་ཁྲིམས་ཀྱི་བཟོ་བཅོས་འཆར་ཟིན་ལས་འཕྲོས་པ། ཚོགས་ཆེན་༡༩་མཇུག་སྒྲིལ་བའི་རྗེས་སུ། རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ལྷན་ཁང་གིས་དེ་མ་ཐག་ཏུ་རོང་འབྲོག་མང་ཚོགས་ཀྱི་ཞིང་ས་དང་རྩྭ་སའི་བདག་དབང་གི་ཐོབ་ཐང་ལ་འབྲེལ་བ་དམ་ཟབ་ཡོད་པའི་ཁྲིམས་ལུགས་༼ས་ཞིང་འགན་གཙང་ལེན་གྱི་ཁྲིམས་༽ལ་བཟོ་བཅོས་བྱས་ཤིང་། བཟོ་བཅོས་བྱས་པའི་ཟིན་བྲིས་ཁྱབ་བསྒྲགས་བྱས་ཏེ་མི་དམངས་ལ་བསམ་འཆར་བསྡུ་བའི་འགོ་བརྩམས། ༢༠༠༣་གྱི་ལོར་བཟོས་པའི་ས་ཞིང་འགན་གཙང་ལེན་གྱི་ཁྲིམས་ཀྱིས་རོང་འབྲོག་མང་ཚོགས་ཀྱི་ས་ཞིང་བདག་དབང་ཐོབ་ཐང་དམ་འཛིན་དང་དཔལ་འབྱོར་འདུ་འགོད་འཕེལ་རྒྱས་བཅས་ཀྱི་ཐད་ལ་བྱས་རྗེས་ཆེན་པོ་བཞག་ཡོད། ཏང་གི་ཚོགས་ཆེན་༡༨་པ་ནས་བཟུང་། ཞིང་ལས་ལས་དོན་བརྟན་བརླིང་ཡོང་ཆེད། རྩྭ་ས་ཞིང་སའི་ཁེ་གཉེར་གྱི་ཐབས་ལམ་ཕུན་སུམ་ཇེ་ཚོགས་དང་གཏིང་ཟབ་ཏུ་བཏང་ཞིང་། ཚོགས་ཆེན་༡༩་ཡི་སྟེང་དུའང་འགན་གཙང་ལེན་གྱི་རེས་
ཟི་ལིང་དུ་བོད་ཡིག་སློབ་ཆུང་འཛུགས་དགོས། རིག་གནས་ནི་མི་རིགས་ཤིག་རྒྱུན་རིང་དུ་འཕེལ་རྒྱས་སུ་འགྲོ་བའི་སྲོག་རྩ་ཡིན་ལ། སྐད་དང་ཡི་གེ་ནི་མི་རིགས་རིག་གནས་ཀྱི་གྲུབ་ཆ་གཙོ་བོ་དེ་ཡིན་ཞིང་། སྐད་དང་ཡི་གེ་ནི་མི་རིགས་གཞན་དང་དབྱེ་བ་འབྱེད་པའི་མི་རིགས་ཤིག་གི་བརྡ་རྟགས་དེ་ཡིན་པར་མ་ཟད། མི་རིགས་ཤིག་གི་ཐུན་མོང་གི་སྲོག་སྙིང་དེ་ཡིན།
作者 朴永日 目前,我国155个民族自治地方共制定自治条例138个,但仍有5个自治区,5个自治州和7个自治县尚未出台自治条例.其中,由于各种原因,五个自治区的自治条例制定,修改和完善工作尚处于停滞状态.
༄༅།། བཀུར་འོས་རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་དྲུང་དུ། རྒྱལ་སྲིད་སྤྱི་ཁྱབ་ཁང་གིས་༢༠༡༠་ལོར་༼༢༠༡༠་ནས་༢༠༢༠་བར་གྱི་རྒྱལ་ཁབ་ཀྱི་འཕྲལ་དང་ཡུན་གྱི་སློབ་གསོ་བཅོས་བསྒྱུར་དར་སྤེལ་བཀོད་འདོམས་རྩ་འཛིན་༽བསྡུས་མིང་ལ་༼རྒྱལ་ཁབ་སློབ་གསོ་རྩ་འཛིན་༽ཞེས་པའི་སྲིད་འཛིན་ཡིག་ཆ་ཞིག་གཏན་འཁེལ་དང་ལག་བསྟར་བྱས་པ་ནས་བཟུང་།
尊敬的全国人大常委会: 国务院自2010年公布《国家中长期教育改革和发展规划纲要(2010-2020年)》(以下简称《国家教育纲要》)后,各地政府纷纷上行下效,制订不同的实施细则来贯彻执行这个纲要.然而,西藏自治区和青海省政府的教育机构断章取义《国家教育纲要》的规定,不顾民族区域自治制度的法律法规和自治地区的实际情况,不调查自治地区人民群众的意见,不向地方人大和常委会询问和提出建议,自行制定规章制度来干涉自治地方的立法权限,插手少数民族的教育自治领域,擅自制定与国家宪法和民族区域自治法以及地方自治条例和语言文字工作条例相违背的方针政策.这不仅明确损害法治原则,而且切实地伤害和正在伤害自治地方的,尤其是少数民族的家庭权利和婴幼儿健康成长的权利.
དེང་སང་བོད་པ་རྣམས་ལ་ཕྱི་བསྐྱོད་ལམ་ཡིག་བཟོ་སྐབས་དཀའ་ངལ་སྣ་ཚོགས་འཕྲད་ཀྱིན་ཡོད། དཀའ་ངལ་དེ་དག་སེལ་བའི་ཆེད་དུ། དྲ་ལམ་ཐོག་ཏུ་རྒྱ་བོད་ཡིག་གི་སྟེང་ནས་བསམ་འཆར་ཡི་གེ་འདི་འདྲ་ཞིག་འདུག བསམ་འཆར་ཡི་གེ་འདི་ཕྱི་བསྐྱོད་ལམ་ཡིག་གི་དཀའ་ངལ་སེལ་བ་ལ་ཕན་ཐོགས་ཡོད་སྙམ་ནས་འདིར་བཞག་པ་ཡིན། རྒྱལ་ཁབ་ཀྱི་འབྲེལ་ཡོད་ཀྱི་ཁྲིམས་ལྟར་ན།
༼རྨ་ལྷོ་བོད་རིགས་རང་སྐྱོང་ཁུལ་བོད་ཀྱི་སྐད་ཡིག་བྱ་བའི་སྲོལ་ཡིག༽་ཅེས་བྱ་བ་ནི་རྨ་ལྷོ་བོད་རིགས་རང་སྐྱོང་ཁུལ་གྱི་ཁྲིམས་བཟོ་ལས་ཁུངས་ཀྱིས་རྨ་ལྷོ་ནས་བོད་སྐད་ཡིག་གི་བེད་སྤྱོད་དར་སྤེལ་གྱི་ཐད་ལ་བཟོས་བའི་ཡུལ་ཁྲིམས་ཞིག་ཡིན། ཁྲིམས་དེ་ནི་༡༩༩༣་ལོར་སྐབས་བཅུ་བའི་རྨ་ལྷོ་རང་སྐྱོང་ཁུལ་མི་དམངས་འཐུས་མི་ཚོགས་ཆེན་སྟེང་དུ་གཏན་ལ་ཕབ་ཅིང་། ལོ་དེའི་ཟླ་༩་བ་ནང་དུ་མཚོ་སྔོན་ཞིང་ཆེན་དམངས་ཆེན་རྒྱུན་ལས་ཨུ་ཡོན་ལྷན་ཁང་གི་ཆོག་མཆན་ཐོབ་རྗེས། ༡༩༩༤་ལོ་ཟླ་༡་ནས་བཟུང་ལག་བསྟར་བྱས་བའི་ཡུལ་ཁྲིམས་ཞིག་རེད།
རྒྱལ་ཁབ་ཀྱི་རྩ་ཁྲིམས་དང་ཁྲིམས་བཟོ་བ་བའི་ཁྲིམས་སོགས་ཀྱི་ཤེས་བྱ་ཚངས་ཐིགས་བྱས་ཏེ་མཚོ་སྔོན་ཞིང་ཆེན་ན་ཡོད་པའི་རང་སྐྱོང་ཁུལ་དྲུག་སྟེ་མགོ་ལོག རྨ་ལྷོ། ཡུལ་ཤུལ། མཚོ་ནུབ། མཚོ་ལྷོ་དང་མཚོ་བྱང་བཅས་ཀྱི་སློབ་གསོ་དང་རིག་གནས་སོགས་ཀྱི་རང་སྐྱོང་ཡུལ་ཁྲིམས་ཀྱི་ཁྲིམས་བཟོའི་ཆུ་ཚད་དང་གནས་བབ་སོགས་ལ་བརྟག་དཔྱད་བྱས་དུས་གནད་དོན་མི་ཉུང་བ་ཞིག་མཐོང་། ༡༩༨༤ལོར་རྒྱལ་ཁབ་ཀྱི་མི་རིགས་ས་གནས་རང་སྐྱོང་གི་ཁྲིམས་སྤེལ་བ་རེད། དེའི་རྗེས་སུ་ཁྲིམས་བཟོ་ཆུ་ཚད་བཟང་ངན་ལ་མ་ལྟོས་བར་མི་རིགས་ས་ཁུལ་ནས་ས་གནས་རང་སྐྱོང་དང་རིག་གནས་སློབ་གསོ་ལས་དོན་རང་སྐྱོང་བཅས་ཀྱི་ལས་དོན་ལ་ཁྲིམས་བཟོ་བའི་ཚ་རླབས་འཕྱུར། མཚོ་ལྷོ་བོད་རིགས་རང་སྐྱོང་ཁུལ་གྱིས་༡༩༨༧ལོར་རང་སྐྱོང་སྲོལ་ཡིག་སྤེལ་བ་དང་། རང་སྐྱོང་སྲོལ་ཡིག་ཅེས་བ་ནི་རང་སྐྱོང་ས་གནས་ཀྱི་རྩ་བའི་ཁྲིམས་ལྟ་བུའི་ཡུལ་ཁྲིམས་ཤིག་ཡིན། བཟོ་མཁན་ནི་རང་སྐྱོང་ཁུལ་གྱི་འཐུས་མི་ཚོགས་ཆེན་ཡིན་པ་དང་། རྒྱལ་ཁབ་ཡོངས་སུ་རྩ་ཁྲིམས་ཀྱི་དབང་ཚད་ཀྱིས་ཁྱབ་ཡོད་པ་ཇི་བཞིན་རང་སྐྱོང་ཁུལ་གྱི་རང་སྐྱོང་སྲོལ་ཡིག་གིས་སོ་སོས་དབང་འཛིན་པའི་ས་ཁུལ་ཡོངས་ལ་ཡུལ་ཁྲིམས་ཀྱིས་དབང་ཚད་ཀྱིས་ཁྱབ་ནས་བསྡད་དགོས་བ་ཞིག་ཡིན་དགོས།
གཤམ་གྱི་རྩོམ་ཡིག་དང་སྒྲ་ཐག་འདིའི་ནང་དུ་བོད་སྐད་ཡིག་གི་ཁྲིམས་བཟོ་དང་། ཁྲིམས་ཀྱི་ལམ་ནས་བོད་སྐད་ཡིག་གི་ཐོབ་ཐང་བརྩོན་ལེན་ཇི་ལྟར་བྱེད་དགོས་བའི་ཐབས་ལམ་ཆེ་ལོང་ཙམ་བརྗོད་ཡོད་པ་གསན་གཟིགས་གནང་བར་འཚལ། ༢༠༡༠་ལོར་རེབ་གོང་དང་ཆབ་ཆ་སོགས་ནས་བོད་སྐད་ཡིག་གི་བཀོད་སྤྱོད་དང་དར་སྤེལ་གྱི་ཐོབ་ཐང་གི་ཆེད་དུ་དགེ་སློབ་ཚོས་སྐད་འབོད་དང་ཁྲོམ་སྐོར་བྱས་ཏེ་མཚོ་སྔོན་ཞིང་ཆེན་སྲིད་གཞུང་གི་སློབ་གསོ་ལས་ཁུངས་ཀྱི་བོད་སྐད་ཡིག་རྩ་མེད་དུ་བཟོ་བའི་ནོར་འཁྲུལ་གྱི་སྲིད་འཛིན་ཡིག་ཆ་ལ་དཔའ་མཛངས་ལྡན་པའི་ངོ་རྒོལ་བྱས་མཐར། མཚོ་སྔོན་ཞིང་ཆེན་སྲིད་གཞུང་ནས་འཛིན་སྐྱོང་གི་སྲིད་བྱུས་དེ་ཕྱིར་འཐེན་བྱས། ཡིན་ནའང་བ་མ་ཤི་རྙང་མའི་རྒྱུན་མི་ཆད་ཟེར་བ་ལྟར་ད་ལོའི་ཟླ་དྲུག་པའི་ཡས་མས་སུ་གྲོང་ཁྱེར་ལྷ་ས་སྲིད་གཞུང་གི་སློབ་གསོ་ལས་ཁུངས་ཀྱིས་ཡང་ངེས་ཅན་གྱི་གོ་རིམ་དང་ས་གནས་ཁྲིམས་བཟོ་མ་བརྒྱུད་པར་སློབ་ཆུང་སློབ་མའི་རྩིས་རིག་གི་ཁྲིད་གཞི་སོགས་རྒྱ་ཡིག་ལ་བཙན་ཏུ་བསྒྱུར། དེར་བོད་ལྗོངས་ཀྱི་ཁྲིམས་འཛིན་ལས་བྱེད་པ་བདེ་ཁང་བྱམས་པ་སོགས་ཀྱིས་ངོ་རྒོལ་བྱས་ཏེ་བོད་རང་སྐྱོང་སྲིད་གཞུང་ལ་སུན་འབྱིན་ཡི་གེ་ཞིག་ཕུལ་ཡོད་མོད། མཚོ་སྔོན་ལྟ་བུའི་ངོ་རྒོལ་ཤུགས་ཆེན་བྱས་མེད་སྟབས། སྲིད་བྱུས་དེ་ལ་འགྱུར་བ་གཏོང་རྒྱུའི་སྐོར་མིག་སྔར་བྱུང་ཐུབ་མེད་པ་འདྲ། བོད་རང་སྐྱོང་ལྗོངས་ཀྱི་སློབ་གསོ་ལས་ཁང་གིས་འཕྲད་དུ་གསར་ལམ་བརྒྱུད་ནས་བདེ་ཁང་བྱམས་པ་ཡི་སུན་འབྱིན་ལ་རྩ་ཁྲིམས་དང་འབྲེལ་ཡོད་ཀྱི་ཁྲིམས་སྒྲུབ་བྱེད་ཏུ་བཀོལ་ནས་ལན་ཞིག་བཏབ་ཏེ་ལྷ་སའི་སློབ་གསོ་ལས་ཁུངས་ཀྱི་སྲིད་བྱུས་ཡང་དག་ཡིན་ཚུལ་བརྗོད་འདུག དེས་ན་དོན་རྐྱེན་འདི་ཕུགས་ཀྱི་་འབྲེལ་ཡོད་ཁྲིམས་ལུགས་དང་སྲིད་བྱུས་ཀྱི་སྐོར་ལ་ངོ་སྤྲོད་ཆེ་ལོང་ཙམ་བྱས་ཏེ། བོད་རིགས་ཤེས་ཡོན་པ་རྣམས་ཀྱིས་རྒྱལ་ཁབ་ཀྱི་ཁྲིམས་དང་སོ་སོ་ས་ཁུལ་གྱི་ཡུལ་ཁྲིམས་ལ་བརྟེན་ནས་བོད་སྐད་ཡིག་གི་བཀོལ་སྤྱོད་དང་དར་སྤེལ་གྱི་ཐོབ་ཐང་ལ་གཡག་རྔ་ལྟར་སྲུང་དགོས་ལ། ཡུལ་ཁྲིམས་བཤིག་པའི་ཁྲིམས་བརྒལ་སྲིད་བྱུས་ལ་འཐབ་འཛིང་ལྷོད་ཡངས་མེད་པར་གནང་དགོས།
© 2018 — Powered by WordPress
Theme by Anders Noren — Up ↑


text:
- མདུན་ངོས་སུ། »
- ཚན་རིག་ཤེས་བྱ། »
- མིའི་འགྱུར་རྡོ་གསར་རྙེད། གནའ་བོའི་མིའི་མེས་པོ།
ཉེ་ཆར་ཚན་རིག་པས་མིའི་འགྱུར་རྡོ་ཞིག་རྙེད་ཡོད་པ་དེ་ད་བར་རྙེད་སོན་བྱུང་བའི་མིའི་འགྱུར་རྡོ་རྙིང་ཤོས་དེ་ཆགས་ཡོད། དེ་ཐོག་ནས་ད་བར་མིའི་བྱུང་རིམ་ཐད་འཛིན་པའི་རྣམ་གཞག་དང་རྩ་དོན་ལ་བསྐྱར་ཞིབ་བྱེད་དགོས་པར་གྱུར་ལུགས་བཤད་ཡོད། ཚན་རིག་པ་ཁག་ཅིག་གིས་ལོ་བཅུ་བདུན་རིང་ཉམས་ཞིབ་བྱས་པའི་འབྲས་བུར། ད་བར་རྙིང་ཤོས་ཡིན་པའི་མིའི་འགྱུར་རྡོ་ཞིག་རྙེད་སོན་བྱུང་བའི་གསལ་བསྒྲགས་བྱས་པ་དང། གསར་རྙེད་འདིས་ང་ཚོའི་གནའ་བོའི་མེས་པོའི་འཕེལ་འགྱུར་གྱི་ལོ་རྒྱུས་ནང་ད་བར་ཤེས་ཐབས་མེད་པའི་བར་སྟོང་མང་དག་ཅིག་གསལ་སྟོན་བྱས་པ་མ་ཟད། འགྱུར་རྡོ་འདི་ནི་དེ་སྔོན་མིའི་འགྱུར་རྡོ་རྙིང་ཤོས་སུ་འཛིན་པའི་ལོ་ངོ་ས་ཡ་༣༌༢སྔོན་དུ་བྱུང་བའི་ལུ་སི་ Lucy ཞེས་པ་ལས་ལོ་ས་གཅིག་ཙམ་གྱི་སྔོན་དུ་བྱུང་བ་ཞིག་ཡིན། མ་ཟད་ང་ཚོོའི་ཚེ་སྲོག་གི་ལྗོན་ཤིང་ནང་མིའི་གདུང་རྒྱུད་ཀྱི་ཡལ་ག་ལས་ང་ཚོའི་མེས་པོ་དེ་སྤྲ་རིགས་ཅིམ་པེན་ཛི་ཡི་མེས་པོ་དང་གཅིག་ཡིན་པ་བསྟན་ཡོད། བསམ་ཚུལ་འདི་སྐུ་ཞབས་ཌར་ཝིན་གྱི་སྐབས་སུ་བྱུང་བ་དང་རྗེས་སུ་རིམ་གྱིས་དར་ཁྱབ་བྱུང་བ་ཞིག་ཡིན་ཀྱང་། བསམ་ཚུལ་དེ་ད་ཆ་ཁུངས་མེད་ལྟ་བུའམ་དོན་དངོས་དང་མི་མཐུན་པ་ཞིག་ཆགས་ཡོད། དེ་བཞིན་གནའ་མིའི་གཟུགས་དབྱིབས་དང་ཁྱད་ཆོས་ཤེས་རྟོགས་ཆེད་ད་ཡོད་ཅིམ་པེན་ཛིའི་གཤིས་སྤྱོད་དང་གཟུགས་དབྱིབས་ལ་དཔྱད་ཞིབ་བྱེད་པ་ནི་རྒྱུ་མཚན་མེད་པ་ཞིག་ཡིན།
ད་ལྟའི་གསར་བརྙེད་བྱུང་པའི་འགྱུར་རྡོ་དེ་མིའི་རིགས་ཨར་ཌི་པིཐི་ཁས་རེ་མི་ཌས་ Ardipithecus ramidus ཞེས་པ་དེ་ཡིན་པ་དང་བསྡུས་ན་ཨར་ཌི་ Ardi ཞེས་འབོད་ཆོག།ཨར་ཌིའི་འགྱུར་རྡོ་ལ་བརྟག་ཞིབ་སྐབས་དེའི་ལོ་ཚད་ནི་ས་ཡ་༤༌༤ཙམ་ཡིན་པ་དང་། ཨར་ཌིའི་འགྱུར་རྡོ་འདི་ཨི་ཐོ་པི་ཡ་ཞེས་པའི་རྒྱལ་ཁབ་ནང་གི་ཨེ་ར་མིས་ Aramis ཞེས་པའི་བྱེ་ཐང་དེའི་ས་གནས་ཤིག་ཏུ་རྙེད་པ་དང་། ས་གནས་དེ་ནི་སྔར་ ༡༩༧༤ ལོར་ལུ་སིའི་འགྱུར་རྡོ་རྙེད་ཡུལ་ནས་སྤྱི་ལེ་༧༤ཙམ་གྱི་སར་ཡོད། འགྱུར་རྡོ་འདིའི་ཡ་མཚན་ཆེ་ཤོས་ཡིན་པའི་གནད་དོན་ནི་མེས་པོ་དེ་དག་གི་འགུལ་སྐྱོད་བྱེད་སྟངས་ཡིན། ད་བར་མིའི་ཐོག་མའི་མེས་པོ་དེ་དག་རྐང་གཉིས་ཐོག་འགྲོ་སྐྱོད་བྱེད་མཁན་ཞིག་ལ་ངོས་འཛིན་བྱེད་ཀྱི་ཡོད་ཀྱང་། ཨར་ཌི་ནི་དེ་ལས་ལྡོག་ཏེ། ས་ཐོག་ཏུ་རྐང་གཉིས་འཛུགས་པ་དང་ཤིང་སྡོང་ཐོག་རྐང་ལག་བཞི་འཛུགས་ཀྱིས་འགྲོ་འོང་བྱེད་མཁན་ཞིག་ཆགས་ཡོད། དཔེར་ན་ཁོང་ཚོའི་ཐེ་བོང་དེ་མི་རྒོད་ལྟར་རྐང་པའི་མཛུབ་མོ་གཞན་ལས་ཆེ་བ་མ་ཟད་འབུར་དུ་ཐོན་ཡོད་པས་ཤིང་གི་ཡལ་ག་གཅིག་ནས་གཅིག་བར་ལས་སླ་བོར་འགྲོ་སྐྱོད་ཐུབ་ཀྱི་ཡོད། མ་ཟད་ཨར་ཌིའི་ལུས་པོའི་ནང་དམིགས་གསལ་གྱི་རུས་པ་ཆུང་ཆུང་ཞིག་ཡོད་པ་དང་རུས་པ་དེ་སྐྱེས་རབས་ནས་སྐྱེས་རབས་བར་རྒྱུད་གཏོང་བྱས་ཡོད་ཀྱང་དུས་ཡུན་རིང་པོའི་རྗེས་ཅིམ་པེན་ཛི་དང་མི་རྒོད་བྱུང་བའི་སྐབས་སུ་རུས་པ་དེ་རྩ་མེད་ཏུ་ཕྱིན་ཡོད། ཨར་ཌི་པིཐི་ཁས་ཀྱི་འགྱུར་རྡོའི་ཆ་ཤས་ཐོག་མ་དེ་ཕྱི་ལོ་༡༩༩༢ལོར་བརྙེད་ཡོད་པ་དང་དེའི་སྐོར་ཐོག་མར་ཕྱི་ལོ་༡༩༩༤ལོར་འགྲེམས་སྤེལ་བྱས་འདུག། དེ་ནས་ཉམས་ཞིབ་པས་རྒྱུན་ཆད་མེད་པར་ས་དོང་བྲུས་ནས་རིམ་པས་རུས་པ་གཞན་མང་པོ་བརྙེད་ཡོད། འོན་ཀྱང་ཐོག་མར་འགྱུར་རྡོ་རྣམས་ཧ་ཅང་གི་གནས་སྟངས་ཞན་པས་ཟབ་ནན་བྱེད་དགོས་པར་བརྟེན་རུས་སྒྲོམ་ལྷུ་སྒྲིག་དང་བརྟག་དཔྱད་རིམ་པར་བྱེད་པར་ད་བར་ལོ་ངོ་བཅོ་ལྔ་ཙམ་འགོར་བ་འདི་ལྟར་ཡིན། ཚན་རིག་པ་ཚོར་འགྱུར་རྡོ་དེ་ཐོག་མར་རྙེད་སྐབས་དེའི་གནས་སྟངས་ཧ་ཅང་ཞན་པས་གས་ཆག་སླ་བར་བརྟེན། ཁོང་ཚོས་སྲུང་སྐྱོབ་ཆེད་དེའི་མཐའ་འཁོར་གྱི་བྲག་རྡོ་ཆ་ཚང་མཉམ་དུ་བཅད་ནས་འུར་འདྲེན་ཐོག་རྗེས་སུ་ཟབ་ནན་ངང་ཕྱིར་འདོན་བྱས་ཡོད། བརྟག་དཔྱད་རིམ་པར་བྱས་པའི་བརྒྱུད་མེས་པོ་དེ་འཚོ་གནས་སྐབས་རིང་ཚད་ལ་ཕིཊ་བཞི་དང་ལྗིད་ཚད་ལ་ཀི་ལོ་ལྔ་བཅུ་ཙམ་ཡོད་འདུག འགྱུར་རྡོ་འདིའི་ཆ་ཤས་ཀྱི་རུས་པ་༡༢༥ ཙམ་བརྙེད་ཡོད་པ་ལས་ཕལ་ཆེ་བ་རྐང་ལག་གི་རུས་པ་ཡིན་འདུག ཚན་རིག་པ་ཚོས་འགྱུར་རྡོ་འདི་ནི་ལོ་རྒྱུས་ནང་ཆེས་དཀོན་པ་དང་གལ་གནད་ཆེ་བའི་གསར་རྙེད་ཅིག་ཡིན་ལུགས་འགྲེལ་བརྗོད་བྱས་ཡོད། །


text:
རྒྱ་ནག་རྒྱལ་ཡོངས་སྲིད་གྲོས་ཀྱི་མི་རིགས་དང་ཆོས་ལུགས་ལྷན་ཚོགས་ཀྱི་འགན་འཛིན་ཀྲུའུ་ཝེ་ཆོན་ཟེར་བས། “གལ་ཏེ་ཏཱ་ལའི་བླ་མས་དོན་ངོ་མའི་རྒྱ་ནག་དབུས་གཞུང་དང་འབྲེལ་བ་ཇེ་ཡག་ཏུ་གཏོང་བསམ་ན། ཉུང་མཐའ་ཡང་ལས་དོན་ཡག་པོ་ཁ་ཤས་བསྒྲུབ་ནས། ད་ལྟའི་གནས་བབ་དེ་ལེགས་བཅོས་བྱས་ནས། རང་ཉིད་ཀྱི་ལྷག་བསམ་མཚོན་དགོས།” ཞེས་དགོས་འདུན་བཏོན་འདུག
ཕྱི་ཚེས ༡༧ཉིན་ཀྲུའུ་ཝེ་ཆོན་གྱིས་དམར་ཤོག་ཚོགས་པའི་སྨྱན་བྱད༼ མི་དམངས་ཉིན་རེའི་ཚགས་པར༽གྱི་ཡན་ལག་དྲྭ་ཚུགས༼ མི་དམངས་དྲྭ་རྒྱ༽ཟེར་བའི༼ སྟོབས་ཆེན་རྒྱལ་ཁབ་གླེང་སྟེགས༽ཞེས་པའི་གཟུགས་མཐོང་བརྙན་པར་ལས་ཚན་དུ་མཉམ་ཞུགས་སྐབས། ཕྱི་ཚེས ༡༥འི་ཉིན་རྒྱ་ནག་རྒྱལ་སྲིད་སྤྱི་ཁྱབ་ལྷན་ཁང་གིས་སྤེལ་བའི་བོད་དོན་ཐད་ཀྱི་དེབ་རྒྱབ་ཤོག་དཀར་པོའི་སྐོར་གླེང་སློང་བྱས་ཡོད་པ་དང་། སྐབས་དེར་ཀྲུའུ་ཝེ་ཆོན་གྱིས ༧གོང་ས་རྒྱལ་བ་རིན་པོ་ཆེ་མཆོག་ལ་དགོས་འདུན་དོན་ཚན་ཁག་གསུམ་བཏོན་འདུག དང་པོ། ཏཱ་ལའི་བླ་མས་ངེས་པར་དུ་བོད་ཁུལ་དུ “རྡུང་འཕྲོག་བཅོམ་སྲེག” གི་དྲག་པོའི་ཁྲིམས་འགལ་དོན་རྐྱེན་དང་རང་ལུས་མེ་སྲེག་གི་དོན་རྐྱེན་རིགས་བཟོ་རྒྱུ་དང་། ངན་སྐུལ་བྱེད་རྒྱུ། ཇུས་འགོད་བྱེད་རྒྱུ་སོགས་མཚམས་འཇོག་དགོས། གཉིས་པ། ངེས་པར་དུ་རྒྱལ་སྤྱི་སྟེང་གི “གཡམ་རྒྱུག” རིགས་མཚམས་འཇོག་དགོས་པ་མ་ཟད། རྒྱ་ནག་དབུས་གཞུང་དང་འབྲེལ་ཡོད་རྒྱལ་ཁབ་ཀྱི་འབྲེལ་བར་གཏོར་བརླག་བྱེད་རྒྱུ་མཚམས་འཇོག་དགོས། གསུམ་པ། ངེས་པར་དུ་ཏཱ་ལའི་ཡང་སྲིད་གནད་དོན་ཟེར་བ “འུད་སྒྲོག་བྱེད” མཚམས་འཇོག་དགོས། བཅས་རེད། ཀྲུའུ་ཝེ་ཆོན་གྱིས་ད་དུང་ཡང་། “གལ་ཏེ་ཏཱ་ལའི་བླ་མར་འདི་ལྟ་བུའི་དོན་དམ་པའི་རྣམ་འགྱུར་ཞིག་མེད་པར་སྐད་ཆ་སྙན་པོ་འགའ་བཤད་པ་ཙམ་གྱིས་ག་ལ་འགྲིག ཁ་བཤད་ལས་ལག་ལེན་མེད་པ་ལས་ཁོང་ལ་ལྷག་བསམ་མེད་པ་མཚོན་ཡོད་པས། འབྲེལ་འདྲིས་གླེང་མོལ་བྱ་རྒྱུར་གཞི་རྩའི་དགོས་ངེས་གྱི་ཁོར་ཡུག་ཙམ་ཡང་མ་གནས་པ་རེད།” ཅེས་བརྗོད་འདུག
དེ་མིན་ཡང་སྐབས་དེར་ ༧གོང་ས་མཆོག་གིས་བཏོན་གནང་བའི་དབུ་མའི་ལམ་གྱི་སྲིད་ཇུས་ལ་སྐྱོན་བརྗོད་དྲག་པོ་བྱས་ཡོད་ཅིང་། ཀྲུའུ་ཝེ་ཆོན་གྱིས། “དབུ་མའི་ལམ་ཟེར་བ་དང་བོད་རང་བཙན་གཉིས་ལ་གཞི་རྩའི་ཁྱད་པར་ཆེར་མེད། བཤད་སྟངས་མ་འདྲ་གཉིས་དང་ཡང་ན་བོད་རང་བཙན་ཐོབ་ཐབས་སུ་རིམ་པ་གཉིས་བཀར་བ་ལས་དོན་གྱིས་གཅིག་མཚུངས་ཡིན། བོད་ཆེས་མཐོའི་རང་སྐྱོང་ཟེར་བ་ནི་རིམ་པ་དང་པོ་དང་། དམིགས་ཡུལ་དེ་འགྲུབ་རྗེས་རིམ་པ་གཉིས་པ་ནི་བོད་རང་བཙན་བྱ་རྒྱུ་དེ་ཡིན” ཞེས་དང་།
དེ་མིན་ཡང་ཀྲུའུ་ཝེ་ཆོན་གྱིས་དབུ་མའི་ལམ་གྱི་ཤུགས་རྐྱེན་ལ་ངོས་ལེན་བྱས་ཡོད་པ་དང་། དེ་ཡང་ཀྲུའུ་ཝེ་ཆོན་གྱིས། “ཏཱ་ལའི་བླ་མས་བཏོན་པའི་དབུ་མའི་ལམ་ལ་རྒྱལ་སྤྱིའི་སྤྱི་ཚོགས་སུ་ཞིང་ས་དང་ཤུགས་རྐྱེན་ཡོད་པ་བདེན་མོད། འོན་ཀྱང་། དེ་ནི་རྒྱལ་སྤྱིའི་སྤྱི་ཚོགས་སུ་ད་དུང་ཡང་སྟོབས་ཆེན་གྱི་རྒྱ་ནག་ཅིག་དང་གཅིག་གྱུར་གྱི་རྒྱ་ནག་ཅིག་ལ་མོས་པ་མེད་མཁན་སྐོར་ཞིག་ཡོད་པས་ཡིན་ལ། དེ་ཚོས་རྒྱ་ནག་ཁ་བྲལ་དུ་གཏོང་ཐབས་སུ། བོད་དང་ཞིན་ཅང་གཉིས་རྒྱ་ནག་ཁ་བྲལ་དུ་གཏོང་བྱེད་ཀྱི་ལག་ཆ་བྱས་ཡོད།” ཅེས་སོགས་བརྗོད་འདུག
ཀྲུའི་ཝེ་ཆོན་གྱིས་ཕྱི་ལོ ༡༩༩༨ ནས ༢༠༡༣ བར་རྒྱ་ནག་འཐབ་ཕྱོགས་གཅིག་གྱུར་ལྷན་ཁང་གི་རྒྱུན་ལས་བློན་ཆེན་གཞོན་པའི་གོ་གནས་ཁུར་བ་དང་། ཕྱི་ལོ ༢༠༠༩ལོར་རྒྱ་ནག་དབུས་བོད་ཀྱི་ལས་དོན་མཐུན་འགྲིག་ཚོགས་ཆུང་གི་གཞུང་ལས་ཁང་གི་འགན་འཛིན་གྱི་གོ་གནས་ཀྱང་ཁུར་ཡོད། དེ་མིན་ཕྱི་ལོ ༢༠༠༢ ནས ༢༠༡༠ བར་ཐེངས་བཅུ་ལ་སྤེལ་བའི་བོད་རྒྱལ་འབྲེལ་མོལ་སྐབས་རྒྱ་ནག་གཞུང་འབྲེལ་གྱི་སྐུ་ཚབ་གཙོ་གྲོས་ཡིན་ཞིང་། རྒྱ་ནག་གཞུང་གི་བོད་དོན་ལ་རྒྱུས་མངའ་ཆེ་བའི་དཔོན་རིགས་ཤིག་དང་བཙན་བྱོལ་བོད་གཞུང་ལ་འབྲེལ་འདྲིས་མང་པོ་བྱས་མྱོང་བའི་རྒྱ་ནག་གི་དཔོན་རིགས་མཐོ་གྲོས་ཤིག་ལ་ངོས་འཛིན་བྱས་ཡོད།
ཀྲུའུ་ཝེ་ཆོན་གྱི་ཧམ་བཤད།
རྒྱ་ནག་རྒྱལ་ཡོངས་སྲིད་གྲོས་ཀྱི་མི་རིགས་དང་ཆོས་ལུགས་ལྷན་ཚོགས་ཀྱི་འགན་འཛིན་ཀྲུའུ་ཝེ་ཆོན་ཟེར་བས། “གལ་ཏེ་ཏཱ་ལའི་བླ་མས་དོན་ངོ་མའི་རྒྱ་ནག་དབུས་གཞུང་དང་འབྲེལ་བ་ཇེ་ཡག་ཏུ་གཏོང་བསམ་ན། ཉུང་མཐའ་ཡང་ལས་དོན་ཡག་པོ་ཁ་ཤས་བསྒྲུབ་ནས། ད་ལྟའི་གནས་བབ་དེ་ལེགས་བཅོས་བྱས་ནས། རང་ཉིད་ཀྱི་ལྷག་བསམ་མཚོན་དགོས།” ཞེས་དགོས་འདུན་བཏོན་འདུག


text:
རང་སྐྱོང་ལྗོངས་ཏང་ཨུད་དང་། སྲིད་གཞུང་། ཧྲུའུ་ཅི་ཝུའུ་དབྱིང་ཅེ་བཅས་ཀྱིས་བོད་བརྒྱུད་ནང་བསྟན་གྱི་ལས་དོན་ལ་ཚད་མཐོའི་མཐོང་ཆེན་དང་ང་ཚོ་ཆོས་ལུགས་ལས་རིགས་མི་སྣར་ཐུགས་ཁུར་ཟབ་བཞེས་གནང་གི་ཡོད། ངས་ངེས་པར་དུ་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ལྗོངས་ཏང་ཨུད་ཀྱི་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱས་ནས། བོད་བརྒྱུད་ནང་བསྟན་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་སྐུལ་འདེད་གཏོང་ཕྱིར་དགེ་མཚན་ལྡན་པའི་ནུས་པ་འདོན་རྒྱུ་ཡིན། སྐབས་དེ་དང་བསྟུན་ནས་གུས་པར་འོས་པའི་ཧྲུའུ་ཅི་ཝུའུ་དབྱིང་ཅེ་དང་དབུ་ཁྲིད་ལྷན་རྒྱས་ལ་རང་ཉིད་ཀྱིས་ཚོགས་ཆེན་བཅུ་དགུ་པའི་དགོངས་དོན་དང་ལྗོངས་ཏང་ཨུད་ཀྱི་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་སློབ་སྦྱོང་བྱས་པའི་མྱོང་ཚོར་མདོར་བསྡུས་ཤིག་ཞུ་རྒྱུ་ཡིན།
གཅིག་ནི་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་ལས་མངོན་པའི་ནང་ཆོས་ཀྱི་བྱམས་ཆུབ་སེམས་པ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་། “མིའི་རིགས་ཀྱི་ལས་དབང་གཅིག་མཐུན་འདུས་གྲུབ་གཏོད་རྒྱུར་སྐུལ་འདེད་གཏོང་རྒྱུ་མཐའ་འཁྱོངས་བྱེད་དགོས། ཀྲུང་གོའི་མི་དམངས་ཀྱི་ཕུགས་འདུན་དེ་རྒྱལ་ཁབ་ཁག་གི་མི་དམངས་ཀྱི་ཕུགས་འདུན་དང་ཕན་ཚུན་དམ་པོར་སྦྲེལ་ནས་ཡོད་པས། ཞི་བདེའི་རྒྱལ་སྤྱིའི་ཁོར་ཡུག་ཅིག་དང་བརྟན་ལྷིང་གི་རྒྱལ་སྤྱིའི་སྒྲིག་ལམ་ཞིག་མེད་ཚེ་ཀྲུང་གོའི་ཕུགས་འདུན་སྒྲུབ་ཐབས་བྲལ”ཞེས་བསྟན་གནང་ཡོད། ངས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བསྟན་གནང་བའི“ལས་དབང་གཅིག་མཐུན་འདུས་གྲུབ”ཅེས་པ་ནི་རྒྱལ་ཁབ་གཅིག་གི་མི་ཚང་མ་ས་གཞི་གཅིག་གི་ཐོག་འཚོ་སྡོད་བྱས་ནས་མཁའ་རླུང་གཅིག་པ་འབྱིན་རྔུབ་བྱེད་པ་དང་། ལས་དབང་གཅིག་ཏུ་སྦྲེལ་བ། གཟི་ཁྲེལ་མཉམ་མྱོང་དང་གཅིག་ལ་གཅིག་བརྟེན་བྱ་རྒྱུ་དེ་ཡིན་པས་ང་ཚོས་ཞི་མཐུན་བརྟན་ལྷིང་དང་དར་རྒྱས་གོང་འཕེལ་གྱི་རྒྱལ་ཁབ་ཅིག་མཉམ་དུ་སྐྲུན་དགོས་པ་དང་། རྒྱལ་ཁབ་མི་འདྲ་བའི་མི་དམངས་གོ་ལ་གཅིག་གི་ཐོག་གནས་ཡོད། དེ་ཕྱིར་ ང་ཚོས་ཞི་མཐུན་བརྟན་ལྷིང་གི་རྒྱལ་སྤྱིའི་སྒྲིག་ལམ་མཉམ་དུ་འཛུགས་དགོས་པའི་གོ་བ་ལེན་གྱི་ཡོད།
དུས་རབས་གསར་པར་ཀྲུང་གོ་གུང་ཁྲན་ཏང་གིས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་རྒྱུར་རྩེ་གཅིག་ཏུ་བརྩོན་ལེན་བྱེད་པ་ནི་ཀྲུང་གོ་མི་དམངས་ཀྱི་བདེ་རྩ་ཙམ་མ་ཟད། རྒྱལ་ཁབ་ཁག་གི་མི་དམངས་ཐུན་མོང་གི་བདེ་རྩ་དང་ལས་དབང་གཅིག་མཐུན་འདུས་གྲུབ་སྐོར་གྱི་སྲོལ་རྒྱུན་འདུ་ཤེས་སྔར་བས་ཟབ་ཏུ་གཏོང་རྒྱུ་དེ་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྒྱལ་སྲིད་སྐྱོང་ལུགས་སྐོར་གྱི་དགོངས་པའི་ཁྲོད་ཀྱི་འདུ་ཤེས་དེ་དག་ལས་ཀྲུང་གོ་བ་ཚང་མར་ཕན་པ་ཐོབ་བཞིན་ཡོད་ལ། རྒྱལ་ཁབ་གཞན་གྱི་མི་དམངས་ལའང་ཕན་པ་ཐོབ་རྒྱུ་ཡིན། མིག་སྔར། རང་རྒྱལ་གྱི་མི་དུང་ཕྱུར་བཅུ་གྲངས་འགའི་ལྟོ་གོས་གནད་དོན་ཐག་གཅོད་བྱུང་སྟེ་སྤྱིའི་ཆ་ནས་འབྱོར་འབྲིང་མངོན་འགྱུར་ཐུབ་པ་དང་མི་རིང་བར་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཐུབ་རྒྱུ་རེད། སྤྱི་ལེ་ངོས་གྲུ་ཁྲི་960ཡི་ཀྲུང་གོའི་ས་གཞི་ཆེ་མོའི་ཐོག རྒྱལ་ཁབ་ཀྱིས་ས་ཁུལ་དང་མི་རིགས་གཅིག་ཀྱང་སྣང་མེད་དུ་འཇོག་མྱོང་མེད། དུད་ཚང་དབུལ་པོ་ཚང་མ་དབུལ་སྒྲོལ་བྱེད་གང་ཐུབ་བྱས་པ་དང་སྦྲགས། དེ་དོན་དུ་ཕན་འབྲས་མངོན་གསལ་ཐོན་པའི་ལས་དོན་འབོར་ཆེན་བསྒྲུབས་ཡོད། དེང་སྐབས་བྱམས་སེམས་ཀྱིས་ཕྱུག་པའི་རྒྱལ་སྐྱོང་གི་འདུ་ཤེས་དང་མྱོང་ཚོར་ཐུབ་པའི་ཁེ་ཕན་དངོས་བོད་བརྒྱུད་ནང་བསྟན་གྱི་བསྟན་དོན་འགྲེལ་བཤད་རྒྱག་སྟངས་ཐོག་ནས་རྒྱ་ཆེའི་དད་ལྡན་མང་ཚོགས་ལ་བརྒྱུད་བསྒྲགས་བྱེད་དགོས།
གཉིས་ནི་སྤྱི་ཚོགས་འཚོ་བའི་ཁྲོད་སྟོན་པའི་རྗེས་འཇུག་པ་ཚོས་བཀའ་དྲིན་བསམ་བཞིན་དྲིན་ལན་འཇལ་དགོས། ཏང་གི་ཁེ་ཕན་གྱིས་མི་དམངས་ཚང་མའི་ཁེ་ཕན་མཚོན་གྱི་ཡོད། དེས་ན་དད་ལྡན་མང་ཚོགས་ལ་ཕན་པ་བཏགས་ན་ཏང་གི་བཀའ་དྲིན་འཇལ་བ་དང་གཅིག་མཚུངས་ཡིན། རབ་བྱུང་བ་ཞིག་གི་ངོས་ནས་ཟས་གོས་སྡོད་གསུམ་ཚང་མ་ཏང་དང་རྒྱལ་ཁབ་ཀྱི་ཐུགས་ཁུར་ལས་བྱུང་བ་ཞིག་ཡིན་སྟབས། ཏང་དང་སྲིད་གཞུང་དང་དེ་བཞིན་དད་ལྡན་མང་ཚོགས་ཀྱི་དྲིན་ལན་འཇལ་དགོས་ཚེ། རབ་བྱུང་བས་ནང་ཆོས་ལ་བརྟེན་ནས་དད་ལྡན་མང་ཚོགས་ལ་ཁེ་ཕན་སྒྲུབ་དགོས་པ་མ་ཟད། དད་ལྡན་མང་ཚོགས་ཚོར་ཡང་གནས་ལུགས་དེ་རྟོགས་རྒྱུར་རོགས་རམ་བྱེད་དགོས། ཏང་དང་སྲིད་གཞུང་གིས་སྲིད་ཇུས་རབ་དང་རིམ་པ་བཟོ་དོན་ནི་མི་དམངས་ཡོངས་ལ་བདེ་སྐྱིད་དང་མཛེས་སྡུག་ལྡན་པའི་འཚོ་བ་སྐྱེལ་རྒྱུ་ཡོང་ཆེད་རེད། རབ་བྱུང་བ་ཞིག་གི་ངོས་ནས་བྱམས་སྙིང་རྗེ་སྒོམ་དགོས། འགྲོ་བ་ཀུན་གྱི་བདེ་བ་ནི་ང་ཚོ་རབ་བྱུང་བའི་བདེ་བ་ཡིན་ལ། འགྲོ་བ་ཀུན་གྱིས་ཀྱང་བདེ་སྡོད་ལས་བརྩོན་དང་། འཚོ་བ་འབྱོར་ཕྱུག རྒྱལ་ཁབ་གཅིག་གྱུར། མི་རིགས་མཐུན་སྒྲིལ་བཅས་ཡོང་རེ་བྱེད་ཀྱི་ཡོད།
བོད་བརྒྱུད་ནང་བསྟན་ལ་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོའི་ལོ་རྒྱུས་ཡུན་རིང་ལྡན་ཡོད། ཐེག་པ་ཆེན་པོའི་ཆོས་ལས་བཤད་པའི་ཤེས་རབ་ལ་གོ་བ་རྒྱ་བསྐྱེད་ཐུབ་ཚེ། མེས་རྒྱལ་གོང་བུ་གཅིག་གྱུར་སྲུང་སྐྱོང་ལ་ནུས་པ་སྔར་ལས་ལྷག་པ་འདོན་ཐུབ། འཇིག་རྟེན་འདིར་བསྒྲུབས་པའི་བྱ་བ་ཐམས་ཅད་དྲིན་གཟོ་ཆེད་ཡིན་པས་རབ་བྱུང་བས་རང་ངོས་ཀྱི་རིན་ཐང་དང་ཆོས་སྤེལ་དགེ་སྒྲུབ་ཀྱི་དམིགས་ཡུལ་རང་རྟོགས་ངང་ཤེས་པ་བྱེད་དགོས། གལ་སྲིད་རྒྱལ་ཁབ་བརྟན་ལྷིང་མ་བྱུང་ཚེ། མི་ཉུང་ཤས་ཀྱི་ཁེ་ཕན་བསྒྲུབས་ཀྱང་འགྲོ་བ་ཕལ་ཆེ་བ་སྡུག་བསྔལ་གྱི་གནས་སུ་ལྷུང་རྒྱུ་རེད། ད་ཆ་བདེ་སྡོད་ལས་བརྩོན་དང་ཐོས་བསམ་ལ་གཞོལ་རྒྱུ་བྱུང་བ་ཚང་མ་ཏང་དང་སྲིད་གཞུང་གི་དྲིན་ལས་བྱུང་བ་ཡིན་པ་ངོས་འཛིན་ཐུབ་པ་བྱེད་དགོས། ཀྲུང་གོའི་ལོ་རྒྱུས་ལ་བལྟས་ཚེ། ཆབ་སྲིད་དང་། དཔལ་འབྱོར། རིག་གནས་བཅས་གསུམ་དར་བའི་དུས་ནི་ནང་པ་སངས་རྒྱས་ཆོས་ལུགས་དར་བའི་དུས་ཀྱང་ཡིན། དེར་བརྟེན་རྒྱལ་ཁབ་བརྟན་ལྷིང་དང་མི་དམངས་ཀྱི་འཚོ་བ་འབྱོར་ཕྱུག་ལྡན་པ་ཞིག་བྱུང་ཚེ། ནང་པ་སངས་རྒྱས་ཀྱི་ཆོས་ལུགས་གཞི་ནས་དར་སྤེལ་ཆེན་པོ་ཡོང་ཐུབ། ད་ཆ་མེས་རྒྱལ་མངའ་ཐང་རྒྱས་པ་དང་། སྟོབས་ཇེ་ཆེར་འགྲོ་བ། མི་དམངས་ཀྱི་འཚོ་བ་ཡག་ཏུ་འགྲོ་བཞིན་ཡོད་པས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བས་ཁྲིད་སྟོན་གྱིས་ནང་པ་སངས་རྒྱས་ཆོས་ལུགས་ཀྱི་དགོངས་པ་དར་སྤེལ་ཡང་དག་བཏང་སྟེ། མི་རྣམས་དགེ་བར་མོས་པ་དང་། ཞི་བདེར་ཕྱོགས་པ། བདེན་པར་དགའ་བ། མཛེས་པར་ཕྱོགས་རྒྱུའི་བློ་བཀུག་ནས་བོད་བརྒྱུད་ནང་བསྟན་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་སྔར་བས་ཡོང་བར་བྱེད་དགོས། མི་རིགས་ཁག་གི་མི་དམངས་ཀྱི་སེམས་པ་ཞི་ལྷོད་དང་ཁ་ཕྱོགས་གཅིག་ལ་མདུན་སྐྱོད་འབད་འབུངས་ཐུབ་ཚེ། གཞི་ནས་རྒྱལ་ཁབ་བརྟན་ལྷིང་འཕེལ་རྒྱས་དང་སྤྱི་ཚོགས་ཞི་མཐུན་ཡར་རྒྱས་ཡོང་ཐུབ་ལ། འགྲོ་བ་ཐམས་ཅད་ལ་རྒྱལ་ཁབ་སྟོབས་འབྱོར་མངའ་ཐང་རྒྱས་པ་ལས་བྱུང་བའི་ཕན་པའང་ཐོབ་ཐུབ། དད་ལྡན་མང་ཚོགས་ཁྲོད་བོད་བརྒྱུད་ནང་བསྟན་གྱི་གཞུང་འཆད་ཉན་སྤེལ་གསུམ་བྱེད་པའི་རབ་བྱུང་བའི་ངོས་ནས་བརྗོད་ཚེ། དུས་རབས་གསར་པར་བོད་བརྒྱུད་ནང་བསྟན་གྱི་བསྟན་དོན་འཆད་འགྲེལ་དང་དྲིལ་བསྒྲགས་ཡག་པོ་བྱ་རྒྱུ་དང་། ཀྲུང་ཧྭ་མི་རིགས་ཀྱི་ཕུལ་བྱུང་གི་སྲོལ་རྒྱུན་རིག་གནས་དང་བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་དར་སྤེལ་གཏོང་རྒྱུ། ལོ་མང་རིང་ཐོས་བསམ་སྒོམ་གསུམ་བྱས་པ་དག་རྒྱལ་ཁབ་དང་སྤྱི་ཚོགས་ལ་འཇལ་གང་ཐུབ་བྱ་རྒྱུ་བཅས་ནི་རང་གི་ཆོས་སྤེལ་དགེ་སྒྲུབ་ཀྱི་འདུན་པ་དང་ལས་འགན་སྒྲུབ་སེམས་ཤིག་ཡིན་ལ། འགན་འཁྲི་ཞིག་དེ་བས་ཀྱང་ཡིན།
གསུམ་ནི་མེས་རྒྱལ་གོང་བུ་གཅིག་གྱུར་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་དགོས། དུས་རབས་གསར་པར་རང་ཉིད་ཀྱི་སྤྱི་ཡོངས་ཀྱི་འདུ་ཤེས་ཟབ་ཏུ་གཏོང་དགོས། ཞི་མཐུན་གྱིས་ཕྱུག་པའི་སྤྱི་ཚོགས་ནི་དོན་དམ་པར་ཞི་མཐུན་ལྡན་པའི་གྲོང་སྡེ་དང་ཁྱིམ་ཚང་གྲངས་ལས་འདས་པ་ལས་གྲུབ་པ་ཞིག་ཡིན་ཞིང་། ཞི་མཐུན་ལྡན་པའི་བོད་ལྗོངས་ནི་ཞི་མཐུན་གཅིག་གྱུར་དང་དར་རྒྱས་སྟོབས་འབྱོར་ལྡན་པའི་ཀྲུང་གོའི་ཆ་ཤས་ཤིག་ཡིན། རབ་བྱུང་བ་ཞིག་གི་ངོས་ནས་བོད་བརྒྱུད་ནང་བསྟན་གྱི་བསྟན་དོན་དེ་གཅིག་ནས་ལུང་རིགས་པ་དང་མཐུན་པ་དང་། གཉིས་ནས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་དང་མཐུན་པའི་སྒོ་ནས་འཆད་འགྲེལ་བྱ་རྒྱུ་ཡིན། དེ་ནི་ནང་བསྟན་སློབ་གསོའི་ཆ་ཤས་ཤིག་རེད་ལ། སྤྱི་ཚོགས་ཀྱི་འགན་འཁྲིའི་ཆ་ཤས་ཤིག་ཀྱང་རེད། རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་དར་སྤེལ་གཏོང་བར་རྒྱལ་ཁབ་བརྟན་ལྷིང་དང་དར་རྒྱས་མེད་ཚེ་ཐམས་ཅད་གླེང་ཐབས་བྲལ་ལ། ཆོས་ལུགས་དད་མོས་ལའང་བརྟེན་གཞི་མེད་པར་འགྱུར་རྒྱུ་རེད། མེས་རྒྱལ་གོང་བུ་གཅིག་གྱུར་སྲུང་སྐྱོང་བྱ་རྒྱུ་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་རྒྱུ་ནི་སྤྱི་ཚོགས་འཕེལ་རྒྱས་ཀྱི་བརྒྱུད་རིམ་ཁྲོད་བོད་བརྒྱུད་ནང་བསྟན་གྱི་རབ་བྱུང་བ་ཚོར་འཕྲད་པའི་ལོ་རྒྱུས་ཀྱི་འགན་འཁྲི་ཞིག་རེད། ཇི་ལྟར་བྱས་ནས་ཐབས་མཁས་ཀྱི་སྒོ་ནས་ནང་ཆོས་ཀྱིས་འགྲོ་བ་རིགས་དྲུག་ལ་ཕན་པ་བསྐྲུན་རྒྱུ་དང་། ནང་ཆོས་ལས་བསྟན་པའི་ཤེས་རབ་ཀྱིས་མེས་རྒྱལ་གོང་བུ་གཅིག་གྱུར་སྲུང་སྐྱོང་དང་མི་དམངས་བདེ་སྡོད་ལས་བརྩོན་ཡོང་བར་སྐུལ་འདེད་གཏོང་རྒྱུ་ནི་ཕྲན་གྱིས་ཕྱིས་འབྱུང་ཐོས་བསམ་སྒོམ་གསུམ་ལ་གཞོལ་བའི་ལས་འགན་གལ་ཆེན་ཞིག་ཡིན་ལ། དུས་རབས་གསར་པར་འགྲོ་བ་ཀུན་ལ་ཕན་པ་འདོགས་པའི་བོད་བརྒྱུད་ནང་བསྟན་གྱི་དགོངས་གཞིའང་ཡིན་པར་སྙམ།
(རྩོམ་པ་པོ། ཀྲུང་གོ་ནང་བསྟན་མཐུན་ཚོགས་བོད་ལྗོངས་ཡན་ལག་མཐུན་ཚོགས་ཀྱི་ལས་འཛིན་སྨར་ཁམས་རྫོང་གསེར་ལྡན་དགོན་དམངས་བདག་ཨུ་ལྷན་གྱི་ཀྲུའུ་རེན་ཡིན)


text:
འདི་ག་ཚགས་པར་ཁང་དུ་གཞིས་རྩེ་ནས་གློག་འཕྲིན་འབྱོར་གསལ། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་། རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན། ལྗོངས་ཏང་ཨུད་གྲོང་གསེབ་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་བཅས་ཡིན་པའི་བློ་བཟང་རྒྱལ་མཚན་གྱིས་རྣམ་གླིང་རྫོང་དུ་བརྟག་ཞིབ་གནང་སྐབས་རྣམ་གླིང་རྫོང་གི་དབུལ་སྒྲོལ་འགག་སྒྲོལ་གྱི་དུས་ཚོད་གཏུགས་པ་དང་། ལས་འགན་ལྕི་བ། འགན་འཁྲི་ཆེ་བ་བཅས་ཡོད་པ་དང་དཀའ་གནད་ཁྲོད་ཀྱི་དཀའ་གནད་དང་འགག་གནད་ཡིན་སྟབས་ངེས་པར་དུ་དབུལ་སྒྲོལ་འགག་སྒྲོལ་དེ་ཉིད་གལ་ཆེའི་ནང་གི་འགངས་ཆེ་དང་གནས་བབ་ཨང་དང་པོར་བཞག་སྟེ་ཆབ་སྲིད་ཀྱི་འགན་འཁྲི་ཁུར་སེམས་དང་དུས་ཚོད་ཀྱིས་མི་མི་སྒུག་པའི་དགོས་གཏུགས་ཀྱི་བསམ་པ་ཆེན་པོའི་ཐོག་ནས་ནུས་ཤུགས་ཡོད་རྒུས་སྐུལ་འདེད་བཏང་སྟེ་དམིགས་ཚད་དང་ལས་འགན་ལེགས་འགྲུབ་ཡོང་བ་བྱེད་དགོས་ཞེས་ནན་བཤད་གནང་བ་རེད།
(པར་ངོས་གཉིས་པར་གཟིགས)
(པར་ངོས་དང་པོར་མཐུད)
ཟླ་10ཚེས་7ནས་9ཉིན་བར་བློ་བཟང་རྒྱལ་མཚན་དང་བཅས་པས་ཚོགས་ཆུང་གསུམ་ལ་བགོས་ཏེ་གཞི་རིམ་དུ་བརྡ་མ་བཏང་བར་ཤར་རེར་བསྐྱོད་དེ་ས་བབ་མཐོ་ཤོས་ཀྱི་རིན་འདུས་ཤང་ནས་ས་ཐག་རིང་ཤོས་ཀྱི་མང་ར་ཤང་བར་དང་། ཤངས་ཆུའི་ངོགས་གཉིས་ནས་འོད་ཡུག་རོང་བར་ཞིང་ཁྱིམ་འབྲོག་དུད་དུ་མང་ཚོགས་ཀྱི་དགོས་མཁོ་དྲིས་པ་དང་། སློབ་གསོ་སྨན་བཅོས་ལ་བལྟས་ཏེ་དམངས་འཚོའི་ཞན་ཆ་དྲིས་པ། ཐོན་ལས་རྣམ་གྲངས་ལ་བལྟས་ཏེ་འབབ་འཕར་གྱི་ཐབས་ཇུས་བཏིངས་པ། ཤང་གྲོང་ལས་ཁུངས་སུ་བསྐྱོད་དེ་གཞི་རིམ་གྱི་དོན་དངོས་ཤེས་རྟོགས་བཅས་ཀྱི་སྒོ་ནས་སྔ་ཐོན་ཕྱི་ལོག་གིས་ལམ་བར་དུ་ཤང་གྲོང་9ལ་ལྟ་ཞིབ་བྱས་ཤིང་། བདེ་སྡུག་འདྲི་བ་དང་། ཆ་སྒྲིག་གཉེན་འཚོལ། སེམས་ཁྲལ་དང་དཀའ་ངལ་སེལ་བ་བཅས་བྱས་པ་མ་ཟད། ཤང་གྲོང་རེ་རེའི་ལས་བྱེད་པ་དང་བཞུགས་མོལ་སྤེལ་རེས་བྱས་ཏེ་དབུལ་སྒྲོལ་གྱི་ཐབས་བཟང་བཏིངས་ནས་རྣམ་གླིང་རྫོང་གི་དབུལ་སྒྲོལ་འགག་སྒྲོལ་གྱི་ཉམས་ཞན་ལྷུ་ཚིགས་དང་མངོན་གསལ་དོད་པའི་གནད་དོན་ལ་མངོན་བཤེར་ལྐོག་ཞིབ་དང་བརྟག་ཞིབ་གཏིང་ཟབ་བྱས་པ་རེད།
བརྟག་ཞིབ་གནང་རིང་། བློ་བཟང་རྒྱལ་མཚན་གྱིས་རྣམ་གླིང་རྫོང་གི་དབུལ་སྒྲོལ་འགག་སྒྲོལ་ལ་ཐོབ་པའི་འཕེལ་རིམ་གསར་པར་གདེང་འཇོག་བཟང་པོ་གནང་ཞིང་། ཁོང་གིས་དབུལ་སྒྲོལ་འགག་སྒྲོལ་མཐའ་མའི་གདོང་མཆོང་གི་དུས་དང་རྒྱལ་ཕམ་ཐག་གཅོད་ཀྱི་དུས་སུ་སླེབས་ཡོད་པས། མིག་སྔའི་ལས་དོན་ཡོངས་རྫོགས་ཀྱི་གལ་ཆེའི་ནང་གི་འགངས་ཆེ་དང་ཁ་ཚ་དགོས་གཏུགས་ཤིག་རེད། རྣམ་གླིང་རྫོང་ནི་ལྗོངས་ཡོངས་སུ་མི་འབོར་མང་བའི་རྫོང་ཞིག་ཡིན་པས་དབུལ་པོའི་ཁྱབ་རྒྱ་ཆེ་བ་དང་། དབུལ་པོར་གྱུར་ཚད་ཟབ་པ། དབུལ་སྒྲོལ་དཀའ་ཚེགས་ཆེ་བ་བཅས་ཡོད་ཅིང་། ལྗོངས་ཡོངས་ཀྱི་དབུལ་སྒྲོལ་འགག་སྒྲོལ་ལས་དོན་ལས་དཀའ་གནད་ཆེ་ཤོས་ཀྱི་གྲས་ཤིག་རེད། རྫོང་ཡོངས་ཀྱི་རིམ་ཁག་ཏང་སྲིད་རྩ་འཛུགས་དང་རིམ་ཁག་ལས་བྱེད་པས་ཆབ་སྲིད་ཀྱི་ཚུགས་གནས་སྔར་བས་མཐོ་རུ་གཏོང་བ་དང་། དབུལ་སྐྱོར་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་སློབ་སྦྱོང་ནན་ཏན་དང་གོ་བ་གཏིང་ཟབ་ལེན་པ། ཀྲུང་དབྱང་དང་ལྗོངས་ཏང་ཨུད་ཀྱི་བཀོད་སྒྲིག་བླང་བྱ་ཕྱོགས་ཡོངས་ནས་དོན་འཁྱོལ་བྱེད་པ། དབུལ་སྒྲོལ་འགག་སྒྲོལ་འཐབ་ཇུས་ཀྱི་མཐོ་ཚད་ཐོག་འཇོག་པ་དང་། ལས་ཀའི་ཨང་དང་པོར་འཇོག་པ། ལས་དོན་གཙོ་བོར་བརྩི་བ། དབུལ་སྒྲོལ་འགག་སྒྲོལ་ཐད་ཕྱི་མི་མིན་པའི་བསམ་བློ་བརྟན་པོ་འཛུགས་པ། འགན་འཁྲི་འཁུར་སེམས་དང་དགོས་གཏུགས་ཀྱི་བསམ་པ་ཆེ་རུ་ཏན་ཏིག་གཏོང་བ། མི་རིགས་ཁག་གི་ལས་བྱེད་མང་ཚོགས་ཚོའི་བློ་གྲོས་དང་སྟོབས་ཤུགས་དབུལ་སྒྲོལ་འགག་སྒྲོལ་ལ་གཅིག་སྒྲིལ་བྱེད་པ། གྲོང་ཚོ་དང་། དུད་ཚང་། མི་སྣ་བཅས་ལ་གནད་སྨིན་དོན་འཁྱོལ་དང་གནད་སྨིན་ངང་བྱ་ཐབས་ལག་བསྟར་བྱེད་པ་བཅས་ཀྱི་སྒོ་ནས་ནུས་ཤུགས་ཡོད་རྒུས་སྐུལ་འདེད་བཏང་སྟེ་ཤིན་ཏུ་དབུལ་བའི་དུད་ཚང་ཕྱོགས་ཡོངས་ནས་མི་ལྷག་པ་བྱེད་པའི་དམིགས་ཚད་ལེགས་གྲུབ་བྱེད་དགོས་པའི་ནན་བཤད་གནང་བ་རེད།
བློ་བཟང་རྒྱལ་མཚན་གྱིས་ཀྲུང་དབྱང་དང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་དོན་ཐོག་ཏུ་འཁྱོལ་མིན་གཙོ་བོ་ང་ཚོའི་རང་སྟོབས་ཀྱི་ནུས་པ་འདོན་སྤེལ་ལ་ཐུག་ཡོད། དབུལ་སྐྱོར་སྲིད་ཇུས་ཁག་གང་འགབ་ཅི་སྤྱོད་ལ་ཤུགས་སྣོན་དང་། གཙོ་གནད་རྣམ་གྲངས་འཛུགས་སྐྲུན་གྱི་འཕེལ་རིམ་ལ་སྐུལ་འདེད་གཏོང་བར་ཤུགས་སྣོན། ཡུལ་བབ་དང་བསྟུན་ནས་ལེགས་ཆའི་ཐོན་ལས་འཕེལ་རྒྱས་ཡག་པོ་གཏོང་བར་ཤུགས་སྣོན་བཅས་རྒྱག་དགོས། ཤངས་ཆུའི་ཆུ་བེད་ལྟེ་གནས་དང་དེའི་ལྷན་སྦྱར་ཞིང་ཆུ་གཏང་ཁུལ་ལས་གྲྭ་དང་དེ་བཞིན་ཨེ་མ་སྒང་གི་ཞོག་ཁོག་ཐོན་ལས་རྣམ་གྲངས་ལ་སྐུལ་འདེད་མྱུར་པོ་བཏང་སྟེ་ཞིང་འབྲོག་པའི་དཔུང་ཁག་སྔོན་ཚུད་ནས་སྒྲིག་འཛུགས་ཀྱིས་ངལ་ལས་སྦྲེལ་མཐུད་ལ་ཤུགས་སྣོན་བརྒྱབ་ནས་ཞིང་འབྲོག་མང་ཚོགས་དང་ལྷག་པར་དུ་མང་ཚོགས་དབུལ་པོ་གང་ཐུབ་ཀྱིས་ཕ་ཡུལ་དང་ཁ་བྲལ་མི་དགོས་པར་ཐག་ཉེ་ས་ནས་འབབ་འཕར་ཡོང་བར་བྱེད་དགོས་པའི་ནན་བཤད་གནང་བ་རེད།
བློ་བཟང་རྒྱལ་མཚན་གྱིས་མང་ཚོགས་ནི་དབུལ་སྒྲོལ་འགག་སྒྲོལ་གྱི་བྱེད་པོ་ཡིན་པས་ངེས་པར་དུ་མང་ཚོགས་ལ་སྐུལ་སློང་དང་། མང་ཚོགས་སྒྲིག་འཛུགས། མང་ཚོགས་ལ་སློབ་གསོ་བཅས་ཀྱི་ལས་དོན་ཁག་ཡག་པོ་སྒྲུབ་དགོས། ངལ་ལས་ཕྱིར་གཏོང་གི་རྩ་འཛུགས་ཅན་གྱི་ཚད་གཞི་མཐོ་རུ་གཏོང་བ་དང་། མཉམ་སྡེབ་དཔལ་འབྱོར་དང་ཆེད་ལས་མཉམ་ལས་ཁང་གི་རྩ་འཛུགས་འཕེལ་རྒྱས་ཤུགས་ཆེན་གཏོང་བ། ཞིང་འབྲོག་པའི་མཚན་སློབ་གཉེར་བ་སོགས་བརྒྱུད་ངལ་རྩོལ་ཕྱུག་འགྱུར་གྱི་སྟོན་ཕྱོགས་ཤིག་བཙུགས་ཏེ་རྒྱུན་ཆད་མེད་པར་གོམས་སྲོལ་རྙིང་པ་དང་ངན་པ་སྒྱུར་བ་དང་སྤྱི་ཚོགས་ཀྱི་དར་སྲོལ་བཟང་པོ་ཞིག་ཆགས་པར་བྱས་ནས་མང་ཚོགས་ཚོས་དཀའ་སྤྱད་འབད་བརྩོན་གྱི་ལག་ཟུང་ལ་བརྟེན་ནས་བདེ་སྐྱིད་དང་མཛེས་སྡུག་ལྡན་པའི་འཚོ་བ་གཏོད་དུ་འཇུག་དགོས། མི་དམངས་ལྟེ་བར་འཛིན་པའི་བསམ་བློ་བརྟན་པོ་བཙུགས་ཏེ་སློབ་གསོ་དང་། འཕྲོད་བསྟེན། ལས་ཞུགས། འཐུང་ཆུ་སོགས་མང་ཚོགས་ཀྱིས་དོ་སྣང་ཆེ་ཤོས་བྱེད་པ་དང་། མང་ཚོགས་དང་ཐད་ཀར་འབྲེལ་བ་ཆེ་ཤོས་ཡོད་པ། མང་ཚོགས་ལ་འཕྲལ་མཁོ་ཆེ་ཤོས་ཡིན་པ་བཅས་ཀྱི་དམངས་འཚོའི་གནད་དོན་ཐག་གཅོད་ཏན་ཏིག་བྱེད་དགོས། རྒྱ་ཆེའི་གཞི་རིམ་ལས་བྱེད་པ་དང་ལྷག་དོན་དུ་གཞོན་ནུ་ལས་བྱེད་པ་ཚོས་མང་ཚོགས་དང་འབྲེལ་འདྲིས་བྱེད་རིང་འཇོན་ཐང་ཆེ་རུ་བཏང་སྟེ་མང་ཚོགས་དབུལ་སྒྲོལ་ཕྱུག་འགྱུར་ལ་རོགས་རམ་བྱས་ནས་ཞིང་འབྲོག་ཁུལ་གྱི་ཡངས་པའི་ས་གཞིའི་སྟེང་དུ་ཐོག་ལང་ཚོའི་རིན་ཐང་མངོན་པ་དང་གཟི་མདངས་ལྷག་པར་འཕྲོ་བར་བྱེད་དགོས་པའི་ནན་བཤད་གནང་བ་རེད། (ཚེ་བརྟན་སྒྲོལ་དཀར་གྱིས་བསྒྱུར། ཚེ་སྒྲོལ་དང་པད་ཆོས་ཀྱིས་ཞུས)


text:
རྒྱ་ནག་རྒྱལ་ཡོངས་ཀྱི་ཀྲུང་གོའི་གླུ་སྐད་སྙན་མོ་ཞེས་པའི་གླུ་གཞས་འགྲན་སྡུར་ཁྲོད་བོད་ཀྱི་གཞོན་སྐྱེས་གླུ་བ་བསྟན་འཛིན་ཉི་མ་ལགས་ཀྱིས་ཨང་དང་པོ་བླངས་འདུགཁ་སང་དགོང་མོར་རྒྱ་ནག་པེ་ཅིན་གྱི་བྱེའུ་ཚང་ལུས་རྩལ་ར་བའི་ནང་ཀྲུང་གོའི་གླུ་སྐད་སྙན་མོ་ཞེས་པའི་གླུ་གཞས་འགྲན་སྡུར་གྱི་རྟིང་རྩོད་ཁྲོད་བོད་རིགས་ན་གཞོན་གཞས་པ་བསྟན་འཛིན་ཉི་མ་ལགས་ཀྱིས་ཨང་དང་པོ་དང་འབྲུག་བྱམས་ཚེ་རིང་ལགས་ཀྱིས་ཨང་ ༥ པ་བླངས་ཡོད་འདུག ཐེངས་འདིའི་འགྲན་སྡུར་དེ་འདི་ལོའི་ཕྱི་ཟླ་ ༧ ཚེས་ ༡༣ ནས་མགོ་འཛུགས་ཀྱིས་ཁ་སང་མཇུག་བསྡུས་ཡོད་པ་དང་། ད་ལོའི་འགྲན་སྡུར་ནང་རྒྱལ་ཡོངས་ཀྱི་གཞས་པ་གཞས་མ་ ༤༤ བྱུང་ཡོད་འདུག
གླུ་གཞས་འགྲན་སྡུར་ནང་ཞུགས་སྐབས་བསྟན་འཛིན་ཉི་མ་ལགས་ཀྱིས། ང་ཀྲུང་གོའི་གླུ་སྐད་སྙན་མོ་ཞེས་པའི་གླུ་གཞས་འགྲན་སྡུར་གྱི་གར་སྟེགས་ཆེན་པོ་འདི་འདྲ་ཞིག་གི་ཐོག་འཛུལ་ཞུགས་བྱེད་དོན་གཙོ་བོ་ནི་སོ་སོའི་མི་རིགས་ཀྱི་གླུ་གཞས་བླངས་ཏེ་འཛམ་གླིང་མི་མང་ལ་ཉན་དུ་འཇུག་འདོད་ཡོད་སྟབས། ངས་སོ་སོའི་མི་རིགས་ཀྱི་གླུ་གཞས་དང་དེང་རབས་གླུ་གཞས་གཉིས་མཉམ་སྦྲེལ་གྱིས་སྔར་ལས་མི་མང་པོ་ཞིག་ལ་ཐ་དད་ཡིན་པའི་གླུ་གཞས་ཉན་དུ་འཇུག་འདོད་ཡོད། ཅེས་བརྗོད་འདུག
བསྟན་འཛིན་ཉི་མ་ལགས་ལ་རྒྱལ་ཁ་ཐོབ་རྗེས་སྤྱི་ཚོགས་དྲ་ལམ་སོགས་སུ་བོད་ཕྱི་ནང་གཉིས་ནས་བསྔགས་བརྗོད་དང་རྟེན་འབྲེལ་ཞུ་མཁན་ཧ་ཅང་མང་པོ་འདུག་ལ། དེ་རིང་རྨ་ལྷོ་བོད་རིགས་རང་སྐྱོང་ཁུལ་མི་མང་སྲིད་གཞུང་ནས་བསྟན་འཛིན་ཉི་མ་ལགས་སུ་འཚམས་འདྲིའི་ཡི་གེ་ཞིག་བསྐུར་བའི་ནང་། ཀྲུང་གོའི་གླུ་སྐད་སྙན་མོ་ཞེས་པའི་གླུ་གཞས་འགྲན་སྡུར་དེ་མགོ་བཙུགས་ནས་ལོ་ངོ་ ༧ ཕྱིན་པའི་རིང་མཚོ་སྔོན་ཞིང་ཆེན་གྱི་གཞས་པ་ཞིག་མཉམ་ཞུགས་བྱས་ཏེ་རྒྱལ་ཁ་ཐོབ་པ་ཐེངས་དང་པོ་ཡིན་སྟབས། ཞིང་ཆེན་གྱི་མི་རིགས་རོལ་དབྱངས་ལ་སྔར་མེད་ཀྱི་ཚོན་མདངས་བསྐྲུན་ཞིང་། མི་རིགས་ཁྱིམ་མི་དང་བཅས་ལ་སྔར་མེད་ཀྱི་འོད་སྣང་འཚེར་བཅུག་སོང་བས། ང་ཚོས་ཁུལ་ཡོངས་ཀྱི་མི་མང་ཁྲི་ ༢༨ ཀྱི་ཚབ་ཞུས་ཏེ་སྤྲོ་སེམས་འཁོལ་བའི་ངང་ནས་རྟེན་འབྲེལ་ཞུ་ཡི་ཡོད། ཅེས་བརྗོད་འདུག
ཡང་འཚམས་འདྲིའི་ནང་དུ། བསྟན་འཛིན་ཉི་མ་ལགས་ཐེངས་འདིའི་ཚད་མཐོ་བའི་གླུ་གཞས་འགྲན་སྡུར་ནང་ཞུགས་པ་དེས་རང་ཉིད་མངོན་འགྱུར་དང་ཡར་རྒྱས་མཐོར་འདེགས་སུ་བཏང་བ་མ་ཟད། རྨ་ལྷོ་ཁུལ་མི་མང་ཀྱི་ཐུན་མིན་ཁྱད་ཆོས་དང་རིག་གཞུང་དྲིལ་བསྒྲགས་གསལ་སྟོན་བྱས་ཏེ་ཁུལ་ཡོངས་ཀྱི་མཚན་སྙན་གང་སར་ཁྱབ་ཏུ་བཅུག་ཡོད་སྟབས། རྨ་ལྷོ་ཁུལ་གྱི་གླུ་གཞས་སྒྱུ་རྩལ་གྱི་ལམ་དུ་སྐྱོད་བཞིན་པའི་བུ་དང་བུ་མོ་རྣམས་ཀྱི་རྨི་ལམ་ལ་དགའ་སྤོབས་སྐྱེས་བཞིན་ཡོད་ལ། བསྟན་འཛིན་ཉི་མ་ལགས་ཀྱིས་སྔར་ལས་ཡངས་བའི་གླུ་གཞས་སྒྱུ་རྩལ་གྱི་ལམ་བུ་སྙེག་ཐུབ་པའི་རེ་སྐུལ་ཞུ་ཡི་ཡོད་སྐོར་བརྗོད་འདུག
བསྟན་འཛིན་ཉི་མ་ལགས་ཀྱི་སློབ་སྟོན་པ་ལི་ཅན་ (李健) གྱིས་ཁོང་ལ་རིན་ཐང་ཅན་གྱི་སྐེ་རྒྱན་ཞིག་ཟླ་གཉིས་རིང་མཉམ་གཤིབ་བྱས་པར་དྲན་རྟེན་དང་། ཁོང་གི་མ་འོངས་པའི་རྨི་ལམ་ལེགས་འགྲུབ་ཡོང་བའི་སྨོན་འདུན་དུ་སྤྲད་ཡོད་པ་དང་། བསྟན་འཛིན་ཉི་མ་ལགས་ཀྱིས་ཀྱང་ཕ་ཡུལ་གྱི་ཡོད་ཚད་གླུ་རུ་ལེན་རྒྱུ་ཡིན་པའི་ཁས་ལེན་བྱས་ཡོད་འདུག འགྲན་སྡུར་གྱི་ཉིན་མཐའ་མ་དེར་ཁོང་གི་སློབ་སྟོན་པ་ལེི་ཅན་ལགས་བོད་དུ་ཡོད་སྐབས་བརྩམས་པའི་ (水流众生) ཅེས་པའི་གཞས་དེ་དགེ་སློབ་གཉིས་ཀྱིས་མཉམ་ལེན་གནང་ཡོད་འདུག
བསྟན་འཛིན་ཉི་མ་ལགས་ནི་དགུང་ལོ་ ༢༦ ཡིན་ཞིང་རྨ་ལྷོ་ཁུལ་རེབ་གོང་མདོ་བ་ནས་ཡིན་པ་དང་། ད་ལྟ་མཚོ་སྔོན་མི་རིགས་སློབ་ཆེན་གྱི་དགེ་རྒན་ཞིག་ཡིན་འདུག ཁོང་ལ་བོད་སྐད་གླུ་གཞས་བརྩམས་ཆོས་གཤོག་པ་དང་སློབ་གྲོགས། ཟུར་གསུམ་མའི་བརྩེ་དུང་ཞེས་པ་སོགས་ཡོད་འདུག
ཡང་ཐེངས་འདིའི་གླུ་གཞས་རྟིང་རྩོད་འགྲན་སྡུར་ཁྲོད་ཨང་ལྔ་པ་ཐོབ་མཁན་བོད་རིགས་ན་གཞོན་གཞས་པ་འབྲུག་བྱམས་ཚེ་རིང་ལགས་ནི་རང་ལོ་ ༢༣ ཡིན་ཞིང་། ཁོང་མཚོ་སྔོན་མཚོ་ལྷོའི་འབྲོག་ཁྱིམ་ཞིག་ཏུ་སྐྱེས་ཡོད་འདུག ཕྱི་ལོ་ ༢༠༡༧ ལོར་མཚོ་སྔོན་དགེ་ཐོན་སློབ་ཆེན་གྱི་རོལ་དབྱངས་སློབ་གླིང་ནས་མཐར་ཕྱིན་ཡོད་པ་དང་། ཐེངས་འདིའི་འགྲན་ཚོགས་ཐོག་ཁོང་གིས་བོད་ཀྱི་སྲོལ་རྒྱུན་རོལ་ཆས་མངའ་རིས་སྒྲ་སྙན་དང་སྡེབ་ནས་གླུ་གཞས་བླངས་ཏེ། གླུ་གཞས་དཔྱད་འདེམ་པ་དང་ལྟད་མོ་བས་དགའ་བསུ་ཆེན་པོ་ཐོབ་ཡོད་འདུག ཁོང་དེ་སྔོན་ཡང་རྒྱ་ནག་གི་གླུ་གཞས་འགྲན་སྡུར་ཁག་ཅིག་ནང་མཉམ་ཞུགས་བྱས་ཏེ་གཟེངས་ཐོན་གྱི་གྲུབ་འབྲས་ཐོབ་ཡོད་འདུག
ཀྲུང་གོའི་གླུ་སྐད་སྙན་མོ་ཟེར་བའི་གླུ་གཞས་འགྲན་སྡུར་དེ་ནི་རྒྱ་ནག་གི་གླུ་གཞས་འགྲན་ཚོགས་ཆེ་ཤོས་ཤིག་ཡིན་ཞིང་། བོད་རིགས་གཞས་པ་ཞིག་གིས་ཨང་དང་པོ་བླངས་པ་ཐེངས་གཉིས་པ་དེ་ཡིན་འདུག ཕྱི་ལོ་ ༢༠༡༧ ལོར་བོད་གཞིས་ཀ་རྩེ་ནས་ཡིན་པའི་ན་གཞོན་སྐྱེས་པ་བཀྲ་ཤིས་ཕུན་ཚོགས་ལགས་ཀྱིས་ཨང་དང་པོ་བླངས་ཡོད་པ་རེད།
ཀྲུང་གོའི་གླུ་སྐད་སྙན་མོ་ (The Voice of China) ཞེས་པ་དེ་ནི་ཕྱི་ལོ་ ༢༠༡༢ ལོ་ནས་ཧོ་ལན་ཌའི་གླུ་སྐད་སྙན་མོ་ཞེས་པའི་ལས་གཞི་དེའི་ཆོད་གན་འོག་མགོ་འཛུགས་བྱས་པ་དང་། ཕྱིས་སུ་ (The Voice of China) ཞེས་པའི་མིང་གི་བདག་དབང་ལ་ཁྲིམས་ཐོག་ནས་རྩོད་རྙོག་བྱུང་ཡོད་སྟབས། ཕྱི་ལོ་ ༢༠༡༦ ལོ་ནས་དབྱིན་མིང་དེ་ (Sing! China) ཞེས་པར་བསྒྱུར་ཡོད་པ་རེད།
གསར་འགོད་པ། ཀླུ་མགོན་ཐར།


text:
ཆེད་བརྗོད།
༄༅། །ཕྱི་ལོ་༢༠༠༤ ལོར་བོད་མི་མང་སྤྱི་འཐུས་ལྷན་ཚོགས་ཀྱིས་བཀའ་ཤག་གིས་ཕུལ་བའི་བཙན་བྱོལ་བོད་ མིའི་གཞི་རིམ་ཤེས་ཡོན་སྲིད་བྱུས་ཟིན་བྲིས་ཐོག་བགྲོ་གླེང་ལྷུག་པོ་དང་སྦྲགས་ སྤྱི་མོས་ཀྱིས་གཏན་ལ་ཕབ་པ་ནས་བཟུང༌། བཙན་བྱོལ་བོད་མིའི་བཅའ་ཁྲིམས་ལེའུ་གསུམ་པ་དོན་ཚན་༡༧ པར། “དོན་དམ་བོད་ཀྱི་གཞི་རྩའི་དགོས་མཁོ་དང་འཚམས་པའི་ཤེས་རིག་གི་སྲིད་བྱུས་ཡང་ དག་ཅིག་བཟོ་རྒྱུ་”ཞེས་གསལ་བའི་ཤེས་ཡོན་སྲིད་བྱུས་དེ་དངོས་སུ་དབུ་བརྙེས་ཤིང༌། སྲིད་བྱུས་ནང་གསལ་ཆ་རྐྱེན་དང་དགོས་མཁོ་བསྒྲུབ་སླད་བོད་གཞུང་ཤེས་རིག་ལས་ ཁུངས་ཀྱིས་འདས་པའི་ལོ་ངོ་དྲུག་རིང༌། སྲིད་བྱུས་དགོངས་དོན་ཆ་ཚང་ལག་བསྟར་དང་ཉམས་གསོག་སླད་དཔེ་སྟོན་སློབ་གྲྭ་གསར་ འཛུགས་དགོས་པ་བཞིན། ཕྱི་ལོ་༢༠༠༥ ཟླ་༡༠ ཚེས་༡༠ ཉིན་བཞུགས་སྒར་དྷ་སར་མེས་དབོན་གཙུག་ལག་དཔེ་སྟོན་སློབ་གྲྭ་གསར་འཛུགས་དང༌། རྒྱ་བལ་འབྲུག་གསུམ་ནང་ཡོད་པའི་བོད་རིགས་དགེ་ལས་ཡོངས་ལ་ཤེས་ཡོན་སྲིད་བྱུས་ ཀྱི་དགོངས་དོན་སྐོར་གྱི་ཟབ་སྦྱོང༌། སྲིད་བྱུས་དགོངས་དོན་སྔོན་འགྲོ་དང་གཞི་རིམ་སློབ་གྲྭའི་བསླབ་གཞིའི་རྩ་འཛིན་ དང་སློབ་ཚན་འཆར་གཞི་བཟོ་འགོད། གཞོན་སྐྱེས་རྣམས་ཀྱི་མདུན་ལམ་སྤྱི་དང་ཁྱད་པར་རིགས་གཅིག་རྐང་འཛིན་ཐོག་སློབ་ ཕྲུག་གང་མང་བསྐྱོད་སླད་དབུས་ས་གཉིས་སུ་མདུན་ལམ་སློབ་སྟོན་ཁྱད་ལས་པ་བསྐོ་ འཛུགས། བཙན་བྱོལ་བོད་མིའི་ཤེས་རིག་ཚོགས་ཆེན་དང་འགན་འཛིན་ལྷན་ཚོགས་ཆེད་སྐོང་གིས་ གཞི་རིམ་སློབ་གྲྭ་ཁག་ཏུ་སྲིད་བྱུས་ལག་བསྟར་བྱེད་ཕྱོགས་བགྲོ་གླེང་གཏན་འབེབས་ སོགས་དང༌། ལྷག་པར་གཞི་རིམ་གོང་འོག་བར་གསུམ་གྱི་སློབ་ཚན་ཡོངས་རྫོགས་བོད་ཡིག་ཐོག་ཕབ་ སྒྱུར། བོད་མི་རང་གི་དགོས་མཁོ་དང་འཚམས་པའི་གཞི་རིམ་བར་མའི་སྤྱི་ཚོགས་ཚན་རིག་སློབ་ དེབ་གསར་རྩོམ། ཤེས་ཡོན་སྲིད་བྱུས་ནང་གསལ་དགོས་མཁོ་ཚང་བའི་དགེ་རྒན་འོས་སྦྱོང་གི་སློབ་ཚན་ གཏན་འབེབས། སྲིད་བྱུས་ནང་གསལ་བཙན་བྱོལ་བོད་མིའི་ཤེས་ཡོན་ལྷན་ཚོགས་གསར་འཛུགས་སོགས་སྲིད་ བྱུས་ལག་བསྟར་གྱི་ཆ་ལག་ཏུ་གྱུར་པའི་ལས་རིམ་ཆེ་ཕྲ་དུ་མ་ཞིག་ལག་བསྟར་བྱས་དང་ བྱེད་མུས་ཡིན།
ཤེས་ཡོན་སྲིད་བྱུས་ནི་བཅའ་ཁྲིམས་རིན་པོ་ཆེའི་དགོངས་དོན་ལས་བྱུང་བའི་རྩ་ འཛིན་ཡིག་ཆ་གལ་ཆེན་ཞིག་ཡིན་གཤིས། བཙན་བྱོལ་བོད་མིའི་མང་གཙོའི་སྒྲིག་འཛུགས་ཀྱི་ཁོངས་སུ་གཏོགས་པའི་གཞི་རིམ་ སློབ་གྲྭ་ཡོངས་རྫོགས་ཀྱིས་འཕྲལ་དུ་ལག་བསྟར་བྱ་དགོས་པ་སྨོས་མེད་ལགས་མོད། འོན་ཀྱང་སྐྱབས་བཅོལ་གྱི་གནས་སྟངས་འོག་གནས་ཡུལ་རྒྱལ་ཁབ་ཀྱི་ཤེས་ཡོན་གྱི་ལམ་ ལུགས་དང༌། ཁོར་ཡུག་སྤྱི་ཚོགས་ཀྱི་ཤུགས་རྐྱེན། བོད་མི་རང་གི་མི་རྒྱུའི་ནུས་པ་སོགས་ཕྱིའི་རྐྱེན་དུ་མ་ཞིག་ལ་མི་བལྟོས་ཐབས་ མེད་ཡིན་གཤིས། སྲིད་བྱུས་ཀྱི་དོན་ཚན་བཅུ་བཞི་པ། བར་བརྒལ་གྱི་ཆ་རྐྱེན་ཞེས་པའི་ནང༌། བྱབྱསྲིད་བྱུས་གསར་པའི་དགོས་མཁོ་དང་འཚམས་པའི་དགེ་རྒན་དང་ལས་བྱེད་ཀྱི་མཐུན་ རྐྱེན་གློ་བུར་དུ་བསྐྲུན་ཐབས་མེད་པས། སྲིད་བྱུས་ཀྱི་དགོངས་དོན་ཆ་ཚང་ལག་བསྟར་བྱ་རྒྱུར་དུས་ཡུན་གང་འཚམས་འགོར་ངེས་ ཡིན་སྟབས། སྲིད་བྱུས་གཏན་འབེབས་བྱས་པ་ནས་བཟུང་ཕུགས་ཀྱི་དམིགས་ཡུལ་འདི་འདྲ་ཞིག་བཟུང་ ནས་མདུན་བསྐྱོད་བྱ་དགོས་བྱབྱཞེས་གསལ་བ་ལྟར། གཞི་རིམ་གྱི་སྒྲོམ་གཞི་དང་ལམ་ལུགས་ཁག་གསར་འཛུགས་བྱ་རྒྱུ་ནི་དུས་ཚོད་ཐུང་ ཐུང་ཞིག་ནང་ཡོང་ཐབས་མེད་པ་གསལ་པོ་ཡིན།
དེ་ལྟ་ནའང་གོང་དུ་བརྗོད་པའི་དགེ་རྒན་གྱི་གནས་ཚད་གོང་མཐོར་གཏོང་རྒྱུ་དང༌། སྔོན་འགྲོ་ནས་གཞི་རིམ་གོང་འོག་བར་གསུམ་གྱི་བསླབ་གཞིའི་ནང་དོན་ཇུས་འགོད། སློབ་དེབ་རྩོམ་སྒྲིག་དང་བོད་སྒྱུར། དགེ་རྒན་གྱི་སྒྲིག་གྲལ་དང་མཐུན་རྐྱེན་ཡར་རྒྱས་སོགས་ཀྱི་ལས་གཞི་ཁག་ཅིག་གཞི་ རྩའི་སྒྲོམ་གཞི་ལེགས་བཅོས་ལ་ངང་སྒུག་མ་དགོས་པར་འཕྲལ་དུ་ལག་ལེན་བྱས་ན་དགེ་ མཚན་ཆེ་སྟབས། འདས་པའི་ལོ་ཤས་རིང་མེས་དབོན་གཙུག་ལག་དཔེ་སྟོན་སློབ་གྲྭ་དང༌། སམ་བྷོ་ཊ་ཁྱབ་ཁོངས་བོད་སློབ་ཁག བོད་ཁྱིམ་གཉིས་མ་ལག་དང་བཅས་པས་རང་ནུས་གང་ཡོད་ཀྱིས་སྲིད་བྱུས་ཀྱི་ནང་དོན་ཆ་ ཚང་ངམ། ཕལ་ཆེ་བ་ལག་བསྟར་བྱས་དང་བྱེད་མུས་ཡིན་ལ། རྒྱ་གར་དབུས་བོད་སློབ་འཛིན་ཚོགས་དང༌། བལ་ཡུལ་སློབ་ཁག་བཅས་ཀྱི་དགེ་ལས་རྣམས་ནས་ཀྱང་སྲིད་བྱུས་ལ་སློབ་སྦྱོང་དང་ རྒྱུས་ལོན་བྱས་ཏེ། གནས་དུས་ཁོར་ཡུག་དང་ཆ་རྐྱེན་འོག་ཚད་དང་རིམ་པ་གང་འཚམས་ལག་བསྟར་ཡོང་ཐབས་འབད་ རྩོལ་གནང་མུས་ཡིན་པ་བཅས། མདོར་ན། འདས་པའི་ལོ་ངོ་དྲུག་ནང༌། ཤེས་ཡོན་སྲིད་བྱུས་ལག་བསྟར་གྱི་ཆ་ལག་ཆེ་ཁག་གསར་འཛུགས་བྱས་དང་བྱེད་མུས་ཡིན་ པས། གཞི་རིམ་གྱི་ཆ་རྐྱེན་དང་དགོས་མཁོ་ཚང་རིམ་བཞིན་སྲིད་བྱུས་ལག་བསྟར་གྱི་སྤུས་ ཚད་ཀྱང་རིམ་གྱིས་གོང་མཐོར་གཏོང་ཐབས་བྱེད་མུས་ཡིན།
བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་དགོངས་དོན་དང་མཐུན་པའི་ སྔོན་འགྲོ་ནས་གཞི་རིམ་བར་མ་བར་གྱི་བསླབ་གཞིའི་རྩ་འཛིན་དང་སློབ་ཚན་འཆར་གཞི་ བཟོ་འགོད་ཀྱི་ལས་རིམ་དེ་ནི། གོང་གསལ་ལས་དོན་ཚང་མའི་ནང་གལ་འགངས་ཆེ་ཤོས་ཤིག་ཡིན་ཞིང༌། དོན་དངོས་ཐོག་དེ་ནི་ཤེས་ཡོན་སྲིད་བྱུས་ཀྱི་དགོངས་དོན་རྣམས་དགེ་རྒན་གྱི་ དངོས་གཞིའི་སློབ་འཁྲིད་ཀྱི་ཁ་ཕྱོགས་དང༌། ནང་དོན། བྱེད་ཐབས། གཞི་རྩའི་སྒྲོམ་གཞི་ཚང་མའི་ནང་མངོན་འགྱུར་བྱ་རྒྱུ་དེ་ཡིན་སྟབས། སྲིད་བྱུས་ལག་བསྟར་གྱི་ལས་རིམ་ཚང་མའི་སྙིང་པོ་ཡིན་ཞེས་བརྗོད་ཀྱང་རུང༌།
ཕྱི་ལོ་༢༠༠༦ ཟླ་༩ པར། ཤེས་ཡོན་སྲིད་བྱུས་ཀྱི་དགོངས་དོན་བཞིན་གཞི་རིམ་སློབ་གྲྭའི་བསླབ་གཞིའི་རྩ་ འཛིན་དང་སློབ་ཚན་འཆར་འགོད་གཏན་འབེབས་ཀྱི་ལས་རིམ་དངོས་སུ་འགོ་འཛུགས་ཀྱིས། ཚོགས་མི་དགུ་ལས་གྲུབ་པའི་སྔོན་འགྲོ་དང་གཞི་རིམ་འོག་མའི་བསླབ་གཞིའི་རྩ་འཛིན་ དང་སློབ་ཚན་འཆར་འགོད་ཚོགས་ཆུང་བསྐོ་འཛུགས་ཀྱིས་གཞི་རིམ་སློབ་གྲྭ་ཁག་གི་ད་ ཡོད་བསླབ་གཞི་དང་གནས་སྟངས་ཡོངས་ལ་བསྐྱར་ཞིབ་དང༌། སྲིད་བྱུས་ཀྱི་དགོངས་དོན་དང་མཐུན་པའི་བསླབ་གཞིའི་ནང་དོན་དང༌། སློབ་འཁྲིད་ཀྱི་ཐབས་ལམ། གཞི་རྩའི་ཁ་ཕྱོགས། སློབ་སྦྱོང་གི་རིག་ཚན་དང་ཚོགས་ཐུན་ཇུས་འགོད་བྱ་བའི་ལས་དོན་འགོ་བཙུགས་ཏེ། ཕྱི་ལོ་༢༠༠༧ ཟླ་༤ ཚེས་༣ ཉིན་མཐའ་མའི་འཆར་ཟིན་ལེགས་གྲུབ་བྱུང་བར་ཤེས་རིག་ལས་ཁུངས་ནས་བསྐྱར་ཞིབ་དང་ འབྲེལ་བཀའ་ཤག་ལ་གཞུང་འབྲེལ་གཏན་འབེབས་སླད་ཕུལ། ཕྱི་ལོ་༢༠༠༨ ཟླ་༥ ཚེས་༢༣ ཉིན་བཀའ་ཤག་ནས་བཀའ་འཁྲོལ་གཏན་འབེབས་ཐོབ་འཕྲལ། སྔོན་འགྲོ་དང་གཞི་རིམ་འོག་མའི་བསླབ་གཞིའི་རྩ་འཛིན་དེབ་གྲངས་༡༥༠༠ དཔར་སྐྲུན་གྱིས། ཕྱི་ཟླ་༧ ཚེས་༢༠ ཉིན་ཁྱབ་ཁོངས་སློབ་གྲྭ་ཡོངས་སུ་ལག་བསྟར་གྱི་བཀོད་ཁྱབ་དང་སྦྲགས་འགྲེམས་གཏོང་ བྱས།
ཕྱི་ལོ་༢༠༠༨ ཟླ་༩ པར་གཞི་རིམ་བར་མའི་བསླབ་གཞིའི་རྩ་འཛིན་བཟོ་འགོད་ཚོགས་ཆུང་ཁག་ལྔ་ཆེད་འཛུགས་ ཀྱིས་གཞི་རིམ་བར་མའི་བསླབ་གཞིའི་རྩ་འཛིན་བཟོ་འགོད་ཀྱི་ལས་འཆར་ལག་བསྟར་བྱ་ རྒྱུ་འགོ་འཛུགས་བྱས་ཡོད། ཚོགས་ཆུང་ལྔ་པོ་དེ་དག་ནི། ༡། ཚོགས་མི་བཅུ་གཉིས་ལས་གྲུབ་པའི་གཞི་རིམ་བར་མའི་བསླབ་གཞིའི་བཟོ་འགོད་བྱེད་ ཕྱོགས་ཀྱི་གཞི་རྩའི་ལམ་སྟོན་བཟོ་འགོད་ཚོགས་ཆུང༌། ༢། ཚོགས་མི་དགུ་ལས་གྲུབ་པའི་སྐད་ཡིག་བསླབ་གཞི་བཟོ་འགོད་ཚོགས་ཆུང༌། ༣། ཚོགས་མི་བརྒྱད་ལས་གྲུབ་པའི་ཚན་རིག་དང་རྩིས་རིག་བསླབ་གཞི་བཟོ་འགོད་ཚོགས་ ཆུང༌། ༤། ཚོགས་མི་དགུ་ལས་གྲུབ་པའི་སྤྱི་ཚོགས་ཚན་རིག་ཚོགས་ཆུང༌། ༥། ཚོགས་མི་བརྒྱད་ལས་གྲུབ་པའི་ཟློས་གར་དང་ལུས་སྦྱོང་ཚོགས་ཆུང་བཅས་ཡིན། དེ་ནས་ཕྱི་ལོ་༢༠༡༠ ཟླ་༣ ཚེས་༢༥ བར་གཞི་རིམ་བར་མའི་བསླབ་གཞིའི་རྩ་འཛིན་དང་སློབ་ཚན་འཆར་འགོད་ཚོགས་ཆུང་སོ་ སོའི་ལྷན་ཚོགས་རིམ་བསྐྱངས་ཀྱིས་བྱུང་རབས་ཀྱི་དོན་སྙིང་ལྡན་པའི་བསླབ་གཞིའི་ རྩ་འཛིན་ཡིག་ཆ་འདི་ཉིད་ཀྱི་འཆར་ཟིན་ལེགས་གྲུབ་བྱུང་སྟེ། ཕྱི་ལོ་༢༠༡༠ ཟླ་༤ ཚེས་༡ ཉིན་དཔལ་ལྡན་བཀའ་ཤག་ལ་གཞུང་འབྲེལ་གཏན་འབེབས་སླད་འབུལ་ལམ་ཞུས་པར། དཔལ་ལྡན་བཀའ་ཤག་ནས་ཐུགས་སྣང་ཆེན་པོས་བསྐྱར་ཞིབ་གནང་བ་མ་ཟད། འདི་དང་ཆབས་ཅིག་དེ་སྔོན་གཏན་འབེབས་གྲུབ་པའི་སྔོན་འགྲོ་དང་གཞི་རིམ་འོག་མའི་ བསླབ་གཞིའི་རྩ་འཛིན་ལའང་བསྐྱར་དུ་ཐུགས་ཞིབ་གནང་སྟེ། ཕྱི་ལོ་༢༠༡༡ ཟླ་༡ ཚེས་༡༢ ཉིན་སྔོན་འགྲོ་ནས་གཞི་རིམ་བར་མ་བར་གྱི་བསླབ་གཞིའི་རྩ་འཛིན་འདི་སློབ་ཁོངས་ སོ་སོར་ལག་བསྟར་གྱི་བཀའ་འཁྲོལ་སྨིན་སྩལ་བྱུང་དོན་བཞིན། ཤེས་རིག་ལས་ཁུངས་ནས་དེབ་གཟུགས་སུ་དཔར་འགྲེམས་བྱས་པ་ཡིན།
བསླབ་གཞིའི་རྩ་འཛིན་འདི་ནི། བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་དགོངས་དོན་རྣམས་གཞི་རིམ་ སློབ་དགེ་ཡོངས་ཀྱིས་རྩ་འཛིན་དང་ལག་ལེན་བྱ་བའི་གཞི་རྩ་གལ་ཆེན་ཞིག་ཡིན་པས། དུས་རྒྱུན་སློབ་འཁྲིད་དང༌། སློབ་ཚན་འཆར་འགོད། རྒྱུགས་ཞིབ་སོགས་སུ་ངེས་པར་རྩ་འཛིན་བྱ་དགོས་ནའང༌། བཙན་བྱོལ་བོད་མིའི་སློབ་གྲྭ་གང་ཞིག་གིས་འཛིན་རིམ་གང་ཞིག་ལ་སློབ་དེབ་གང་ཞིག་ སློབ་རྒྱུ་དང༌། ཇི་ལྟར་སློབ་མིན་ཐད་སློབ་གྲྭ་དང་དགེ་རྒན་ལ་རང་དབང་ཡང་ཆེ་ཙམ་གནང་ཡོད། དེར་བརྟེན། སློབ་ཁྲིད་ཀྱི་ཁ་ཕྱོགས་དང༌། ནང་དོན། དམིགས་ཚད་བཅས་ཀྱི་ཐད་བསླབ་གཞིའི་རྩ་འཛིན་གྱི་དགོངས་དོན་དང་མཐུན་ཐབས་དགོས་ པའི་ཐོག སློབ་མ་དང་ཁོར་ཡུག་གི་གནས་སྟངས་ལ་གཞིགས་པའི་སློབ་འཁྲིད་ཀྱི་ནང་དོན་དང་གནས་ ཚད་ལ་ཁ་གསབ་དང༌། གསར་སྣོན་གང་འོས་བྱ་ཆོག
བསླབ་གཞིའི་རྩ་འཛིན་འདི་ཉིད་སྤྱི་ཚོགས་ཁྲོད་ཐུགས་སྣང་དང་ཡར་རྒྱས་ཀྱི་དགོངས་ འཆར་བསྡུ་ལེན་སླད། ཤེས་རིག་ལས་ཁུངས་ཀྱི་དྲ་ཚིགས་www.sherig.org དང་www.tcewf.orgབཅས་སུ་བཞག་ཡོད་པས། མཁྱེན་ལྡན་མང་ཚོགས་རྣམས་ཀྱིས་བལྟ་ཀློག་དང་ཕབ་ལེན། ལེགས་སྤེལ་ཉེས་འགོག་གི་དགོངས་འཆར་གནང་སྐྱོང་ཡོང་བའི་རེ་འདུན་བཅས། ཤེས་རིག་ལས་ཁུངས་ནས། ཕྱི་ལོ་༢༠༡༡ ཟླ་༡ ཚེས་༡༣ ལ་བྲིས།
སྔོན་འགྲོ་དང་གཞི་རིམ་འོག་མའི་བསླབ་གཞིའི་རྩ་འཛིན་བཟོ་འགོད་ཚོགས་ཆུང༌།
- ཤེས་རིག་སྲོལ་རྒྱུན་ཤེས་ཡོན་ཚན་པའི་འགན་འཛིན་ཟུང་དྲུང་བཀྲ་ཤིས་དོན་གྲུབ།
- སཾ་བྷོ་ཊ་བོད་གཞུང་སློབ་གྲྭའི་སྤྱི་ཁྱབ་ཡིག་ཚང་གི་འགན་འཛིན་ཀརྨ་ཆུང་བདག
- བོད་ཀྱི་བུད་མེད་ལྷན་ཚོགས་ཀྱི་ཚོགས་གཙོ་བུ་མོ་ཚེ་རིང༌།
- དྷ་སྟེང་བོད་ཁྱིམ་ཤེས་ཡོན་འཕེལ་རྒྱས་སྡེ་ཚན་གྱི་འགན་འཛིན་ངག་དབང་ཤེས་རབ།
- དྷ་སྟེང་བོད་ཁྱིམ་དགེ་འོས་སྦྱོང་བརྡར་ཁང་གི་སློབ་སྤྱི་པདྨ་དབྱངས་སྒྲོན།
- མ་སུ་རི་བོད་ཁྱིམ་གཞི་རིམ་འོག་མའི་དགེ་རྒན་ཕུར་བུ་དོན་གྲུབ།
- སིམ་ལ་གཏན་སློབ་ཀྱི་གཞི་རིམ་འོག་མའི་དགེ་རྒན་དཀོན་མཆོག
- མ་ན་ལི་སམ་བྷོ་ཊ་ཉིན་སློབ་ཀྱི་གཞི་རིམ་འོག་མའི་དགེ་རྒན་སྤེན་པ་སྟོབས་རྒྱལ།
- མ་སུ་རི་གཏན་སློབ་ཀྱི་གཞི་རིམ་འོག་མའི་དགེ་རྒན་ཉི་མ་རྒྱལ་མཚན།


text:
《སྐད་ཡིག་བསླབ་ཚན་གྱི་ཚད་གཞི》ལས། སྐད་ཡིག་ནི་ཕན་ཚུན་འབྲེལ་འདྲིས་བྱེད་པའི་ལག་ཆ་ཆེས་གཙོ་བོ་དེ་ཡིན་ལ། མིའི་རིགས་ཀྱི་རིག་གནས་ཀྱི་གྲུབ་ཆ་གཙོ་བོ་དེའང་ཡིན་ཅིང་། བཀོལ་སྤྱོད་ཀྱི་རང་བཞིན་དང་རིག་སྐྲུན་གྱི་རང་བཞིན་གཞི་གཅིག་ཏུ་གྲུབ་པ་ནི་སྐད་ཡིག་བསླབ་ཚན་གྱི་རྩ་བའི་ཁྱད་ཆོས་ཡིན་པར་བརྗོད་ཡོད། སྐད་ཡིག་སློབ་སྦྱོང་གི་རྒྱུ་ཆ་ནི་སྤྱི་ཚོགས་དང་། འཚོ་བ། རང་བྱུང་ཁམས་བཅས་ལས་བྱུང་ཞིང་། རྒྱུ་ཆ་དེ་དག་བེད་སྤྱད་དེ་སློབ་མའི་སྐད་ཡིག་གི་ཆུ་ཚད་གོང་མཐོར་གཏོང་དགོས་པ་གང་ཞིག དེ་དག་ཇི་ལྟར་བེད་སྤྱད་དེ་སློབ་མའི་རྩོམ་འབྲིའི་ནུས་པ་གོང་མཐོར་གཏོང་བར་ཅིས་ཀྱང་བསམ་གཞིག་དང་འབད་པ་བྱེད་དགོས།
དང་པོ། ཐ་སྙད་གསོག་འཇོག་གིས་སློབ་མའི་རྩོམ་འབྲིའི་ནུས་པ་གོང་མཐོར་གཏོང་བ།
རྩོམ་ཡིག་ལེགས་པོ་ཞིག་འཁྱོངས་མིན་གྱི་གནད་འགག་ནི་བཀོལ་སྤྱོད་ཐ་སྙད་ཕུན་སུམ་ཚོགས་མིན་ལ་རག་ལུས་པས། རྒྱུན་དུ་དགེ་རྒན་ཚོས་སློབ་ཁྲིད་བྱེད་རིང་སློབ་མར་ཐ་སྙད་གསོག་འཇོག་གི་རེ་བ་ནན་པོ་འདོན་དགོས། དེ་ཡང་བསླབ་ཚན་གསར་མའི་རེ་བ་ལྟར་ན། སློབ་ཆུང་སློབ་མས་ལོ་རིམ་དང་པོ་དང་གཉིས་པར་རྒྱུན་བཀོལ་ཐ་སྙད་800ཡས་མས་དང་། ལོ་རིམ་གསུམ་པ་དང་བཞི་པར་རྒྱུན་བཀོལ་ཐ་སྙད་800ཡས་མས། ལོ་རིམ་ལྔ་པ་དང་དྲུག་པར་རྒྱུན་བཀོལ་ཐ་སྙད་800ཡས་མས་བཅས་ཀྱི་དག་ཆ་འབྱོང་དགོས་པ་བཅས་སློབ་ཆུང་ལོ་དྲུག་རིང་ཉུང་མཐར་རྒྱུན་བཀོལ་ཐ་སྙད་2400ཙམ་གྱི་དག་ཆ་འབྱོང་དགོས་པའི་རེ་བ་ཡོད་པས། དགེ་རྒན་ཚོས་སློབ་མར་དེ་བཞིན་ངེས་དགོས་པའི་རེ་བ་བཅོལ་བ་དང་སྦྲགས་ཡི་གེའི་ཕྲད་སྦྱོར་ཚུལ་ལ་ཡང་དོ་སྣང་དང་སྦྱོང་བརྡར་མང་ཙམ་བྱེད་དགོས། དེ་ནི་ཐད་ཀར་རྩོམ་ཡིག་འབྲི་བར་མཁོ་བའི་རྨང་གཞིའི་རྒྱུ་ཆ་ཞིག་ཡིན་པས། དགེ་རྒན་ཚོས་སློབ་མ་ཚོ་རྩོམ་ཡིག་འབྲི་སྦྱོང་གི་ལམ་དུ་བདེ་བགྲོད་ཡོང་བར་ངེས་པར་དུ་མ་མཐའི་མཐུན་རྐྱེན་ཚང་བར་བྱེད་དགོས།
གཉིས་པ། ལྟ་ཀློག་ལ་ཤུགས་སྣོན་བརྒྱབ་སྟེ་སློབ་མའི་རྩོམ་འབྲིའི་ནུས་པ་གོང་མཐོར་གཏོང་བ།
ལྟ་ཀློག་སློབ་ཚན་གྱི་དགོས་པ་ནི་སློབ་མ་ཚོ་རང་རྐྱ་འཕེར་བའི་སྒོ་ནས་དཔེ་དེབ་ལྟ་ཀློག་དང་། གོ་བ་ལེན་པ། ནང་དོན་ལ་དབྱེ་ཞིབ་ཐུབ་པ་བཅས་ཀྱི་ནུས་པ་སྐྱེད་སྲིང་བྱེད་ཕྱིར་ཡིན་ལ། ལྟ་ཀློག་བྱས་པ་བརྒྱུད་སློབ་མའི་འབྲི་ཀློག་གི་ནུས་པ་ཡར་རྒྱས་ཡོང་བ་དང་རྩོམ་ཡིག་འབྲི་བའི་རྨང་གཞི་གདིང་བ་ཞིག་ཀྱང་རེད། དཔེ་དེབ་མང་པོ་ལྟ་ཀློག་བྱས་ན་སློབ་མའི་ཀླད་པའི་ནང་ཐ་སྙད་དང་བརྗོད་བྱ་མང་པོ་གསོག་འཇོག་ཐུབ་ནས་རྩོམ་ཡིག་འབྲི་བར་མཐུན་རྐྱེན་ལེགས་པོ་སྐྲུན་ཐུབ། རྒྱུ་མཚན་ནི་རྩོམ་རྩལ་ཇི་ལྟར་ལྡན་མིན་ནི་རྩོམ་གྱི་རྒྱུ་ཆ་མང་ཉུང་ལ་རག་ལུས་ཤིང་། རང་ཉིད་ལ་རྩོམ་གྱི་རྒྱུ་ཆ་མང་པོ་དགོས་ན་དོན་དངོས་ཀྱི་འཚོ་བར་ཉམས་ཞིབ་དང་། ལྟ་རྒྱ་ཐོས་རྒྱ་ཆེ་རུ་གཏོང་དགོས། དགེ་རྒན་ཚོས་རྒྱུན་དུ་སློབ་མའི་དཔེ་ཀློག་ལ་དོ་སྣང་མང་ཙམ་བྱས་ཏེ་སློབ་མ་ཚོར་རང་འགུལ་ངང་དཔེ་དེབ་ལྟ་ཀློག་གི་གོམས་གཤིས་བཟང་པོ་སྐྱེད་སྲིང་དང་རྩོམ་ཐུང་འབྲི་བར་རེ་བ་ནན་པོ་འདོན་དགོས། མདོར་ན། ལྟ་ཀློག་ནི་སློབ་མའི་རྩོམ་འབྲིའི་ནུས་པ་གོང་མཐོར་གཏོང་བའི་ཐབས་ལམ་གལ་ཆེན་ཞིག་རེད།
གསུམ་པ། རི་མོར་བརྟེན་ནས་སློབ་མའི་རྩོམ་འབྲིའི་ནུས་པ་གོང་མཐོར་གཏོང་བ།
སློབ་ཆུང་སློབ་མ་ཚོའི་ངོས་ནས་བརྗོད་ན་རི་མོར་བལྟས་ནས་རྩོམ་ཡིག་འབྲི་སྦྱོང་བྱ་རྒྱུ་ནི་ཐབས་ལམ་གལ་ཆེན་ཞིག་སྟེ། སློབ་ཆུང་སློབ་མར་འགན་སེམས་དེ་ཙམ་མེད་ལ་རང་འགུལ་གྱི་བསམ་པ་ནི་དེ་བས་དམན་པས། རྒྱུན་དུ་དགེ་རྒན་ཚོས་སློབ་མའི་འདོད་པ་སྐོང་ཆེད་འབྲེལ་ཡོད་ཀྱི་རི་མོ་འབྲི་བའི་གོམས་གཤིས་སྐྱེད་སྲིང་དང་། ཡང་ན་གཞན་གྱིས་བྲིས་པའི་རི་མོར་དབྱེ་ཞིབ་ཐུབ་མིན་གྱི་བྱེད་སྒོ་མང་ཙམ་སྤེལ་དགོས་པ་མ་ཟད། སློབ་མ་རང་གིས་བྲིས་པ་དང་གཞན་གྱིས་བྲིས་པའི་རི་མོའི་མཚོན་དོན་དག་གོ་རིམ་ལྡན་པའི་སྒོ་ནས་ངག་ཐོག་ཏུ་ཤོད་དུ་འཇུག་པའམ་ཡང་ན་རི་མོའི་ནང་དོན་གང་ཡིན་ཡིག་ཐོག་ཏུ་འབེབས་སུ་འཇུག་དགོས། དེ་ལྟར་བྱུང་ཚེ་སློབ་མ་རྣམས་ཀྱི་རྩོམ་འབྲིའི་ནུས་པ་གོང་མཐོར་འགྲོ་རྒྱུར་ཕན་ཐོགས་ངེས་ཅན་ཡོད།
བཞི་པ། བྱ་དངོས་ལ་ལྟ་ཞིབ་བྱེད་པའི་གོམས་གཤིས་འཇགས་སུ་བཅུག་སྟེ་སློབ་མའི་རྩོམ་འབྲིའི་ནུས་པ་གོང་མཐོར་གཏོང་བ།
འཚོ་གནས་ཁོར་ཡུག་འདིའི་ནང་སློབ་མའི་མཐོང་ཆོས་སུ་གྱུར་པའི་བྱ་དངོས་ལ་མང་ཙམ་ལྟ་ཞིབ་བྱེད་དུ་འཇུག་དགོས། སློབ་ཆུང་སློབ་མའི་རྩོམ་ཡིག་ནང་རྟག་ཏུ་ཐོན་པའི་སྐྱོན་ཆ་གཙོ་བོ་ནི་ནང་དོན་སྟོང་པ་ཁོ་ན་ལས་དོན་གྱི་སྙིང་པོ་ཞིབ་ཕྲ་འབྲི་མི་ཐུབ་པ་དེ་རེད། དེ་ནི་རྒྱུན་དུ་སློབ་མ་ཚོས་བྱ་དངོས་ལ་རྟོགས་ཞིབ་བྱེད་ཚད་མི་འདང་བ་དང་ལྟ་ཞིབ་ཀྱི་གོམས་གཤིས་མེད་པ་ལས་ཐོན་པའི་གནད་དོན་ཞིག་རེད། གང་ལགས་ཤེ་ན། རྩོམ་ཡིག་གི་རྒྱུ་ཆ་ནི་འཚོ་བ་་ནས་བྱུང་བ་ཞིག་རེད། འོན་ཀྱང་། འཚོ་བར་ལྟ་ཞིབ་དང་ཤེས་རྟོགས་མ་བྱས་ཚེ་ཡིག་ཐོག་ཏུ་འབེབས་རུང་བའི་བརྗོད་བྱ་འདང་གི་མེད་པས། དགེ་རྒན་ཚོས་རྒྱུན་དུ་སློབ་མར་བྱ་དངོས་ལ་ལྟ་ཞིབ་དང་ཤེས་རྟོགས་བྱེད་པའི་ནུས་པ་སྐྱེད་སྲིང་ལ་ཤུགས་སྣོན་བརྒྱབ་སྟེ། སློབ་མ་རང་ཉིད་ནས་རྩོམ་འབྲིར་མཁོ་བའི་རྒྱུ་ཆ་གསོག་འཇོག་གང་མང་བྱེད་དགོས།
ལྔ་པ། ལད་འབྲི་བྱེད་དུ་བཅུག་ན་གཞན་གྱི་རྩོམ་རྩལ་བགོས་ནས་རང་སྟོབས་ཀྱི་རྩོམ་འབྲིའི་ནུས་པ་བསྐྱེད་ན་རྩོམ་འབྲིའི་སྤྲོ་བ་འཕེལ་ཐུབ།
ལད་འབྲི་བྱས་ཏེ་རྩོམ་ཡིག་འབྲི་སྦྱོང་བྱེད་པ་ནི་སློབ་ཆུང་སློབ་མའི་ངོས་ནས་བརྗོད་ན། རྩོམ་ཡིག་འབྲི་སྦྱོང་གི་གལ་ཆེའི་ཐབས་ལམ་ཞིག་རེད། དེས་སླད་ཕྱིན་རང་རྐྱ་འཕེར་བའི་སྒོ་ནས་རྩོམ་ཡིག་འབྲི་ཐུབ་རྒྱུར་ཕན་འབྲས་ཆེན་པོ་ཐོན་པས། ཐོག་མར་གཞན་གྱིས་བྲིས་པའི་རྩོམ་ཡིག་ཐེངས་མང་ཀློག་པ་དང་གཞན་རྩོམ་གྱི་ཁྱད་ཆོས་སེམས་ལ་བག་ཆགས་ཡོད་པར་བྱས་ཏེ་བློ་སྒོ་འབྱེད་ཐུབ་པ་དགོས། དཔེར་ན་བསླབ་གཞིའི་ནང་དུ་ཡོད་པའི《གཡུ་བྱིའུ 》ལྟ་བུའི་སྲོག་ཆགས་ཀྱི་ཁྱད་ཆོས་འབྲི་བའི་དཔེ་དང་། མི་སྣ་དང་བྱ་བའི་ཁྱད་ཆོས་འབྲི་བ་སོགས་ཀྱི་རྩོམ་གཞིར་དཔེ་བལྟས་ནས་རང་ཁྱིམ་གྱི་ཁྱི་ཞིམ་དང་། བྱ་དེ། རང་གི་གྲོགས་པོ། ཡང་ན་ཕ་ཡུལ་གྱི་དབྱར་དགུན་གྱི་རྣམ་པ་བརྩམ་གཞིར་བྱས་ནས་ལད་འབྲི་བྱས་ཚེ། ཐོག་མར་རྩོམ་ཐུང་ཙམ་ལས་འབྲི་མི་ཐུབ་རུང་སློབ་མར་རྩོམ་འབྲིའི་སྤྲོ་བ་འཕེལ་སྲིད་པས། སློབ་མ་ཚོར་སླད་ཕྱིན་གཞན་རྩོམ་བཀླག་རྒྱུར་སྐུལ་མ་ཐེབས་པ་མ་ཟད། བརྗོད་པ་སྙན་པ་དག་ཟིན་བྲིས་འདེབས་རྒྱུའི་གོམས་གཤིས་འཇགས་སྲིད། འོན་ཀྱང་ལད་འབྲི་ནི་ཐོག་མའི་རྩོམ་འབྲིའི་ཐབས་ཤེས་ཙམ་ཡིན་པས། དགེ་རྒན་ཚོས་སློབ་མས་རྩོམ་ཡིག་ཅི་བྲིས་ཀྱང་ཚང་མ་ལད་འབྲིའི་དབང་དུ་མི་ཤོར་བར་སྔོན་འགོག་བྱེད་དགོས། དེ་ལྟར་ལད་འབྲི་བྱས་ནས་རྩོམ་ཡིག་འབྲི་ཤེས་པ་དང་མཐའ་མར་ཡུལ་གྱི་རི་ཆུ་དང་། གནམ་གཤིས། ཁོར་ཡུག མི་སྣ་སོགས་ཀྱི་ཁྱད་ཆོས་ཇི་བཞིན་རང་གི་མཐོང་ཐོས་མྱོང་གསུམ་རྩོམ་ཡིག་ཐོག་རང་རྐྱ་འཕེར་བའི་ངང་ནས་འབྲི་ཐུབ་ཚེ་སློབ་མ་རང་ཉིད་ལ་རྩོམ་འབྲིའི་གདེང་ཚོད་དང་སྤྲོ་བ་འཕེལ་ཐུབ།
མདོར་ན། གོང་གསལ་གྱི་གནད་དོན་དེ་དག་ནི་གུས་མོ་རང་ངོས་ནས་སློབ་གསོ་སློབ་ཁྲིད་ཀྱི་ལས་ཀའི་རིང་བསམ་གཞིག་དང་ཕྱོགས་སྡོམ་བྱས་པའི་སློབ་མའི་རྩོམ་འབྲིའི་ནུས་པ་གོང་མཐོར་གཏོང་ཐབས་ཀྱི་ལྟ་ཚུལ་ཙམ་ཡིན་པས་མ་དག་པ་དང་མ་འགྲིག་པའི་གནས་ལ་ཕྱོགས་ཁག་གི་སྐྱོན་བརྗོད་དང་དགོངས་འཆར་ཡོད་པ་མཁྱེན།
(ལྷ་ས་སློབ་ཆུང་དང་པོའི་བོད་ཡིག་ཚོགས་ཆུང་། ཚེ་རིང་བདེ་སྐྱིད)


text:
Microsoft Office 2010, 2007, 2003 Activator མཉེན་ཆས་ཡིག་ཚང་གསང་རྒྱ་འཁྲོལ་བྱེད།
འདི་ནི་མཉེན་ཆས་ཡིག་ཚང་ཐོན་རིམ་ ༢༠༠༣། ༢༠༠༧། ༢༠༡༠ (Microsoft Office 2003, 2007, 2010) བཅས་ཀྱི་གསང་རྒྱ་འཁྲོལ་བྱེད་ཀྱི་མཉེན་ཆས་ཞིག་རེད། མཚམས་རེར་ཁྱེད་ལ་མཉེན་ཆས་ཡིག་ཚང་ཐོན་རིམ་གང་ཞིག་རག་ཀྱང་ཚད་ལྡན་མིན་པར་ཚོད་ལྟ་ཅན་མང་པོར་རག་སྲིད། ལྷག་པར་རིག་མཛོད་ཐོག་མར་ཉོ་སྐབས་ཁྲོམ་ར་མང་པོ་ཞིག་གིས་མཉེན་ཆས་ཡིག་ཚང་(Microsoft Office ) ཚོད་ལྟ་ཅན་སྤྲོད་པར་མང་། དེ་འདྲའི་རིགས་ལ་ཟླ་བ་གཅིག་རྗེས་ནས་གོ་མེད་ཆགས་རྒྱུ་རེད། སྐབས་དེར་ཁྱེད་ཀྱིས་མཉེན་ཆས་འདི་ཕབས་ལེན་བྱས་རྗེས་ཟུར་ངོས་ཀྱི་སྒེའུ་ཁུང་དེ་འཆར་ཡོང་བས། ཁྱེད་ཀྱིས་མཉེན་ཆས་ཡིག་ཚང་ཐོན་རིམ་གང་ཞིག་གི་གསང་རྒྱ་དགྲོལ་དགོས་ན་གཡས་ངོས་ཀྱི་ཟུར་ལྟར་གདམས་ནས་གཡོན་ངོས་ཀྱི་ EZ-Activator ཞེས་པར་མནན་ན་རང་འགུལ་གྱིས་གཏན་འཇག་བཟོ་རྒྱུ་རེད།
Click here འདིར་གནོན་ནས་ཕབས་ལེན་གངན་རོགས། to download this Activator.
Enjoy with it མཉེན་ཆས་འདིས་ཁྱེད་ཀྱི་ཐུགས་སེམས་འགུ་བའི་རེ་བ་ཡོད།


text:
ངས་ཀྱང་མི་རིགས་སློབ་གསོའི་སྐོར་གླེང་།
རྩོམ་པ་བོ། ཨ་ལགས་དོར་ཞི། བོད་འགྱུར་ལོ་ཙཱ། ཐེ་བྲག་བསྟན་པ།
ཉེ་བའི་ཆར་དྲ་ཐོག་ཁག་ཏུ། “མཚོ་སྔོན་མཚོ་ལྷོའི་ཁུལ་ཨུའི་ཧྲུའུ་ཅི་ལ་སྤྲིངས་པའི་འཕྲིན་ཡིག་༣༠” ཟེར་བ་དང་། “ནད་ཁྲིའི་སྟེང་གི་དགག་ལན།” ཟེར་བ་སོགས་རྩོམ་ཡིག་མང་བོ་ཞིག་མཐོང་རྒྱུ་བྱུང་། མི་རིགས་ཆེད་མཁས་དང་སློབ་དཔོན། སློབ་མ་དང་མི་རིགས་ལས་བྱེད་སོགས། འདི་ལྟ་བུའི་མི་མང་བོ་ཞིག་གིས་མི་རིགས་སློབ་གསོར་ཐུགས་ཁུར་གནང་ནས། འཕྲིན་ཡིག་འབྲི་བ་དང་། དྲ་ཐོག་ནས་མི་རིགས་སློབ་གསོ་དང་འབྲེལ་བའི་གནད་དོན་གྱི་བགྲོ་གླེང་ཁག་ལ་མཉམ་ཞུགས་བྱེད་པ་འདི། རྒྱལ་ཁབ་ཀྱི་དོན་ཆེན་ལ་ཐུགས་ཁུར་གནང་བའི་དོན་བཟང་ཞིག་ཡིན་པས། རིམ་པ་སོ་སོའི་མི་རིགས་སློབ་གསོའི་སྡེ་ཁག་རྣམ་པ་དང་། འབྲེལ་ཡོད་འགོ་ཁྲིད་མི་སྣ་སོགས་ཀྱིས་འདི་རིགས་ལ་དགའ་བསུ་དང་། ཁེངས་སྐྱུང་གིས་ཉན་འཇོག་བྱེད་འོས། མི་རིགས་སློབ་གསོའི་གཡུལ་ས་ནས་ལོ་ངོ་དྲུག་ཅུ་ལྷག་གི་རིང་ལ་ལས་ཀ་བྱས་པའི་སློབ་དཔོན་རྒན་པོ་ཞིག་ཡིན་པའི་ཆ་ནས། ངས་ཀྱང་འདི་ཐད་ལ་བསམ་ཚུལ་མདོར་བསྡུས་ཤིག་ཞུས་ན་འདོད།
ང་རང་སྤྱི་ལོ་༡༩༥༣ལོར་བྱ་བར་ཞུགས་པ་ཡིན་ལ། ཐོག་མར་སློབ་ཆུང་དང་། དེ་ནས་སློབ་འབྲིང་། སློབ་ཆེན་དངོས་གཞི་ནས་རབ་འབྱམས་ཞིབ་འཇུག་དང་། འབུམ་རམས་ཞིབ་འཇུག་བཅས་སུ་རིམ་པ་བཞིན་དུ་བོད་སྐད་ཡིག་གི་དགེ་རྒན་བྱས་ནས་ཡོང་བ་ཡིན་ལ། ང་རང་རང་ངོས་ནས། མི་རིགས་བྱ་བའི་ལས་བྱེད་པ་ཚོས། “མི་རིགས་བྱ་བའི་གསེར་ལྡན་དུས་རབས།” ཞེས་འབོད་པའི་ལོ་རབས་བརྒྱུད་མྱོང་ལ། ཆར་རླུང་རྒོད་པའི་ལོ་ཟླའང་བརྒྱུད་མྱོང་བ་ཡིན།
བཅིངས་འགྲོལ་གྱི་རྗེས་ཙམ་ནས་༡༩༥༦ལོའི་སྔོན་བར་དུ། ཀྲུང་དབྱང་དང་རིམ་པ་ཁག་གི་ས་གནས་སྲིད་གཞུང་ཁག་གིས་མི་རིགས་ས་ཁུལ་རང་སྐྱོང་བྱ་བར་དོ་སྣང་ཟབ་མོ་གནང་ཡོད། སྐབས་དེར་མི་རིགས་ལས་བྱེད་གསོ་སྐྱོང་དང་མི་རིགས་ས་ཁུལ་གྱི་སྲིད་གཞུང་ཁག་གིས་མི་རིགས་རིག་གནས་དར་སྤེལ། མི་རིགས་ས་ཁུལ་དུ་ལས་ཀ་བྱེད་པའི་རྒྱ་རིགས་ལས་བྱེད་པ་ཚོར་མི་རིགས་སྐད་ཡིག་སྦྱོང་དུ་འཇུག་པ། མི་རིགས་ཀྱི་ཡུལ་སྲོལ་གོམས་གཤིས་ལ་བརྩི་བཀུར། ཆོས་ལུགས་དད་མོས་ལ་བརྩི་འཇོག མི་རིགས་ལས་བྱེད་པ་དང་རྒྱ་རིགས་ལས་བྱེད་པའི་བར་དུ་མཛའ་གཅུགས་གྲོགས་པོ་སྒྲིག་པ་སོགས་ལ་བརྟེན་ནས། གྲངས་ཉུང་མི་རིགས་དང་རྒྱ་མི་རིགས་གཉིས་ཀ་ཁྱིམ་ཚང་གཅིག་གི་མི་ལྟ་བུ་གྱུར་ནས། འཆམ་མཐུན་སྤྱི་ཚོགས་ཁྲོད་དུ། མི་ཚང་མ་སེམས་བདེ་བག་ཕེབས་ངང་གནས་ཡོད། འདི་ལྟ་བུའི་སྤྱི་ཚོགས་རྒྱབ་ལྗོངས་འོག་ཏུ། མི་རིགས་སློབ་གསོའི་བྱ་གཞག་ལ་རྨང་གཞི་བརྟན་པོ་བཏིངས་ཡོད་ལ། འཕེལ་རྒྱས་ཀྱང་ཆེན་པོ་བྱུང་ཡོད།
“རིག་གསར་”སྐབས་སུ། བཅིངས་འགྲོལ་གྱི་རྗེས་ཙམ་ནས་བཏིངས་པའི་མི་རིགས་མཐུན་སྒྲིལ་གྱི་རྨང་གཞི་རྩ་བ་ནས་གཏོར་བརླག་ཏུ་བཏང་ནས། མི་རིགས་རིག་གནས་དང་མི་རིགས་སློབ་གསོ་ལ་སྔར་བྱུང་མ་མྱོང་བའི་གོད་ཆག་བྱུང་ཡོད་ལ། མི་རིགས་སློབ་གླིང་ཁག་ནས་བཟུང་སྟེ། མི་རིགས་ས་ཁུལ་གྱི་སློབ་གྲྭ་ཆུང་འབྲིང་ཚང་མ་མེད་པར་བཟོས་ཤིང་། མི་རིགས་དགེ་རྒན་ཚང་མ་གཞི་རིམ་དུ་ངལ་རྩོལ་བྱེད་དུ་བཏང་། ཤེས་ཡོན་པ་རྣམས་ལ། “ཨང་རིམ་དགུ་བ།” ཞེས་པའི་མིང་བྱང་བཀལ་ནས། “ས་བདག འབྱོར་ལྡན། གསར་བརྗེའི་ངོ་ལོག་པ། མི་ངན། གཡས་ལྷུང་བ།” སོགས་དང་ལྷན་དུ། “སྲིད་དབང་སྒེར་གཅོད་པའི་”གྲས་སུ་བཞག་ནས། འཐབ་རྩོད་བྱེད་ཡུལ་དུ་གྱུར།
ཏང་གི་ཚོགས་ཆེན་བཅུ་གཅིག་པའི་ཚོགས་ཐེངས་གསུམ་པའི་རྗེས་ནས། དཀར་ནག་དབྱེ་བ་ཕྱིར་ཕྱེས་ནས། ཉེས་མེད་ཉེས་འགེལ་ཐེབས་པར་དཀར་འདོན་བྱས་ཏེ། མི་རིགས་སློབ་གསོའི་སྲིད་ཇུས་དོན་འཁྱོལ་བྱས་ཤིང་། མི་རིགས་སློབ་གསོ་སླར་གསོ་གནང་། དེ་བས་བཅོས་བསྒྱུར་སྒོ་འབྱེད་ལ་མི་རྣམས་ཀྱིས། “བཅིངས་འགྲོལ་ཐེངས་གཉིས་པ།” ཞེས་འབོད་ཀྱི་ཡོད། བཅོས་བསྒྱུར་སྒོ་འབྱེད་ཀྱི་ལོ་ངོ་སུམ་ཅུ་ལྷག་གི་རིང་ལ། ཀྲུང་གོའི་སྤྱི་ཚོགས་ཀྱི་རྣམ་པར་གནམ་ས་བླ་འོག་བསྒྱུར་བ་ལྟ་བུའི་འགྱུར་ལྡོག་བྱུང་ནས། དབུལ་ཞིང་ཕོངས་པ་ནས། དཔལ་འབྱོར་གྱི་སྤྱིའི་བསྡོམས་འབོར་འཛམ་གླིང་གི་ཨང་གཉིས་པ་ཟིན་པའི་ས་རུ་སླེབས་པ་རེད། འདི་ནི་བཅོས་བསྒྱུར་སྒོ་འབྱེད་ཀྱིས་བླངས་པའི་འོད་སྟོང་འབར་བའི་གྲུབ་འབྲས་རེད།
མི་རིགས་སློབ་གསོ་ནི། བཅོས་བསྒྱུར་སྒོ་འབྱེད་རྗེས་སུ་ཀོར་ཐིག་ནས་མགོ་བཙུགས་ཏེ་ཡོང་བ་རེད་ལ། ལྗོངས་ཞིང་ལྔའི་བོད་རིགས་ས་ཁུལ་གྱི་མི་རིགས་སློབ་འབྲིང་དང་སློབ་ཆུང་། མི་རིགས་ཆེད་སྦྱོང་སློབ་གླིང་སོགས་རིམ་གྱིས་སླར་གསོ་བྱས་ཤིང་། མི་རིགས་སློབ་གླིང་འགའ་རེ་ཕྱོགས་བསྡུས་སློབ་ཆེན་དུ་རིམ་པ་སྤར་ནས། མི་རིགས་སྐད་ཡིག་གི་དངོས་གཞིའི་སློབ་གཉེར་གྱི་རྨང་གཞིའི་སྟེང་ནས། མི་རིགས་སྐད་ཡིག་གི་རབ་འབྱམས་ཞིབ་འཇུག་དང་། འབུམ་རབས་ཞིབ་འཇུག་བཅས་ཀྱི་ཆེད་ལས་དངོས་སུ་བཙུགས་ནས། ཚད་གཞི་མཐོ་བའི་ཆེད་ལས་ཤེས་ལྡན་མི་སྣ་འབོར་ཆེན་ཞིག་གསོ་སྐྱོང་བྱས་པ་རེད། ལོ་ངོ་སུམ་ཅུའི་རིང་ལ། མི་རིགས་སློབ་གསོ་འདི་གྲངས་འབོར་དང་སྤུས་ཚད་གཉིས་ཀའི་ཐད་ནས་འཕེལ་རྒྱས་ཧ་ཅང་ཆེན་པོ་བྱུང་ནས། མི་རིགས་སློབ་གསོ་འཕེལ་རྒྱས་ཀྱི་མདུན་ལྗོངས་བཟང་བོ་ཞིག་བསྐྲུན་ཡོད།
ཀྲུང་གོའི་སློབ་གསོའི་སྤྱིའི་ཆ་ནས་བཤད་ན་། རང་རྒྱལ་འདི་སྔོན་ཐོན་སློབ་གསོའི་རྒྱལ་ཁབ་ཀྱི་ཨང་རིམ་ཐོག་མ་ཉི་ཤུའི་ནང་དུ་སླེབས་ཐུབ་མེད་ཅིང་། དེ་ནི་ཀྲུང་གོའི་དཔལ་འབྱོར་གོང་འཕེལ་དང་གཏན་ནས་ཆ་མ་མཚུངས་པ་ཞིག་རེད་ལ། དེ་ནི་ང་ཚོའི་སློབ་གསོའི་ལས་རིགས་ཀྱི་ངོ་ཚ་ཡིན་པ་མ་ཟད་། རྒྱལ་ཁབ་ཀྱི་ཞབས་འདྲེན་ཡང་རེད།
ཀྲུང་གོའི་སློབ་གསོ་རྗེས་ལུས་ཐེབས་པའི་གནད་འགག་ནི། སློབ་གྲྭ་ཆུང་འབྲིང་གིས་ཕྱོགས་རེ་བའི་སྒོ་ནས་སློབ་རིམ་འཕར་ཚད་དོན་དུ་གཉེར་བ་དང་། སློབ་ཆེན་གྱིས་འཕྲལ་གྱི་ཁེ་ཕན་གཙོ་བོར་འཛིན་པ། ལས་ཞུགས་ཀྱི་དམིགས་ཡུལ་ཆེད་དུ་ཆེད་ལས་བཀོད་སྒྲིག་བྱེད་པ་སོགས་ཡིན་ལ། བྱེད་ཐབས་འདི་ནི་སློབ་གསོའི་ཚན་རིག་གི་ཆོས་ཉིད་དང་འགལ་བ་རེད། ལོ་མང་པོའི་རིང་ལ་སློབ་གསོའི་བཅོས་བསྒྱུར་ཞེས་ཁ་གཡང་ཡང་ཡང་བོས་མོད། ད་བར་དུ་མངོན་གསལ་དོད་པའི་ཕན་འབྲས་བྱུང་མེད། འདི་འདྲའི་ཁོར་ཡུག་གི་ཆ་རྐྱེན་འོག་ནས། མི་རིགས་སློབ་གསོའི་ཐབས་ལམ་ཡང་འགུལ་མེད་སྒྲོམ་གཞི་འདི་ལས་གྲོལ་ཐུབ་མེད་ལ། དམིགས་བསལ་གྱི་ཁྱད་ཆོས་ལྡན་ཞིང་། ཐོད་བརྒལ་རང་བཞིན་ཅན་གྱི་གོང་འཕེལ་ལམ་བུ་གསར་པ་ཞིག་གཏོད་ཐུབ་མེད།
དྲ་ཐོག་ནས་ཐོན་པའི་གནས་ཚུལ་ལྟར་ན། “ཞིང་ཆེན་དང་ས་ཁུལ་འགའ་ཤས་ཀྱི་སློབ་གསོའི་ལས་དོན་ཁྲོད་དུ། ས་གནས་སྲིད་གཞུང་གི་ཁ་བྱང་དམར་པོའི་ཡིག་ཆ་ལས་གསལ་པོར་གཏན་འབེབས་བྱས་དོན་ལྟར་ན། ཚད་བཀག་ཡོད་པའི་དུས་ཚོད་ངེས་ཅན་ནང་དུ། རིམ་བཞིན་མཐོ་འབྲིང་ནས་དམའ་འབྲིང་དང་། དེ་ནས་སློབ་ཆུང་བཅས་སུ་རིམ་པ་བཞིན་དུ་གྲངས་ཉུང་མི་རིགས་ཀྱི་སྐད་དང་ཡི་གེ་ཕྱིར་འཐེན་བྱས་ནས། རྒྱལ་ཁབ་སྤྱི་སྤྱོད་ཀྱི་སྐད་དང་ཡི་གེས་དེའི་“ཚབ་བྱས་”ཏེ། “བར་བརྒལ་”བྱེད་དགོས་པ་དང་། གྲངས་ཉུང་མི་རིགས་ས་ཁུལ་དུ་རིམ་གྱིས་སྐད་རྐྱང་སློབ་ཁྲིད་མ་ལག་སྤེལ་ནས། མཇུག་མཐར་གྲངས་ཉུང་མི་རིགས་ཀྱི་སྐད་ཡིག་དང་། སྐད་ཡིག་དེའི་ནང་གི་རིག་གནས་སྲོལ་རྒྱུན་བཅས་སློབ་གྲྭའི་སློབ་གསོའི་མ་ལག་ཁྲོད་ནས་མེད་པར་བཟོ་བ་”སོགས་ཀྱི་གནས་ཚུལ་འབྱུང་གི་ཡོད་འདུག་ལ། “བྱེད་ཐབས་འདི་རིགས་ཐད་ལ། གྲངས་ཉུང་མི་རིགས་ཀྱི་མང་ཚོགས་ཁྲོད་དུ་འདོད་བློ་ཧ་ཅང་མ་ཁེངས་པ་དང་། རང་མི་རིགས་ཀྱི་སྐད་ཡིག་དང་དེས་རྒྱུན་མཐུད་པའི་སྲོལ་རྒྱུན་རིག་གནས་ཀྱི་མདུན་ལམ་ལ་སེམས་ཁྲལ་བྱེད་བཞིན་ཡོད་པའི་”གནས་ཚུལ་ཡང་ཐོན་གྱི་ཡོད་འདུག
གལ་ཏེ་དངོས་གནས་འདི་ལྟ་བུའི་“ཁ་བྱང་དམར་པོའི་ཡིག་ཆ་”ཞིག་ཡོད་ན། དེ་ནི། “གྲངས་ཉུང་མི་རིགས་ཀྱི་མང་ཚོགས་ཀྱི་འདོད་བློ་མ་ཁེངས་པ་”ཙམ་གྱི་གནད་དོན་མ་ཡིན་པར། དེ་ནི་སྲིད་ཇུས་ཐོག་གི་ཚབས་ཆེ་བའི་ནོར་འཁྲུལ་རེད། རང་རྒྱལ་ནི་མི་རིགས་མང་བའི་སྤྱི་མཐུན་རྒྱལ་ཁབ་ཅིག་ཡིན་ལ། རང་རྒྱལ་གྱི་དོན་དངོས་ལ་གཞིགས་ནས། ཆེས་ཐོག་མར་གཏན་འབེབས་བྱས་པའི། 《སྤྱི་མཐུན་རྒྱལ་ཁབ་ཀྱི་རྩ་འཛིན།》དང་། ཕྱིས་སུ་གཏན་འབེབས་བྱས་པའི། 《རྩ་ཁྲིམས།》བཅས་ཀྱི་ནང་ནས། “མི་རིགས་ཁག་ཚང་མ་འདྲ་མཉམ་ཡིན་”ལ། “མི་རིགས་ཚང་མར་སོ་སོའི་སྐད་དང་ཡི་གེ་བེད་སྤྱོད་དང་གོང་འཕེལ་གཏོང་བའི་རང་དབང་ཡོད།” ཅེས་གཏན་འབེབས་གསལ་བོ་བྱས་ཡོད།
མི་རིགས་འདྲ་མཉམ་ལག་བསྟར་བྱེད་པ་ནི་མི་རིགས་གཅིག་གྱུར་དང་མཐུན་སྒྲིལ་གྱི་རྨང་གཞི་ཡིན། མི་རིགས་ཀྱི་ཁྱད་ཆོས་གཙོ་བོ་ནི་སྐད་ཡིག་རིག་གནས་ཡིན་ལ། མི་རིགས་ངོས་འཛིན་ཟེར་བའང་། མདོར་དེད་ན་གཙོ་བོ་མི་རིགས་སོ་སོར་དམིགས་བསལ་དུ་ཡོད་པའི་རིག་གནས་ལ་ངོས་འཛིན་པ་ཡིན། “མི་རིགས་སློབ་གསོ་”ཞེས་པ་ཡང་། དོན་དུ་“མི་རིགས་རིག་གནས་སློབ་གསོ་”ཟེར་གྱི་ཡོད་པ་རེད་མ་གཏོགས། དེ་མིན་ན། “མི་རིགས་སློབ་གསོ་”དང་། “སྤྱིར་བཏང་སློབ་གསོ་”གཉིས་ཀྱི་བར་དུ་ཁྱད་པར་ཅི་ཡོད།
ཀྲུང་གོའི་གྲངས་ཉུང་མི་རིགས་ཁག་གི་གནས་ཚུལ་མི་འདྲ་ལ། དེའི་ནང་ནས་སྐད་ཡོད་ཀྱང་ཡི་གེ་མེད་མཁན་མང་བོ་ཞིག་ཡོད་པ་རེད། དེ་བས་གནས་ཚུལ་ལ་བལྟས་ནས་ལག་བསྟར་བྱེད་རྒྱུ་གལ་ཆེ། སྐད་དང་ཡི་གེ་ཡོད་བསྡད་པའི་སོག་པོ་དང་བོད། ཡུ་གུར་ལྟ་བུའི་གྲངས་ཉུང་མི་རིགས་ཀྱི་ས་ཁུལ་གྱི་མི་རིགས་སློབ་གསོ་དེ། མི་རིགས་རང་ཉིད་ཀྱི་སྐད་ཡིག་གཙོ་བོར་བཟུང་ནས་ལག་བསྟར་བྱས་ནས། མི་རིགས་ཀྱི་ཕྱོགས་བསྡུས་བྱང་ཚད་མཐོར་འདེགས་གཏོང་བའི་སློབ་གསོ་བྱེད་དགོས། འདི་ལྟ་བུའི་མི་རིགས་སློབ་གསོ་དེ་ནི། ད་གཟོད་སློབ་གསོ་འདྲ་མཉམ་དང་། སྐད་ཡིག་རིག་གནས་འདྲ་མཉམ་ཟེར་བ་སློབ་གསོའི་སྟེང་ནས་མངོན་འགྱུར་བྱུང་བའི་མཚོན་རྟགས་ཡིན། དེ་བས། མི་རིགས་སྐད་ཡིག་མཐའ་ལ་འདེད་པའི་བྱ་སྤྱོད་དང་། མི་རིགས་སྐད་ཡིག་དེ་སློབ་གྲྭ་ཆུང་འབྲིང་གི་སློབ་གསོའི་མ་ལག་ལས་ཕྱིར་འཐེན་བྱེད་དགོས་པ་ཁྱབ་བསྒྲགས་བྱེད་པའི་བྱ་སྤྱོད་འདི་དག་ནི། སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་འགལ་བའི་ཁྲིམས་འགལ་བྱ་སྤྱོད་ཡིན་ལ། གྲངས་ཉུང་མི་རིགས་ལ་མཐོང་ཆུང་བྱེད་པའི་སྤྱོད་པ་དམར་རྗེན་དུ་ཕུད་པའང་ཡིན་པས། འདིས་མི་རིགས་ཕན་ཚུན་བར་བློ་འགལ་སེམས་འགལ་དུ་གཏོང་བ་དང་། མི་རིགས་མཐུན་སྒྲིལ་ལ་གཏོར་བརླག་གཏོང་བ། རྒྱལ་ཁབ་གཅིག་གྱུར་ཡིན་པའི་བསམ་བློའི་ངོས་འཛིན་གྱི་རྨང་གཞི་འཇོམས་པ་བཅས་ཀྱི་ཉེན་ཁ་ཆེན་པོ་ཡོད།
འཛམ་གླིང་ཡང་རྩེ་མདོ་དབུས་མཐོ་སྒང་དུ་རིགས་རྒྱུད་མ་ཆད་རིག་པ་མ་ཉམས་པར་གནས་པའི་བོད་མི་རིགས་འདི། ལྟོས་བཅས་ཀྱིས་བཤད་ན་ཕྱི་དངོས་པོའི་སྟེང་ནས་རྗེས་ལུས་ཐེབས་ཡོད་རུང་། འདས་པའི་ལོ་ངོ་སྟོང་ཕྲག་རིང་ལ་རིམ་གྱིས་ཆགས་པའི་རིག་གནས་ཀྱི་རྨང་གཞི་ཧ་ཅང་ཕུན་སུམ་ཚོགས་པ་ཡོད། མཐོ་ཞིང་གྲང་ལ་གསོ་རླུང་དཀོན་པའི་ཁོར་ཡུག་འཇིགས་སུ་རུང་བ་འདིས་ཐུན་མོང་མ་ཡིན་པའི་མི་རིགས་རྒྱུད་རྒྱུ་དང་རིག་གནས་རྒྱུད་རྒྱུ་བསྐྲུན་ཡོད་ལ། རིག་གནས་ཀྱི་ཐོག་ཏུ་བླངས་པའི་གྲུབ་འབྲས་ཀྱིས་འཛམ་གླིང་གི་ཤེས་ལྡན་ཡོངས་ཀྱི་མིག་དབང་འཕྲོག་པར་བྱས་ཡོད། ཐུན་མིན་ཁྱད་ཆོས་ལྡན་པའི་རིག་གནས་དེ། ཤར་ཕྱོགས་ཤེས་རིག་ནོར་མཛོད་ཁྲོད་དུ་བཀྲག་མདངས་འཚེར་བའི་ནོར་བུ་ཞིག་ཏུ་གྱུར་ཡོད།
རྒྱ་གར་གྱི་དཔལ་ནཱ་ལེནྡྲའི་ནང་བསྟན་སློབ་གླིང་ཆེན་མོའི་སྒྲིག་སྲོལ་གཞིར་བཟུང་ནས་བཏབ་པའི། བོད་མི་རིགས་ཀྱི་མཐོ་རིམ་སློབ་གླིང་ཐོག་མ། གསང་ཕུའི་བཤད་གྲྭ་དེ་སྤྱི་ལོ་དུས་རབས་བཅུ་གཅིག་པའི་ནང་དུ་བཙུགས་པ་ཡིན་ལ། དེ་ནི་པེ་ཅིང་སློབ་ཆེན་ལས་ཀྱང་ལོ་ངོ་༨༠༠ཡིས་སྔ་བར་བྱུང་ཡོད། ད་ཡོད་བོད་ཡིག་ཐོག་གི་དཔེ་དེབ་དང་དཔྱད་གཞིའི་ཡིག་རིགས་ཤིང་པར་མ་པོ་ཏི་ཁྲི་༡༠ལ་འབུད་ཅིང་། པོད་རེའི་ཡིག་གྲངས་ཁྲི་༣༠རེ་ཡིན་བརྩིས་ན། གྲངས་འབོར་དེ་ནི་གནམ་རིག་སྐར་རྩིས་ཀྱི་རྩིས་གཞི་ཞིག་ཏུ་གྱུར་ཡོད། འདི་ལྟ་བུའི་མིའི་རིགས་ཀྱི་རིག་གནས་འདིའི་རྒྱུན་ཐག་གཅོད་དགོས་ཟེར་ན། མི་རིགས་སུས་དང་དུ་ལེན་རྒྱུ་རེད་དམ། ཀྲུང་གོའི་ལོ་རྒྱུས་སྟེང་གི་“རིག་གནས་གསར་བརྗེ་ཆེན་མོ་”ཟེར་བ་འདིས། ལོ་རྒྱུས་དང་རིག་གནས། མང་ཚོགས་ཀྱི་བསམ་བློ་ཀུན་སྤྱོད། སྤྱི་ཚོགས་སྒྲིག་གཞི་བཅས་ལ་གཏོར་བརླག་ཆེན་པོ་བཏང་བའི་མཇུག་འབྲས་དང་། མི་རིགས་གནད་དོན་ཐད་ནོར་འཁྲུལ་ཅན་གྱི་སྲིད་ཇུས་ལག་བསྟར་བྱས་པའི་ཉེར་ལེན་ལ་བརྟེན་ནས་ཁ་འཐོར་དུ་གྱུར་བའི་ཨུ་རུ་སུའི་དོན་དངོས་བཅས་ལས་ཉམས་མྱོང་དང་བསླབ་བྱ་བསྡུ་ལེན་བྱེད་དགོས། སོག་ཁི་རེ་ཋི་ཡིས། “མི་ཡིན་ན་ནོར་འཁྲུལ་བཟོ་ཆོག་མོད། འོན་ཀྱང་། ནོར་འཁྲུལ་གཅིག་དེ་བསྐྱར་ལྡབ་བྱེད་མི་རུང་།” ཞེས་གསུངས་ཡོད།
ཉེ་བའི་ལོ་འགར་བོད་ཁུལ་དུ། མི་རིགས་སློབ་གསོའི་ཐོག་ནས་ཆེད་ལས་མཁས་པ་དང་མང་ཚོགས་ཀྱི་བསམ་འཆར་བསྡུ་ལེན་མི་བྱེད་ཅིང་། ཏང་གི་མི་རིགས་སྲིད་ཇུས་ལག་ལེན་མཐིལ་ཕྱིན་མི་བྱེད་པར། རང་བློས་ཁེབས་ཚོད་དང་རང་སྣང་གང་དྲན་གྱིས། རྒྱལ་ཁབ་ཀྱི་རྩ་ཁྲིམས་དང་མི་རིགས་ཀྱི་བཅའ་ཁྲིམས་ལ་འགལ་བའི་སྲིད་ཇུས་ཡིག་ཆ་བཏོན་ནས། མང་ཚོགས་ཀྱི་འདོད་བློ་མ་ཁེངས་པའི་གནས་ཚུལ་ཡང་དང་ཡང་དུ་འབྱུང་གི་ཡོད། དོན་དག་ཅིག་བྱུང་མ་ཐག་ཏུ། ལམ་སེང་གཞུང་ཕྱོགས་ཀྱི་བཙན་ཤུགས་བེད་སྤྱད་ནས། འགན་ཁུར་ཚང་མ་མང་ཚོགས་ཀྱི་སྟེང་དུ་འདེད་ཅིང་། སྟབས་བདེ་རྩུབ་སྤྱོད་ཀྱི་བརྟན་བརླིང་སྲུང་སྐྱོང་གི་ལག་ཐབས་བཀོལ་ནས་གནད་དོན་ཐག་གཅོད་བྱེད་ཐབས་བྱེད་ཀྱི་ཡོད། འདི་ལྟ་བུའི་བྱེད་ཐབས་ལ་མཇུག་འབྲས་གཅིག་མ་གཏོགས་མེད་ཅིང་། དེ་ནི་དམངས་སེམས་དཀྲུགས་ནས། ཆག་སྒོའི་ས་བོན་བཏབ་པ་དེ་ཡིན། བརྟན་བརླིང་སྲུང་སྐྱོང་གི་ལས་ཀ་ཞེས་པ་ནི། “ཆུ་སྟོར་ནས་མེ་གསོད་པ་”མ་ཡིན་པར། “མེའི་རྩ་བ་”མེད་པར་བྱ་རྒྱུ་དེ་རེད། འདིའི་ཐད་ལ་གཞུང་ཕྱོགས་ནས་བློ་རྣལ་དུ་ཕབ་ནས་བསམ་བློ་བཏང་མེད།
སྲིད་གཞུང་དང་སློབ་གྲྭ་ཁག་གིས་སྲོལ་རྒྱུན་རིག་གནས་ཐད་ལ་ནུས་པ་ཅི་ཡང་འདོན་གྱི་མེད་ལ། ད་དུང་མཐའ་ན་རྐང་བཙུགས་ནས་སྲོལ་རྒྱུན་རིག་གནས་ལ་འཚོ་གནས་ཀྱི་ཁོར་ཡུག་མེད་པར་བཟོ་བའི་རྣམ་པ་ཡང་ཡོང་གི་ཡོད་ལ། འདིས་མང་ཚོགས་རྣམས་སྲིད་གཞུང་ལ་ཡིད་ཆེས་ཤོར་དུ་འཇུག་གི་ཡོད། མང་ཚོགས་ཀྱིས་སྲིད་གཞུང་ནི་རྟེན་ས་དང་རེ་ས་ཞིག་མིན་པ་མཐོང་ནས། ཞིང་འབྲོག་ས་ཁུལ་མང་བོ་ན་མང་ཚོགས་རང་ཉིད་ཀྱིས་བོད་སྐད་ཡིག་སླར་གསོའི་བྱེད་སྒོ་སྤེལ་གྱི་ཡོད་ལ། བོད་ཡིག་སློབ་སྦྱོང་རྩ་འཛུགས་ཚུགས་བཞིན་པའི་དཔེ་མཚོན་ག་ས་གང་དུ་མཐོང་རྒྱུ་ཡོད། སྲོལ་རྒྱུན་རིག་གནས་རྒྱུན་འཛིན་གྱི་ལས་ཀ་དམངས་ཁྲོད་ལ་དེད་པ་འདི་ནི། དམངས་སེམས་འགུག་ནུས་པའི་སྲིད་གཞུང་གི་བྱ་སྤྱོད་ཅིག་མ་ཡིན།
དྲ་ཐོག་ནས་སྤེལ་བའི་རྩོམ་ཡིག་ཁྲོད་དུ། འགའ་རེས་ཚིག་སྦྱོར་རྣོ་ངར་ཅན་སྤྱད་ཡོད་ལ། ལ་ལས་སེམས་ཚོར་གྱིས་དྲངས་པའི་སྐད་ཆ་བཤད་ཡོད་མོད། སྤྱིའི་ཆ་ནས། ཚང་མའི་ནང་དོན་གྱིས་ངོས་དང་ཟུར་མི་འདྲ་བའི་མི་རིགས་བསམ་འདུན་མཚོན་ཡོད། “ཁྲི་རྟའི་འཚེར་སྐད་གནོན་པའི་”དུས་རབས་དེ་ཡོངས་སུ་འདས་ཟིན་ལ། སྲིད་གཞུང་དང་འགོ་ཁྲིད་ལ། རེ་བ་དང་བསམ་འཆར། ཐབས་ཇུས་བཅས་འདོན་པ་ནི་མང་ཚོགས་ཀྱིས་སྲིད་གཞུང་ལ་རེ་བ་བཅངས་པའི་མངོན་རྟགས་ཡིན་པས། འདི་ནི་“རྒྱུན་ལྡན་མ་ཡིན་པར་”བརྩིས་ནས་བསམ་འཆར་གྱི་ལམ་བུ་འགོག་པའི་བྱེད་ཐབས་དེ་བཀོལ་མི་རུང་ལ། མང་ཚོགས་ཀྱི་བསམ་འཆར་དེ་ཡུན་རིང་ལ་བསགས་ནས། རིམ་བཞིན་“སྐད་མེད་པའི་འབྲུག་སྒྲ་”རུ་འགྱུར་དུ་འཇུག་མི་རུང་ངོ་།།
རྩོམ་ཡིག་འདི་ཐེངས། 393 བཀླགས་འདུག


text:
དོན་འགྲུབ་བཀྲ་ཤིས། རིག་པ། (༤)
དབུ་མའི་ལམ་ལ་འགྲེལ་བཤད་རྒྱག་སྟངས་སྣ་ཚོགས་འདུག ངས་དེ་རིང་དབུ་མའི་ལམ་ཟེར་བ་དེ་ཅི་ཞིག་རེད། དབུ་མའི་ལམ་ཇི་ལྟར་བྱུང་བ་རེད། དབུ་མའི་ལམ་ཅི་ཕྱིར་བྱུང་བ་རེད། མདོར་བསྡུས་ན་ གསུམ་གྱི་ཐོག་ནས་བཤད་རྒྱུ་ཡིན། བཤད་སྟངས་འདི་ལ་ང་ཧ་ཅང་དགའ་བོ་ཡོད། མི་ཞིག་གི་སློབ་སྦྱོང་གི་རྩ་བའི་གོ་རིམ་ལ་མཚོན་ན་ཡང་། སློབ་ཆུང་གི་སྐབས་སུ་ཤེས་བྱ་ཐམས་ཅད་ཅི་ཞིག་ཡིན་པ་དང་། སློབ་འབྲིང་གི་སྐབས་སུ་ཤེས་བྱ་ཐམས་ཅད་ཇི་ལྟར་བྱུང་བ། སློབ་ཆེན་གྱི་སྐབས་སུ་ཤེས་བྱ་ཐམས་ཅད་ཅི་ཕྱིར་བྱུང་བ་སྦྱོང་གི་ཡོད་པ་རེད།་་་
དོན་འགྲུབ་བཀྲ་ཤིས། རིག་པ། (༡༣)
དྲ་གྲོགས་ཚང་མ་ལ་འཚམས་འདྲི་ཞུ། ངས་དེ་རིང་དབུ་མའི་ལམ་གྱི་ཐོག་ལ་སྐད་ཆ་བཤད་དགོས་ཀྱི་ཡོད་པ་རེད། ཚོགས་གཙོ་མཆོག་གིས་བོད་མིའི་སྒྲིག་འཛུགས་ཀྱི་ལོ་རྒྱུས་དང་། ཡང་ན། བོད་རྒྱ་འབྲེལ་མོལ་སྐོར་ཞིག་བཤད་ན་གསུངས་སོང་ཡང་། དྲ་ཚོམ་འདིའི་ནང་བོད་ནང་གི་མི་མང་པོ་ཡོད་ས་རེད། དབུ་མའི་ལམ་གྱི་སྐོར་བཤད་ན་ཐུགས་ཕན་ཆེ་བ་མེད་འགྲོ་བསམ་ནས་ངས་བརྗོད་གཞི་འདི་བདམས་པ་ཡིན།་་་